text:
དུང་དཀར་ཚིག་མཛོད་ཤོག་གྲངས་༡༧༦༠ལས་སྟོད་ལུང་བདེ་ཆེན་རྫོང་གནས་ཆུང་གྲོང་རྡལ་ཁོངས་ཞང་སྟོན་གྲོང་ཚོའི་ལྷོ་ངོས་རི་ལྡེབས་སུ་མཆོད་ཁང་ཞེས་པའི་གྱང་རོ་ཆེན་པོ་ཞིག་ཡོད་པ་དེ་ནི་གནའ་དུས་གཉའ་ཁྲི་བཙན་པོའི་སྐུ་དུས་སུ་བྱུང་བའི་བོན་གྱི་ཤེས་པ་ཅན་བཅུ་གཉིས་གྲས་མཁས་པ་སྨེའུས་(རྨེའུས)་ཕྱག་བཏབས་པའི་སྟོད་ལུང་འཕགས་པའི་གདན་ས་ཞེས་པ་དེ་ཡིན། ཡོངས་གྲགས་ལ་སྟོད་ལུང་འབྲི་ལུང་དགོན་ཟེར། དེ་གར་བོན་མདོ་དང་སྔགས་རྫོགས་ཆེན་ཀྱི་བསྟན་པའི་གནས་གཞི་བཟུང་ནས་དར་བར་མཛད། གྲི་གུམ་བཙན་པོས་བོན་བསྣུབས་སྐབས་སྨེའུ་(རྨེའུ)སྟོན་གྱིམ་བུ་ཐེལ་རྒྱལ་གྱིས་བོན་གྱི་རིག་གཞུང་གི་རྩ་བ་བཀའ་བོན་སྒོ་བཞི་སྲུང་སྐྱོབ་གནང་སྟེ་རྒྱལ་སྲས་སྤུ་དེ་གུང་རྒྱལ་གྱི་རིང་ལ་བོན་གྱི་རིག་གཞུང་གོང་འཕེལ་བཏང་། སྲོང་བཙན་སྒམ་པོའི་སྐབས་ཞང་ཞུང་སྨེའུ་(རྨེའུ)་སྟོན་གྱི་གདུང་རྒྱུད་ནས་ཇི་སྲིད་བར་ལྷ་སའི་གཙུག་ལག་ཁང་གི་སྟེང་དུ་སྲིད་པའི་རྒྱལ་མོའི་བསྐང་གསོ་གཏོང་དགོས་པའི་བཀའ་གཏན་གསེར་ཡིག་བརྩལ་བ་སོགས་གཟིགས་མཐོང་ཚད་མེད་གནང་།།
བཙན་པོ་ཁྲི་སྲོང་ལྡེ་བཙན་གྱིས་བོན་བསྣུབས་སྟབས་སྨེའུ་(རྨེའུ)སྟོན་གྱི་རྒྱུད་པ་མཁས་པ་གཡུ་གཤེན་གྱིས་བྲག་ལ་ཞབས་རྗེས་བཞག་པ་སོགས་རྗུ་འཕྲུལ་བསྟན་པས་ཁྲི་སྲོང་ལྡེ་བཙན་ངོ་མཚར་སྐྱེས་ཏེ་སྔར་གྱི་བཀའ་གཏན་སོར་གནས་བྱུང་། བསྟན་པ་ཕྱི་དར་སྐབས་བོན་ཆོས་གཉིས་ཀ་དར་བས་ལྷ་ས་གཙུག་ལག་ཁང་དུ་སྲིད་རྒྱལ་གསོལ་མཆོད་བསྐྱར་གསོ་བྱུང་། དགའ་ལྡན་ཕོ་བྲང་པའི་དབང་བསྒྱུར་སྐབས་ལྷ་སའི་གཙུག་ལག་ཁང་གི་བླ་བྲང་སྟེང་དུ་སྤ་མའི་ཕུག་གསོག་ཆེན་པོ་ཞིག་ཡོད་པ་དེར་ལོ་ལྟར་བོད་ཟླ་བཅུ་པའི་ནང་སྤ་མ་ཁ་གསོས་རྒྱག་པ་དང་སྲིད་པའི་རྒྱལ་མོའི་གསོལ་མཆོད་དང་། གཡང་སྐྱབས་ཉིན་གསུམ་བྱེད་མི་ཞང་སྟོན་ཁུལ་ནས་ཞང་སྟོན་སྨེའུའི་(རྨེའུའི)གདུང་རྒྱུད་གཅིག་ཡོང་དགོས་པར་བླ་བྲང་ཕྱག་མཛོད་ནས་གཏོང་སྒོ་ལེན་རྒྱུ་ཡོད། ཞང་སྟོན་འཕགས་པའི་གདན་ས་ཞེས་པ་དེ་སོག་པོས་གཏོར་སྐད་(སོག་གོ་ཤྲི་བསྟན་འཛིན་ཆོས་རྒྱལ་གྱིས་༡༦༤༡ཡས་མས་ལ་རྒྱལ་དབང་ལྔ་པ་དང་འབྲེལ་ནས་གཏོར། ཁམས་བེ་རི་བོན་སྐྱོང་རྒྱལ་པོ་གཏོར་བ་དང་དུས་མཉམ་། དབྲ་ཁྱུང་སྐལ་བཟང་ནོར་བུས་“ཁམས་བེ་རི་དོན་ཡོད”རྒྱལ་པོ་ཞེས་པའི་ནང་བེ་རི་རྒྱལ་པོ་ནི་དབུས་ཀྱི་འབྲི་ལུང་དགོན་པའི་ཡོན་བདག་གཙོ་བོ་ཡིན་པ་མ་ཟད་དབུ་བླ་ཞང་དམ་ཚང་དང་ཕན་ཚུན་གཉེན་འབྲེལ་ཡོད་པ་བཤད་ཡོད། )ཀྱིས་དགོན་ཤུལ་གྱང་རོ་ཡིན་ཡང་སྲིད་རྒྱལ་གྱི་མགོན་ཁང་ཞིག་དང་མཁས་པ་གཡུ་གཤེན་གྱིས་བྲག་ལ་ཞབས་རྗེས་བཞག་པ་དེ་ད་ལྟ་ཡོད། མ་གཅིག་སྲིད་པའི་རྒྱལ་མོ་ནི་གཡུང་དྲུང་བོན་གྱི་བསྟན་སྲུང་གཙོ་མོ་ཡིན་ལ་ཨ་ཀྲོང་རི་རྒྱལ་གྱི་བོན་གྱི་སྲུང་མ་རྣམས་ཀྱི་ངོ་སྤྲོད་དང་བྱུང་རབས་ཞེས་པའི་ནང་མ་གཅིག་སྲིད་པའི་རྒྱལ་མོ་འགྲན་གྱི་ཟླ་མེད་ནི།
མཁའ་ཀློང་གསང་བའི་མདོས་ཆེན་ལས། མ་ ཅིག་སྲིད་པའི་རྒྱལ་མོ་ནི། །མ་ཞེས་བྱ་བ་ཀུན་འབྱུང་ཡུམ། །ཅིག་ཞེས་བྱ་བ་ཉག་གཅིག་སེམས། །སྲིད་ཅེས་བྱ་བ་སྣོད་བཅུད་གཞི། །རྒྱལ་ཞེས་བྱ་བ་ཀུན་ལས་འཕགས། །མོ་ཞེས་བ་འབྱུང་བའི་གནས། །ཞེས་སོ། དེ་ ཡང་ཇི་ལྟར་བྱུང་ཚུལ་ནི་ཕྱི་ནང་གསང་གསུམ་གྱི་སྒོ་ནས་འཆད་ཚུལ་དུ་མ་ཞིག་ཡོད་ ཀྱང་། གསས་མཁར་རིན་པོ་ཆེ་སྤྱི་སྤུངས་ཞི་བ་གཡུང་དྲུང་ཡོངས་སུ་རྫོགས་ཀྱི་ ལུང་ལྟར་འཆད་ན། དང་པོ་ཅིར་ཡང་མ་སྲིད་པའི་ནམ་མཁའ་སྟོང་པའི་ངང་ལས། འོད་ཀྱི་ཆོ་འཕྲུལ་ཅིར་ཡང་མཁྱེན་པར་སྲིད། འོད་ཀྱི་བཅུད་ལས་ཟེར་དང་ཡུད་དུ་སྲིད། ཟེར་དང་ཡུད་ལས་དྲོད་དང་མཉེན་དུ་སྲིད། དྲོད་དང་མཉེན་ལས་གཤེར་དང་རླན་དུ་སྲིད། གཤེར་དང་རླན་ལས་བག་དང་རྡུལ་ཙམ་དུ་སྲིད། བག་དང་རྡུལ་ ཙམ་ལས་རིན་པོ་ཆེ་སྐྱེ་དགུའི་གཏན་གཞིར་སྲིད། ས་རིན་པོ་ཆེའི་དབུས་སུ་གཡུ་ཡི་ རྒྱལ་མཚོ་གླིང་དགུ་པ་གཅིག་སྲིད། དེ་རླུང་གིས་བསྐྱོད་པ་ལས་ལྦུ་བ་གུར་ཙམ་ཞིག་སྲིད། ལྦུ་བ་དེའི་ནང་ནས་སྒོ་ང་འོད་ཀྱིས་བརྒྱན་པ་ཞིག་སྲིད་པ་ལས། སྒོ་ང་རྒྱ་མཚོའི་རླབས་ཀྱིས་བརྡོལ་བའི་ནང་ནས་དབྱལ་གྱི་མི་མོ་ཞིག་བྱུང་སྟེ་ རང་མིང་རང་གིས་གདགས་པས་བཟང་ཟ་རིང་བཙུན་དུ་བཏགས་སོ། ཡེ་སྲིད་ལྷ་ཡི་རྒྱལ་པོས་དབྱིངས་ནས་མཚན་གསོལ་བ། སྲིད་པའི་རྒྱལ་མོ་འགྲན་གྱི་ཟླ་མེད་མར་མཚན་གསོལ་ལོ། སྐུ་ལས་བསྐྱེད་པའི་སྲས་རྣམས་དང་གཤེན་པོ་རྣམས་ཀྱིས་མཚན་གསོལ་བ། ཡུམ་ཆེན་ཐུགས་རྗེ་བྱམས་མར་མཚན་གསོལ་ལོ། མི་ལ་སོགས་པའི་སེམས་ཅན་སླད་ནས་སྐྱེས་པ་རྣམས་ཀྱིས་མཚན་གསོལ་བ། ཕྱི་ཕྱི་གནམ་ཕྱི་གུང་རྒྱལ་དུ་མཚན་གསོལ་ལོ། ཞེས་པ་ལྟར། ཕྱི་ལྟར་བཟང་ཟ་རིན་བཙུན། ནང་ལྟར་ཐུགས་རྗེ་བྱམས་མ། གསང་བ་ལྟར་གནམ་ཕྱི་གུང་རྒྱལ་ལམ་བདེ་འགྲོ་གསང་ཡུམ་སྲིད་པའི་རྒྱལ་མོ་ཞེས་བྱ་ བ་ཡིན་ཏེ། དབལ་མོ་ཕྱི་ནང་གསང་གསུམ་གྱི་ཡང་སྙིང༌། ལོག་ལྟ་བོན་གཤེད་ཐམས་ཅད་ཀྱི་སྲོག་བདག བསྟན་དགྲ་གེ་ཤན་ཐམས་ཅད་ཀྱི་གཉའ་ནོན། གཡུང་དྲུང་བོན་བསྟན་སྐྱོང་བའི་སྲུང་མ། རྒྱུད་འཛིན་གཤེན་པོ་ཡོངས་ཀྱི་སྒྲུབ་སྡེ། བོན་སྐྱོང་ཕྱི་ནང་གསང་གསུམ་གྱི་རྩ་བ། རྩོད་ལྡན་དུས་ཀྱི་རྣལ་འབྱོར་ཡོངས་ཀྱི་སྒྲ་བླ། དྲེགས་པ་ཕོ་རྒྱུད་དང་མོ་རྒྱུད་ཐམས་ཅད་ཀྱི་གཙོ་མོ། མཁའ་འགྱིང་ཡབ་ཡུམ་རོལ་པའི་སྲས་མོ། སྟོང་གསུམ་གཡུལ་ལས་རྒྱལ་བའི་དཔལ་ལྡན། སྐུ་གསུམ་ཁྲོ་རྒྱལ་དགྱེས་པའི་སྦྱོར་ཡུམ། དུས་གསུམ་སྟོན་པ་ཡོངས་ཀྱི་བཀའ་ཉན། སངས་རྒྱས་བསྟན་འཛིན་གཤེན་པོའི་མཚོན་ཆ། མ་མོ་དགུ་ཁྲི་དགུ་འབུམ་གྱི་འ་མོ། བསྟན་སྲུང་དམ་ཅན་རྒྱ་མཚོའི་ནང་ནས་སྐུ་གསུམ་རྒྱལ་བའི་གོ་འཕང་མངོན་དུ་བརྙེས་ པའི་བསྟན་སྲུང་ཡོངས་ཀྱི་གཙོ་མོ་ཡིན་ནོ།།
འོན་ཀྱང་དེང་སང་གཙུག་ལག་ཁང་གི་བསྟན་སྲུང་གཙོ་བོ་ནི་དཔལ་ལྡན་ལྷ་མོའམ་དཔལ་ལྷ་མོ་ཟེར་བ་ཇི་ལྟར་བྱུང་བ་ཡིན་ཟེར་ན་དེ་ནི་དུས་རབས་དགུ་པའི་ནང་སྤུར་རྒྱལ་(བོད་རྒྱལ་)ཞེ་གཅིག་པ་མངའ་བདག་ཁྲི་རལ་པའི་དུས་ནས་འགོ་བཙུག་ཏེ་འཕེལ་རྒྱས་བྱུང་བ་ཞིག་རེད། དང་ཐོག་མངའ་བདག་ཁྲི་རལ་པས་གཙུག་ལག་ཁང་གི་ཤར་སྒོའི་འགྲམ་དུ་རྨེ་རུ་རྙིང་པ་ཞེས་པ་རྒྱ་གར་ནང་ཆོས་ཀྱི་ལྷ་ཁང་བཞེངས་པ་དང་། དེ་ནས་རིམ་བཞིན་གཙུག་ལག་ཁང་དུ་ཆོས་ལུག་ལྟར་རྨེ་རུ་དགོན་པས་དཔལ་ལྡན་ལྷ་མོའི་བསྐང་གསོ་དང་མཆོད་བསྟོད་ལོ་རེའི་བོད་ཟླ་བཅུ་པའི་ནང་གཏོང་སྲོལ་བྱུང་། ལྷག་པར་དུ་གུང་ཐང་བླ་མ་ཞང་བརྩོན་འགྲུས་གྲགས་པས་(༡༡༢༢-༡༡༩༣ལོའི་བར)དྭགས་སྒོམ་ཚུལ་ཁྲིམས་སྙིང་པོའི་བཀའ་བཞིན་གཙུག་ལག་ཁང་ལ་ཉམས་གསོ་བདག་སྐྱོང་གི་དབང་ཆ་འཛིན་ནས་རང་ཉིད་ཀྱིས་གཏེར་ལས་བཞེས་པར་གྲགས་པའི་དཔལ་ལྷ་དྲག་མོའི་ཞལ་འབག་གཙུག་ལག་ཁང་ནང་མཆོད་གཤོམ་བྱེད་པའི་སྲོལ་ཚུགས་པར་བྱས། རིམ་བཞིན་འཕེལ་རྒྱས་དང་རྒྱུད་འཛིན་བྱུང་ནས་ད་ལྟའི་ལྷ་སའི་དཔལ་ལྷའི་དུས་ཆེན་ནམ་བོད་ཀྱི་བུད་མེད་དུས་ཆེན་འདི་གཏན་འཇགས་སུ་བྱུང་།།
ཆོས་ཕྱོགས་སུ་དཔལ་ལྷ་མོའི་སྐོར་གྱི་གཞུང་སྔ་ཤོས་དང་ཚད་ལྡན་དུ་བརྩི་བ་ནི་བཀའ་འགྱུར་ནང་བཞུགས་པར་གྲགས་པའི་《ལྷ་མོ་མེ་ལྕེ་འབར་བའི་རྒྱུད》་ཟེར་བ་ཡིན་ཞིང་། དེ་ལས་སྔོན་སངས་རྒྱས་འོད་སྲུང་གི་དུས་ལྷ་མོ་གཉིས་ལས་གཅིག་གིས་ཤྰཀ་ཐུབ་དུས་བསྟན་པ་སྲུང་བའི་ཁས་ལེན་ཟེར་བ་དང་། དབྱངས་ཅན་མ་དྲག་པོའི་གཟུགས་སུ་སྤྲུལ་པ་ཡིན་ལུགས། རྟ་མགྲིན་དང་ཕྱག་རྡོར་གྱི་མདུན་དུ་བསྟན་པ་སྲུང་བ་ཁས་ལེན་དམ་བཅའ་བྱས་པ་སོགས་བཤད་ཚུལ་གང་མང་ཡོད་རུང་། འཇང་བཀའ་འགྱུར་འཕྲུལ་དེབ་ཅན་གྱི་《མཁའ་འགྲོ་མེ་ལྕེ་འབར་བའི་རྒྱུད》་ཀྱི་མཇུག་ཏུ་ལྟས་ན་སློབ་དཔོན་པད་མས་སློབ་བུ་གླང་དཔལ་གྱི་སེང་གེ་ལ་དེ་སྐད་ཅེས་བརྩལ་ཞིང་གདམས་སོ་ཞེས་འཁོད་པས་གཞུང་འདི་ཡང་དུས་རབས་བརྒྱད་པའི་སྨད་ཙམ་དུ་གཞི་ནས་བོད་ལ་དར་ཁྱབས་བྱུང་བ་ཞིག་ཁོ་ན་ཡིན། མ་ཟད་རྒྱུད་སྡེའམ་གསང་སྔགས་ཀྱི་སྐོར་འདི་དེང་སང་གྲུབ་མཐའ་འཛིན་པ་དང་དད་མོས་ཀྱི་ཆ་ནས་ཤྰཀ་ཐུབ་ཀྱི་བཀའ་ཡིན་པ་ངོས་འཛིན་ཙམ་ལས་རིག་གཞུང་དང་ཞིབ་འཇུག་གི་སྒོ་ནས་ཤྰཀྱའི་བཀའ་ཡིན་པ་ཁས་ལེན་མེད་པར་《མཁའ་འགྲོ་མེ་ལྕེ་འབར་བའི་རྒྱུད》་ནི་བསྒྱུར་ཆོས་རྙིང་རྒྱུད་དང་ཁྱད་ཆོས་ཅི་ནས་མཚུངས་བ་འདུག་སྙམ། (གསལ་བཤད། ལྷ་སའི་དཔར་མའི་བཀའ་འགྱུར་ནང་གཞུང་འདི་ཡོད་མིན་མ་ཤེས། )
སྲིད་རྒྱལ་གྱི་འབྱུང་ཁུངས་དང་ཕྱི་ནང་གསང་གསུམ་གྱི་ངོ་སྤྲོད་གོང་དུ་ཞུས་པ་བཞིན་ལ་གཡུང་དྲུང་བོན་གྱི་གཏེར་གསར་ལུགས་ལ་དཔལ་ལྡན་ལྷ་མོ་ནི་སྲིད་རྒྱལ་གྱི་རྣམ་སྤྲུལ་ཞིག་ཡིན་པ་ངོས་འཛིན་པ་མ་ཟད་ཆོ་ག་ཕྱག་ལེན་སྒྲུབ་གཞུང་ཆ་ཚང་ཡོད་པ་ཡིན། དེས་ན་གཙུག་ལག་ཁང་གི་སྲུང་མ་དཔལ་ལྡན་ལྷ་མོ་ནི་བོན་ཆོས་རིས་མེད་ཀྱི་སྲུང་མར་ཡིན་ལ་བོན་ཆོས་དར་བསྣུབས་སྐབས་བརྡ་དང་ཐ་སྙད་ཆོ་ག་ཙམ་ལ་འགྱུར་བ་སོངས་བ་ལས་དོན་དུ་བོན་སྐྱོང་སྲིད་རྒྱལ་ཡིན་པའོ།།
རྩོམ་པ་པོ། ཁ་བ་འབོནད་མྱྀ། ཁ་བའི་གླེང་སྟེགས་ལས་དྲངས།


c: text/html

text:
སྤྱི་འཐུས་བློ་བཟང་ཆོས་འབྱོར།
ཐོག་མར་ངས་མི་མང་ལ་དགོངས་དག་ཞུ་རྒྱུ་ཡིན། ད་ལྟ་ང་ལ་སྤྱི་འཐུས་ཀྱི་མཚན་གནས་ཤིག་ཡོད་ཀྱང་། བཅའ་ཁྲིམས་དང་སྒྲིག་གཞིའི་དགོངས་དོན་ལྟར་རང་འགན་སྒྲུབ་ཐུབ་ཀྱི་མེད་པའི་གནས་སྟངས་འདིར་དགོངས་དག་ཞུ་རྒྱུ་ཡིན། དབུས་བོད་མིའི་སྒྲིག་འཛུགས་འདི་བཞིན་ཁྲིམས་ཀྱི་དབང་བསྒྱུར་ཚད་ལྡན་དུ་༸གོང་ས་མཆོག་དང་སློབ་དཔོན་ཟམ་གདོང་རིན་པོ་ཆེས་སྲོག་ཤིང་གནང་བའི་དབུ་ཁྲིད་གོང་མ་རྣམས་ཀྱིས་བསྒྱུར་ཡོད་པ་མ་ཟད། ཀ་བ་གསུམ་དང་སྒོས་སུ་གྲོས་ཚོགས་དང་བཀའ་ཤག་གཉིས་ཀའི་འགན་དབང་ས་མཚམས་དང་། བཀའ་ཤག་གིས་གྲོས་ཚོགས་ལ་ལན་འདེབས། སྙན་ཞུ། གསལ་བཤད་ཀྱིས་མཚོན་ཐུགས་འགན་ཅི་ལྟར་བཞེས་དགོས་མིན་དང་། དེ་བཞིན་གྲོས་ཚོགས་ནས་ཀྱང་བཀའ་ཤག་ལ་ལམ་སྟོན། སྟངས་འཛིན། དྲི་འདེད་ཅི་ལྟར་གནང་དགོས་མིན་བཅས་བཅའ་ཁྲིམས་རིན་པོ་ཆེ་དང་། ”བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་འདུའི་འགྲོ་ལུགས་དང་ལས་དོན་བྱེད་ཕྱོགས་ཀྱི་སྒྲིག་གཞི། དེ་མིན་”བོད་མི་མང་སྤྱི་འཐུས་རྒྱུན་ལས་ཚོགས་ཆུང་གི་སྒྲིག་གཞི་’’སོགས་སུ་ཧ་ཅང་ཞལ་གསལ་པོ། ལག་ལེན་དུ་བསྟར་ཆོག་ཆོག་ཅིག་གཏན་འབེབས་གནང་ཡོད་ནའང་། ཐེངས་འདིར་བཀའ་ཤག་གིས་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཙོ་ཟུར་པའི་མཚན་གནས་ཡོད་མཁན་ཞིག་ལ་དྲང་པོ་མིན་པའི་ཐག་གཅོད་འཛེམ་སོན་མེད་པར་ལག་བསྟར་གྱིས། ཚོགས་གཅོ་ཟུར་པ་དེ་ཉིད་དེ་སྔར་གུས་ནས་ཐོག་མར་སྲིད་ཚབ་ཀྱི་གསར་འགོད་གསལ་བསྒྲགས་ལ་སྡོམ་རྒྱབ་ནས་ཞུས་པ་བཞིན་སྐུ་ཚེ་ཧྲིལ་བོ་ནག་པོ་བཟོ་གང་ཐུབ་བྱས་སོང་པས། མི་མང་ནང་སྔར་བྱུང་མྱོང་མེད་པའི་དབུས་བོད་མིའི་སྒྲིག་འཛུགས་ལ་ཡིད་ཆེས་བརླག་པའི་ཚད་གཞིར་ཉན་ལྟ་མི་ཕོད་པའི་གནས་སུ་འགྱུར་བཞིན་པ་མ་ཟད། བོད་ནང་དུའང་ཤེས་ལྡན་པ་མང་དག་ཅིག་གི་རེ་བ་བརླག་པའི་གནས་ཚུལ་གོ་རྒྱུ་འདུག་པ་འདི་དག་ནི་བོད་སྤྱི་དོན་ལ་གནོད་གཞིར་གྱུར་ཡོད་པ་གསལ་པོ་རེད་ལ། བོད་མིའི་གཏམ་དཔེར། ཆུ་འགྲོ་མཁན་དང་ཟམ་པ་སྡོད་མཁན་ཟེར་པ་བཞིན། བཅའ་ཁྲིམས་རིན་པོ་ཆེ་ལེའུ་གསུམ་པ་”སྒྲིག་འཛུགས་ཀྱི་རྩ་བའི་བྱེད་སྒོ་ལམ་སྟོན་’’དུ་གསལ་བ་ལྟར་ཇི་སྲིད་བོད་ཀྱི་བདེན་མཐའ་མ་གསལ་བར་དབུས་བོད་མིའི་སྒྲིག་འཛུགས་འདི་ཉིད་བརྟན་པོར་གནས་དགོས་སྟབས། ཀ་བ་གསུམ་གྱི་མཛད་གཙོ་སུ་རུང་གིས་”སྒེར་དོན་ཕུགས་སྒྲུབ་’’དང་ ”སྒེར་ནད་སྤྱི་སྤུངས་’’ཀྱིས་ཁྲིམས་ཐོག་ནས་གནང་བའི་སྐུ་དབང་ལོག་སྤྱོད་བྱས་པ་ཡིན་ན་སྤྱི་བའི་སྒྲིག་འཛུགས་སྲ་བརྟན་ལ་ཉེན་ཁ་འབྱུང་རྒྱུ་ཡིན་པ་བཤད་མ་དགོས་ཀྱང་། བཀའ་ཤག་སྐབས ༡༥ པས་དེ་ལྟའི་རྣམ་པ་གསལ་པོ་ཐོན་པའི་བྱེད་བབ་ཀྱིས་སྤྱི་ཚོགས་ཁྱོན་ཡོངས་ལྷིང་འཇགས་མེད་པ་བཟོས་ཟིན་པ་ཧ་ཅང་བློ་ཕམ་གྱི་གནས་སུ་ཆེ། རང་ཉིད་ལ་སྤྱི་འཐུས་ཀྱི་ལས་འགན་ཞིག་ཡོད་པའི་ཆ་ནས་ད་བར་བཟང་ཕྱོགས་དང་ཆེ་ས་ནས་རེ་བ་རྒྱབ་སྟེ་སྟངས་འཛིན་དང་ཐེར་འདོན་གང་ཡང་བྱས་མེད་པས། མི་མང་གཟུར་གནས་ཤེས་ལྡན་དོ་སྣང་ཅན་རྣམས་ལ་སྙིང་ནས་དགོངས་དག་ཞུ་རྒྱུ་ཡིན།
སྤྱིར་བཏང་མི་མང་ནང་བཀའ་ཤག་གི་གནང་སྟངས་ལ་འདོད་བློ་མ་ཁེངས་པའི་ཞི་རྒོལ་ག་ས་གང་དུ་བྱུང་སྟེ། སྲིད་སྐྱོང་གནམ་ཐང་ནས་ལྐོག་བྲོས་གནང་བ། བོད་མི་མང་སྤྱི་འཐུས་ལྷན་ཚོགས་ལ་ཞིབ་འཇུག་ཚོགས་ཆུང་ཞིག་འཛུགས་དགོས་པའི་རེ་འདུན་འདོན་བཞིན་པའི་གནས་ཚུལ་ལ་མ་ལྟོས་པར། བཅའ་ཁྲིམས་རིན་པོ་ཆེའི་དགོངས་དོན་སྤྱི་དང་། ལྷག་པར་༧གོང་ས་ཆེན་པོས་ཆབ་སྲིད་དང་འཛིན་སྐྱོང་གི་ཐུགས་འགན་མི་མང་ལ་གསོལ་བསྩལ་གྱིས་སྐད་གྲགས་ཅན་གྱི་བཅའ་ཁྲིམས་བསྐྱར་བཅོས་ཐེངས་ ༢༥ ་རྗེས། བོད་མི་མང་སྤྱི་འཐུས་ལྷན་ཚོགས་ནི་སྔར་ལས་ཀ་བ་གསུམ་གྱི་ཁྲོད་ཐུགས་འགན་ལྕི་ཤོས་དང་སྐུ་དབང་ཆེས་ཆེ་ཤོས་ཆགས་ཡོད་ལ། ༧གོང་ས་ཆེན་པོའི་རྒྱལ་སྲིད་སྐུ་དབང་བཅའ་ཁྲིམས་རིན་པོ་ཆེ་ལས་ཕྱིར་བསྡུ་དང་ཀ་བ་གསུམ་ལ་ཆ་བགོས་བྱས་པའི་ནང་མང་ཆེ་བ་བོད་མི་མང་སྤྱི་འཐུས་ལྷན་ཚོགས་ལ་གནང་ཡོད་པས། བོད་མི་མང་སྤྱི་འཐུས་ལྷན་ཚོགས་ཀྱི་ད་ལྟའི་ཁྲིམས་སྒྲིག་གི་འགྲོ་སྲོལ་འདི་ཉིད་ནི་རང་རེའི་དབུས་བོད་མིའི་སྒྲིག་འཛུགས་ཀྱི་སྙིང་བོར་གྱུར་ཡོད་ལ། དབུས་བོད་མིའི་སྒྲིག་འཛུགས་སམ་དེའི་བཅའ་ཁྲིམས་རིན་པོ་ཆེ་ནི་བོད་མི་མང་སྤྱི་འཐུས་ལྷན་ཚོགས་སྙིང་པོའམ་གཙོ་བོར་གྱུར་བའི་འཛམ་གླིང་ནང་མང་གཙོའི་སྒྲིག་འཛུགས་ཆེ་ཁག་གི་བཟང་ཆ་ཕྱོགས་གཅིག་ཏུ་བསྡུས་པའི་ཐུན་མོང་མ་ཡིན་པའི་གཞུང་ངམ་སྒྲིག་འཛུགས་ཤིག་ཡིན་པ་ངེས་པར་དུ་མཁྱེན་དགོས་ལ། ཚུལ་འདི་རྣམས་ལ་བསམ་བློ་གཏོང་སྐབས། གོང་དུ་ཞུས་པ་བཞིན། མི་མང་གིས་རེ་འདུན་གནང་མིན་ལ་མ་ལྟོས་པར། སྤྱི་འཐུས་ལྷན་ཚོགས་དང་ཡང་ན་དེའི་རྒྱུན་ལས་ནས་ཐད་ཀར་བཀའ་ཤག་སྐོང་འགུག་གིས་ཉན་ཞིབ་བྱེད་པ། དཔེར་ན་ད་ཐེངས་ཀྱི་གནད་དོན་འདི་ལྟ་བུར་ཞིབ་འཇུག་ཚོགས་ཆུང་བཙུགས་ཏེ་དོན་གཅོད་ལས་མཚམས་འཇོག་རྒྱུའི་ཐག་གཅོད་ངང་འཐེན་གནང་བ་སོགས་ཅི་འགབ་གནང་ཆོག་པ། གནང་དགོས་པའི་ཁྲིམས་ཀྱི་ལམ་སྟོན་དང་ཐུགས་འགན་གཉིས་ཀ་ཡོད་ཀྱང་། དེའི་ལམ་དུ་ཕེབས་མ་ཐུབ་པར་བསམས་ཚེ་བདག་ནི་ངོ་ཚ་ཞིང་ཞེ་འདར་ཏེ་འདུག་བཟོད་ཀྱང་མི་བདེ་བའི་ཚོར་བ་ཐེངས་མང་བྱུང་བས། མི་མང་གི་མདུན་དུ་དགོངས་སེལ་ཞུ་རུ་བཅར་དགོས་དོན་གཙོ་བོ་དེ་ཡིན།
ཉེ་སྔོན་སྲིད་ཚབ་ཀརྨ་དགེ་ལེགས་ནས་གསར་འགོད་ལྷན་ཚོགས་བསྡུ་སྐོང་བྱས་པའི་གནས་བབ་ལ་བལྟས་རྗེས། ཕྲན་ནས་བརྙན་ལམ་དུ་བསམ་ཚུལ་ཞུས་ཟིན་པ་དང་། དེའི་རྗེས་བཀའ་ཤག་གི་དོན་ཚན་ ༡༠ ་དང་དེའི་ངག་ཐོག་གི་འགྲེལ་བཤད། དེ་བཞིན་ཚོགས་གཙོ་ཟུར་པའི་གསལ་བཤད་ལན་འདེབས་བཅས་ལ་ཞིབ་ཏུ་བལྟས་པས། དཔལ་ལྡན་བཀའ་ཤག་གང་དུའང་ཡིབ་ས་མི་འགྲོ་བ་ཞིག་བཟོས་ཟིན་པ། བཙན་བྱོལ་བོད་མིའི་ཁྲོད་ཀྱི་ཤེས་ལྡན་པ་བརྒྱ་ཆ་དགུ་བཅུ་གོ་གྲངས་ཀྱི་བསམ་ཚུལ་གཅིག་མཐུན་བྱུང་འདུག་ཅེས་ཚིག་ཐག་བཅད་དེ་ལབ་ཆོག་པ་ཙམ་མིན་པར། མི་མང་གིས་ཀྱང་དཔལ་ལྡན་བཀའ་ཤག་ལ་སྔར་ལས་”ཕྱི་རྫིག་ནང་སྟོང་”དང་’’གཟི་བརྗིད་ཁོག་སྟོང་’’ཞེས་པའི་ཚིག་འདི་སྦྱོར་རྒྱུ་ཇེ་མང་དུ་ཕྱིན་ཡོད་པ་བརྒྱུད་ལམ་ཁག་ཏུ་དངོས་མིང་བཀོད་པ་ཚོའི་བསམ་ཚུལ་ལ་ལྟོས་ཤེས་པ་མ་ཟད། མི་མང་གི་བློ་ཕམ་གྱི་ཚད་གཞི་ཧ་ཅང་ཆེ་བའི་དཔྱ་ཁྲལ་ལག་དེབ་ཀྱང་མེར་སྲེག་པའི་གནས་ཚུལ་བྱུང་བ་རེད། གུས་ནས་ཕྱོགས་གཉིས་ཀྱི་གསལ་བསྒྲགས་དང་གསལ་བཤད་ཁག་གི་ནང་དོན་ཞིབ་ཆ་རྣམས་མ་འོངས་པར་རང་ལ་དབང་པའི་སྡིངས་ཆ་དག་ཏུ་གླེང་འཆར་ཡིན་ལ། དེ་རིང་འདིར་ཕྱོགས་གཉིས་ཀྱི་ཡིག་ཆ་ཁག་ཞིབ་བསྡུར་བྱས་འབྲས་མི་མང་གིས་ངེས་པར་དུ་གཟབ་གཟབ་བྱེད་དགོས་པ་དང་། རྩད་གཅོད་བྱེད་དགོས་པ། མཁྱེན་དགོས་པའི་གནད་དོན་ ༧ ་མི་ཞུ་ཐབས་མེད་ཆགས་སོང་།
༡ ༽ གནད་དོན་འདིའི་སྔ་ཕྱིའི་གནས་ཚུལ་ལ་དཔྱད་སྐབས། བཀའ་ཤག་གིས་༸གོང་ས་མཆོག་ལ་དབུ་སྐོར་རམ་ཡང་ན་ཡིད་ཆེས་ཞུས་མི་འདུག་པ་ས་འཕྱར་ནས་རྡོ་ལྷང་ལ་བུད་པ་ལྟར་ཆགས་འདུག ཅི་ལྟར་ཞེ་ན། བཀའ་ཤག་གིས་དོན་ཚན་ ༡༠ ་ཅན་དེ་༸གོང་ས་མཆོག་ལའང་སྙན་གསེང་ཞུས་ཡོད་ཚེ་དེས་ཁུངས་མི་འཁྱོལ་བ་དང་དེ་ལས་གཞན་ཞུ་རྒྱུ་མེད་པས་དབུ་སྐོར་ཆགས་པ་མ་ཟད། ༸གོང་ས་མཆོག་གིས་སྲིད་སྐྱོང་ལ་མར་གྲོས་མགོ་བཏོན་ཏེ་བསྐོས་པའི་དོན་གཅོད་ཡིན་པས། མཐར་དེད་ན་བཀའ་ཤག་དང་སྲིད་སྐྱོང་གིས་༸གོང་ས་མཆོག་ལ་ཡིད་ཆེས་མ་ཞུས་པ་ཆགས་ཡོད། དེ་བཞིན་སྔར་ཅི་ལྟར་བསྐོས་པ་ཇི་བཞིན་འཕོ་འགྱུར་ཡང་དེ་ལྟར་བཏང་ལུགས་གསུངས་པ་ནི་མདོར་དེད་ན་རང་ཉེས་༸གོང་ས་ཆེན་པོར་གཡོག་ཐབས་དང་། ༸གོང་ས་ཆེན་པོར་སྐུར་འདེབས་བྱས་པའང་ཆགས་ཡོད།
༢ ༽ བཀའ་བློན་ཚོས་བཅའ་ཁྲིམས་དོན་ཚན་ ༢༩ ་དགོངས་དོན་མཉམ་འདུས་ཀྱི་འགན་འཁུར་ཞུ་དགོས་ཀྱང་། སྲིད་སྐྱོང་མཆོག་ལ་བདེན་པ་མིན་པའི་གནས་ཚུལ་སྒྲུབ་རོགས་དང་བཤད་རོགས་བྱས་ཚེ་ཁྲིམས་འགལ་ཆགས་ཀྱི་ཡོད་ཀྱང་། བཀའ་ཤག་སྐབས ༡༥ ་པས་མཉམ་འདུས་ཀྱི་འགན་འཁུར་ཞུ་ཕྱོགས་ལ་བདེན་རྗུན་གྱི་དབྱེ་བ་མེད་པ་ལྟ་བུའི་རྟགས་དང་མཚན་མ་མང་པོ་འདུག་པས། དོན་དུ་སྲིད་སྐྱོང་མཆོག་གིས”ངའི་གྲོགས་པོ་’’གསུངས་པ་དབུ་དཀར་ཚང་སྐལ་བཟང་རྡོ་རྗེ་དོན་གཅོད་དུ་བསྐོས་པ་ནས་དེ་རིང་བར་གྱི་དོན་གཅོད་ཀྱི་མཚན་གནས་དང་འབྲེལ་བའི་ལས་དོན་བྱས་པ་ཡོངས་རྫོགས་བཀའ་བློན་ལས་རོགས་ཚོའི་ནང་དུ་ཞིབ་ཏུ་མཁྱེན་མཁན་གཅིག་ཀྱང་ཡོད་ས་མི་འགྲོ་པས། གནད་དོན་འདིའི་ཐད་བཀའ་བློན་ལས་རོགས་ཚོས་ཅི་མི་སྙམ་པར་སྤྱན་བཙུམ་ཏེ་འཆོང་རྐྱང་གནང་བ་འདི་ལ་ལྗིད་ཁོག་གང་ཡང་མེད་པར་འདོད་ལ། མ་འོངས་ང་ཚོ་མི་རབས་གསར་པའི་བཀའ་ཤག་གི་གཟི་བརྗིད་ལའང་ཤུགས་རྐྱེན་ངན་པ་ཐེབས་མི་སྲིད་པ་མིན་པས་སེམས་ཁྲལ་ཤིན་ཏུ་ཆེ།
༣ ༽ སྐུ་དབང་རྩིས་སྤྲོད་གནང་རྗེས་ཀྱི་བཅའ་ཁྲིམས་བསྐྱར་བཅོས་སྐད་གྲགས་ཅན་ཐེངས་ ༢༥ པའི་རྗེས་བཅའ་ཁྲིམས་ཀྱི་སྔོན་གླེང་དང་དོན་ཚན་དང་པོ་གསར་སྣོན་བྱས་པ་མཁྱེན་གསལ་བཞིན། བཅའ་ཁྲིམས་དོན་ཚན་ ༡ ་ཕྱག་བསྟར་གནང་མཁན་༸གོང་ས་མཆོག་ཁོ་ན་ལས་གཞན་སུ་ཡང་མེད་པ་ཤེས་བཞིན་དུ། ད་ཐེངས་དོན་གཅོད་འཕོ་འགྱུར་ཟེར་པའི་བཀའ་ཤག་གི་གསལ་བསྒྲགས་ནང་དོན་ཚན་དང་པོ་ལུང་འདྲེན་ཞུས་འདུག་པ་ནི་བཅའ་ཁྲིམས་ཀྱི་དགོངས་དོན་དང་འགལ་ཟིན། དེ་ནི་བཀའ་ཤག་གིས་བསྐོ་འཛུགས་བྱས་པའི་མི་སྣ་༸གོང་ས་མཆོག་གིས་འོས་བབ་གཟིགས་ཚེ་སྐུ་ཚབ་ཀྱི་མཚན་གནས་སྤྱོད་རྒྱུའི་ཆོག་མཆན་གནང་དགོས་པའི་དོན་ལས། བཀའ་ཤག་གིས་དོན་གཅོད་གསར་བསྐོའི་ཁྱབ་བསྒྲགས་ནང་ལུང་འདྲེན་བྱས་པ་ནི་ཁུངས་མེད་ལུགས་མེད། དབུས་བོད་མིའི་སྒྲིག་འཛུགས་ཀྱི་བཅའ་ཁྲིམས་རིན་པོ་ཆེ་ཡག་པོ་མཁྱེན་གྱི་མེད་པའི་རྟགས་བསྟན་པ་རེད།
༤༽ དོན་གཅོད་དངོས་གྲུབ་ཚེ་རིང་བསྐོ་འཛུགས་བྱས་རྗེས་༸གོང་ས་མཆོག་ལ་མཇལ་བཅར་གྱི་སྐུ་པར་འགྲེམས་སྤེལ་དང་། གཞུང་འབྲེལ་གསར་འགོད་པས་དྲི་བ་གཏོང་ཁུལ་བྱས་ཏེ་སྤྱི་ཚོགས་ཟང་ཟིང་གི་མགོ་གནོན་ཐབས་བྱས་པ་ནི། སུས་ལྟོས་ཀྱང་༸གོང་ས་མཆོག་བེད་སྤྱོད་ལོག་པར་བཏང་བ་རང་ཆགས་ཡོད་པས། ད་ལྟའི་སྲིད་སྐྱོང་གཙོས་བཀའ་ཤག་གིས་༸གོང་ས་མཆོག་ལ་བརྩི་བཀུར་ཞུ་སྟངས་འདིར་མི་མང་ལ་དོགས་པ་ཤུགས་ཆེ་ཡོད་པ་བཞིན། གུས་ནས་ཀྱང་དེ་ལྟར་ངོས་འཛིན་བྱས་ན་རིགས་པ་དང་མཐུན་པར་སྙམ། མ་གཞི་ནས་ད་ལྟའི་དོན་གཅོད་དེས་དེ་སྔར་བསྐྱར་དུ་ཤེས་རིག་བཀའ་བློན་དུ་ཡོང་དགོས་པ་༸གོང་ས་མཆོག་གི་ཐུགས་རེ་གནང་སྟབས་ཡིན་ཚུལ་ལན་མང་གསུངས་ཟིན་ཡང་། ད་ལྟའི་གནང་སྟངས་ཀྱིས་དོ་བདག་རང་གི་ལྗིད་ཁོག་དང་ཁ་སྟབས་བཅས་རིན་མེད་འགྲེལ་བརྗོད་བྱས་ཟིན་ཡང་དེ་རྣམས་གླེང་འདོད་མེད།
༥ ༽ དོན་གཅོད་དུ་སྤེན་པ་ཚེ་རིང་བསྐོས་པ་ནས་ཨ་རིའི་རོགས་དངུལ་ཁག་ལ་དོན་གཅོད་ལ་ཐེ་བྱུས་མེད་པ་རིམ་པར་བཟོས་ཚུལ་གཅིག་དང་གཉིས་བྱས་ཏེ་ཚོགས་གཙོ་ཟུར་པས་གསལ་བཤད་ཡིག་ངག་གཉིས་ནས་གནང་བ་ལྟར་དང་། དེ་བཞིན་སྲིད་སྐྱོང་དང་དོན་གཅོད་ཟུར་པ་དབུ་དཀར་ཚང་སྐལ་བཟང་རྡོ་རྗེ་གཉིས་ཀས་དེ་སྔ་གཞུང་འབྲེལ་ལས་དོན་ཆེད་ཨ་རིའི་གནད་ཡོད་མི་སྣར་མཇལ་འཕྲད་ཞུ་སྐབས། ལས་བྱེད་མཉམ་འཁྲིད་མི་གནང་བ། ཐ་ན་གནས་རིམ་དྲུང་ཆེ་ཡིན་པའི་ཀུན་དགའ་བཀྲ་ཤིས་སྐབས་ཤིག་སྲིད་སྐྱོང་གིས་སྒོ་ཁར་སྒུག་བཅུག་པའི་གནས་ཚུལ་སོགས་རིམ་པར་གསལ་བོ་ཆགས་པ། དེ་བཞིན་ཁེ་ན་ཌའི་ CANADA གཞུང་ལ་རོགས་དངུལ་ཞུ་འབོད་དུ་བཅར་སྐབས། བྱང་ཨ་རིའི་དོན་གཅོད་ལས་ཐོགས་ལ་བརྡ་ལན་ཙམ་ཡང་མ་གནང་བར་ཤེས་རིག་བཀའ་བློན་དངོས་གྲུབ་ཚེ་རིང་དང་དབུ་དཀར་ཚང་སྐལ་བཟང་རྡོ་རྗེ་གཉིས་ཐད་ཀར་ཕྱིན་པ་སོགས་ཀྱི་བྱ་སྤུ་གནོན་གླེང་རྒྱུའི་ཆུ་ཚོད་བདག་ལ་མེད་ཀྱང་། དབུ་དཀར་ཚང་སྐལ་བཟང་རྡོ་རྗེ་དང་། སྲིད་སྐྱོང་བློ་བཟང་སེང་གེ ཤེས་རིག་བཀའ་བློན་དངོས་གྲུབ་ཚེ་རིང་བཅས་མཉམ་དུ་ཐེངས་ག་ཚོད་དང་། གཅིག་པུར་ཐེངས་ག་ཚོད་རོགས་དངུལ་གྱི་ཆེད་ཨ་རིའི་གཞུང་གི་མི་སྣ་སུ་དང་སུ་ལ་དུས་ནམ་མཇལ་ལམ། བཀའ་མོལ་ཅི་བྱུང་ངམ། མཇུག་སྐྱོང་དགོས་པ་ཅི་ཡོད་ཀྱི་གཞུང་འབྲེལ་ཐོ་དེབ་ཡོད་མེད་སོགས་ཀྱི་ཐད། ད་ལྟ་དྲི་བ་གཏོང་དགོས་ན་ཁོང་རྣམ་པར་གཅིག་དང་གཉིས་བྱས་ཏེ་གསུང་རྒྱུ་ཡོད་དམ། དྲི་བ་བཏང་ན་ལན་ཞིག་འདེབས་དགོས་པ་རེད། ལན་མ་བཏབས་པར་སྡོད་ས་མི་འགྲོ་ནའང་། མཉམ་དུ་མི་གཞན་ཞིག་གི་བདེན་དཔང་མེད་དུས་སུས་ཡིད་ཆེས་བྱེད་ཀྱི་རེད་དམ། མི་མང་གིས་ཡིད་ཆེས་གནང་གི་རེད་དམ། ༧གོང་ས་མཆོག་གིས་ཡིད་ཆེས་གནང་གི་རེད་དམ། རྒྱུ་མཚན་འདིའི་དབང་གིས་ཁོང་རྣམ་པས་ལྐོག་ཟ་རུལ་སུངས་བྱས་ཡོད་དམ་མེད། དེ་ནི་དྲི་བ་རེད། དོགས་གཞི་ཧ་ཅང་ཆེན་པོ་རེད། ཕྱི་གསལ་ནང་གསལ་ནི་གཤམ་འོག་ལས་བྱེད་དང་དེ་ནས་མི་མང་ཁྲོད་བཅས་ཕྱོགས་གཉིས་ལ་རིམ་པར་གནང་དགོས་པ་འཛིན་སྐྱོང་གི་རིགས་པའི་གཞུང་ལུགས་དང་མཐུན་པ་ཡིན།
༦༽ བཀའ་ཤག་དང་ཚོགས་གཙོ་ཟུར་པ་ཕྱོགས་གཉིས་ནས་ཚིག་ཐག་ཆོད་པོས་’’ལས་བྱེད་རྣམས་ཀྱི་བླང་དོར་དང་ཐོབ་ཐང་གི་སྒྲིག་གཞི་’’གཞུང་ཞབས་མ་ཡིན་པའི་དོན་གཅོད་ཚོ་ལ་ཁྱབ་ཀྱི་ཡོད་ཤག་གསུངས་པ་མ་ཟད། བཀའ་ཤག་ནས་དེའི་དགོངས་དོན་ལྟར་ཉེན་བརྡ་བཏང་ལུགས་ཀྱང་གསུང་གི་ཡོད། དེ་ཡིན་ན་བླང་དོར་སྒྲིག་གཞིའི་དགོངས་ལྟར་ཉེན་བརྡ་མ་བཏང་བའི་རྒྱུ་མཚན་ཅི་ཡིན་ནམ། དེ་བཞིན་དོན་ཟུར་དབུ་དཀར་ཚང་སྐལ་བཟང་རྡོ་རྗེ་དོན་གཅོད་ལས་ཐོགས་ཡིན་སྐབས་འབྲེལ་ཡོད་དབང་ལྡན་འགན་འཛིན་ནས་’’གསང་སྙན་’’འདེམས་ལྷན་ལ་ཕུལ་མེད་དོན་ཅི་ཡིན་ནམ། དེར་བཀའ་ཤག་དང་སྲིད་སྐྱོང་གིས་དམིགས་བསལ་གནང་བ་ཡིན་ནམ། བླང་དོར་སྒྲིག་གཞིའི་དོན་ཚན་རེ་འགའ་ཚུལ་བཞིན་ལག་བསྟར་དང་རེ་འགའ་མ་བསྟར་ཀྱང་ཆོག་པ་འདི་བཞིན་བཀའ་ཤག་སྐབས་ ༡༥ པས་ཁྲིམས་སྒྲིག་དང་བྱ་སྤུ་གནོན་གྱིས་བློན་ཆེན་ལས་ཁུངས་ཁག་ལ་དབང་བསྒྱུར་སྟངས་ཡིན་ནམ། དེ་ལ་ཅི་བྱ།
༧༽ བོད་ཀྱི་ཐེབས་རྩ་དང་འབྲེལ་ཏེ་དོན་ཁང་གསར་ཉོའི་ཁང་རིན་ཨ་སྒོར་ས་ཡ་ ༡.༥ སྐོར་དེ་ཡང་། ཕྱོགས་གཉིས་ཀྱི་ནང་མོལ་ལ་བསྙད་དེ་མདོ་དོན་’’རྗུན་ལས’’ མངོན་སུམ་དུ་བྱེད་ཀྱི་ཡོད་པ་བརྗོད་རྒྱུར་ཅི་མི་སྙམ་པ་དང་། ཁྲིམས་ཐོག་དང་དངོས་དོན་གང་དུའང་ཡིག་ཐོག་གི་གན་རྒྱར་གཞི་འཛིན་བྱེད་པ་ཤེས་བཞིན་དུ་’’བུ་ལོན་མིན་’’ཞེས་ལྐུགས་པའི་ཨུ་ཚུགས་མཐར་སྐྱེལ་གནང་བ། དེ་བཞིན་བོད་མི་མང་སྤྱི་འཐུས་ལྷན་ཚོགས་ནས་བཀའ་འཁྲོལ་ཞུ་སྐབས་ཀྱང་’’བུ་ལོན’’་མིན་ཞེས་བརྗོད་ཡོད་ན། དེ་ནི་གྲོས་ཚོགས་ལ་དབུ་སྐོར་ཞུས་པ་ཡིན་པས། དེར་བཀའ་འཁྲོལ་ཞུ་སྟངས་ཅི་ཡིན་གསལ་བཤད་ཁུངས་སྐྱེལ་དང་བཅས་པ་མེད་དོན་ཅི་ཡིན་ནམ། དེ་བཞིན་འོས་བསྡུའི་སྐབས་བཀུར་འོས་དོན་གྱི་བདག་པོ་རྒྱ་ཆེ་མི་མང་ལའང་དོན་ཁང་རང་གིས་འཇོན་ཏེ་ཉོས་ཟིན་པ་ལྟ་བུ་བསྒྲགས་ཏེ། མདོ་དོན་བོད་ཀྱི་ཐེབས་རྩ་དང་དགའ་ལྡན་ཕོ་བྲང་གི་རོགས་རམ་ཚུན་རང་གི་འོས་ཐོབ་ཆེད་དུ་ལོག་སྤྱོད་གནང་བ་ནི་མི་མང་ལའང་དབུ་སྐོར་ཞུས་པ་ཞིག་རང་བཞིན་གྱིས་ཆགས་འགྲོ་པས་དེ་དག་ལ་གསལ་བཤད་མེད་ཚེ་ལོ་རྒྱུས་ལྡན་པའི་བཀའ་ཤག་གི་བཟང་སྤྱོད་དང་གཟི་བརྗིད་ནག་བསུབ་བཏང་བ་མ་རེད་དམ། དེ་དག་ལ་ཅི་བྱ།
མཐའ་དོན། གོང་གསལ་གནད་དོན་ཁག་གིས་མཚོན་འཛིན་སྐྱོང་བཀའ་ཤག་གིས་རྒྱུ་མཚན་ལྟར་སྣང་དྲངས་ཏེ་དབང་ཆ་ལོག་སྤྱོད་བྱེད་པའི་ཐད་སྔ་ཕྱིར་ནོར་འཁྲུལ་རང་ལ་མཛུབ་མོ་བཙུགས་ཏེ་གླེང་བཞིན་པ་འདིའི་དམིགས་དོན་ནི། རྩ་དོན་འགྲུབ་ཐབས། ཁྲིམས་ཀྱི་དབང་བསྒྱུར་སྲ་བརྟན། མི་མང་གིས་གཞུང་ལ་སྟངས་འཛིན་བྱེད་ཕྱོགས་ཚད་ལྡན། གཞུང་འཛིན་མི་སྣར་ནོར་འཁྲུལ་ཡོ་སྲང་བྱེད་རྒྱུའི་བཟང་སྤྱོད་དང་ལྡན་པ་བཅས་ཡོང་ཆེད་ཡིན་པ་ནན་ཞུ་དང་འབྲེལ། བོད་མི་ཚོས་རྩ་དོན་གླེང་སྐབས་ཆིག་སྒྲིལ་རྨང་གཞི་བྱས་ཏེ་གླེང་རྒྱུའི་ཆོད་སེམས་ལྡན་པ་བྱ་གལ་ལས། ཆིག་སྒྲིལ་མེད་པར་གྱུར་ན་སུ་ལའང་ཕན་ཐོགས་མེད་ལ། གྱོང་ཕོག་ཚད་ཀྱང་འདྲ་མཉམ་ཡིན་པས། རང་གི་ལུས་ལ་དཔེར་བླངས་ནས་གཞན་ལ་གནོད་པ་མ་བྱེད་ཅིག་ཅེས་པ་འདི་གཅེས་པར་བཟུང་ན་འོས་ཤིང་། ཀུན་གཟིགས་༸པཎ་ཆེན་བཅུ་བ་ཆེན་པོའི་ཞལ་ནས་ ༡༩༨༦ ཟླ ༢ ཚེས ༢༤ ཉིན་ལྷ་ལྡན་ཆོ་འཕྲུལ་སྨོན་ལམ་ཆེན་མོ་བསྐྱར་གསོའི་སྐབས་། ”བསམ་བློ་རྙིང་པ་དང་ན་ཚ་རྙིང་པ་མང་པོ་ཞིག་ལངས་ནས་གཙང་ཞེན་དང་དབུས་ཞེན་ཟེར་བ་དང་། གཞུང་དང་བླ་བྲང་ཟེར་པའི་སྐད་ཆ་ཛོར་པོ་དེ་འདྲ་ཡར་སློང་བ་དང་། ཡང་སྟོད་པ་དང་། ཁམས་པ། ཨ་མདོ། བོད་པ་ཞེས་གཅིག་བཤད་ཀྱི་ཡོད་པ་རེད། དེ་འདྲའི་གནས་ཚུལ་མང་པོ་གོ་ཐོས་ཡོང་བཞིན་པ་འདི་ཡག་པོ་རྩ་བ་ནས་མ་རེད། རང་ཅག་ཚང་མ་ཕ་སྤྲེལ་རྒན་བྱང་ཆུབ་སེམས་དཔའ་དང་། མ་སྲིན་མོ་བྲག་སྲིན་གྱི་རྒྱུད་པ་གཅིག་ལས་བྱུང་བའི་བོད་ཁ་བ་གངས་ཅན་པ་ཡིན་པས། ཕར་ཕྱོགས་ཚུར་ཕྱོགས་བྱས་ན་དགེ་མཚན་རྩ་བ་ཉིད་ནས་མེད། ”ཅེས་བཀའ་གནང་བ་ལྟར། འཕྲལ་ཕུགས་གང་ལ་བསམས་ཀྱང་བཀའ་ཤག་གིས་གནད་དོན་འདིའི་ཐད་བཟང་སྤྱོད་དང་ལྡན་པའི་ངང་མི་མང་ལ་དགོངས་སེལ་ཞུས་ཏེ་མ་འོངས་པའི་བཀའ་ཤག་དག་གི་བཟང་སྤྱོད་དང་ཆེ་མཐོང་ལའང་སྐབས་ ༡༥ པས་ཐུགས་འགན་བཞེས་པ་ཡིན་ན་ཐབས་ལམ་ཡག་ཤོས་སུ་མཐོང་བ་བཅས།། །།
༢༠༡༧ ཟླ ༡༢ ཚེས ༢༥ ཉིན་བཟང་པོ་བཅུ་འཛོམས་ཉིན་སྦྱར་བའོ།།

robotstxt: allowed

filter: keep


text:
མཚོ་སྔོན་པོའི་མཚོ་ཆུང་ནོར་བུ་གློ་བུར་དུ་དམར་པོར་གྱུར་བ།
ཕྱི་ཟླ་ ༤ བའི་ཚེས་ ༡༢ ཉིན་གྱི་ཉིན་གུང་། མཚོ་སྔོན་པོའི་མཚོ་རྒྱུད་ཀྱི་མཚོ་ཆུང་ནོར་བུ་གློ་བུར་དུ་དམར་པོར་གྱུར་བའི་སྣང་ཚུལ་དེ་ཡུལ་དེའི་མང་ཚོགས་ཀྱིས་མཐོང་ནས་དེ་མུར་སྐད་འཕྲིན་ཐོག་བཀྲམ་པ་ལ་སྤྱི་ཚོགས་ལས་རིགས་ཁག་གིས་དོ་སྣང་ཆེན་པོ་ཐོབ་ཅིང་། མཚོ་སྔོན་པོ་དམར་པོ་གྱུར་སོང་ཞེས་པའི་གླེང་ཕྱོགས་འདྲ་མིན་མང་པོ་ཡང་རླུང་བཞིན་དུ་དྲ་ཐོག་ཏུ་ཁྱབ།
ངེད་མཚོ་སྔོན་པོ་ལྗོངས་ཁུལ་དོ་དམ་ཅུས་ཀྱིས་གནས་ཚུལ་དེར་མཐོང་ཆེན་བྱས་ཏེ་ལམ་སང་རྟོག་ཞིབ་མི་སྣ་ཡུལ་དངོས་སུ་མངགས་ནས་བརྙན་དང་པར་བླངས་པ་དང་། མཚེའུ་ཡི་རྒྱ་ཁྱོན་ཚད་འཇལ་དང་། ཆུ་དང་བྱེ་འདམ། རྩྭ་ལྡུམ་ལ་སོགས་པར་ལྟ་ཞིབ་ཚད་ལེན་གྱི་མ་དཔེ་འཚོལ་བསྡུ་བྱས་ཏེ་བརྟག་དཔྱད་ཞིབ་བསྡུར་དང་། སྨྱན་བྱད་ཚན་པའི་གསར་འགོད་ཁག་གདན་དྲངས་ནས་འབྲེལ་ཡོད་ཚན་པའི་ལས་ཀར་རྒྱུས་ལོན་གསལ་བོ་བྱས་ཐོག གནས་ཚུལ་ངོ་མ་ག་འདྲ་ཡིན་པ་ཇི་བཞིན་དྲང་བོར་བརྗོད་དེ་བཞེད་ཚུལ་འདྲ་མིན་མཆེད་བཞིན་པར་ཡོ་བསྲང་གནང་།
མཚེའུ་འདི་ནི་བྱེ་མ་ལ་བདུན་གྱི་འགྲམ་དུ་ཆགས་ཤིང་། གཞི་ཁྱོན་ལ་སྤྱི་ལེ་རྒྱ་དཔངས་གྲུ་བཞི་མ་གཅིག་ལས་མེད། མཚོ་སྔོན་པོའི་མཚོ་ཆེན་དང་གྱེས་པའི་ཆུ་ལག་ཅིག་ཡིན། མཚེའུ་ཡི་མཐའ་འཁོར་འབྲོག་པའི་རྩྭ་ས་དང་འབྲོག་ཁྱིམ་ཆགས་པས་བཟོ་ལས་ཀྱི་འབག་བཙོག་ཐེབས་མི་སྲིད་ལ། སྣོད་བཅུད་གཏོར་བརླག་གི་སྐྱོན་ཡང་འབྱུང་མི་སྲིད། ལྷག་པར་ང་ཚོས་འཚོལ་སྡུད་བྱས་པའི་ཆུའི་མ་དཔེ་དེ་ཧ་ཅང་དྭངས་ཤིང་གསལ་ལ་དྲི་མ་མེད་པས། མཚེའུ་མདོག་དམར་པོར་གྱུར་བ་ནི་རྩྭ་ལྡུམ་དང་འདམ་ལ་འབྱར་བའི་ཚོས་རྒྱུ་དམར་པོའི་སྐྱེ་དངོས་ལས་བསྐྱེད་པའི་ངོས་ཟིན་རྙེད་པས། དུས་དང་པོར་ཀྲུང་གོ་ཚན་རིག་གླིང་ལ་འབྲེལ་བ་བྱས་ནས་མ་དཔེ་དག་ཀྲུང་གོ་ཚན་རིག་གླིང་ཝུའུ་ཧན་ཆུའི་སྐྱེ་དངོས་ཞིབ་འཇུག་ཁང་ལ་བསྐྱལ་པ་ཡིན། ད་སྐབས་དེ་གར་ཚད་འཇལ་ངོས་འཛིན་བྱེད་སྒང་ཡིན་པར་མ་ཟད། ཞིང་ཆེན་ཁོར་ཡུག་སྲུང་སྐྱོབ་ཐིང་ཆེད་ལས་ལྟ་ཞིབ་ཚད་འཇལ་ལས་ཁུངས་ཀྱིས་ཀྱང་སྐྱེ་དངོས་དེ་རིགས་ལ་ལྟ་ཞིབ་ཚད་འཇལ་བྱེད་བཞིན་ཡོད།
འདིའི་འཕྲོར་ངེད་ཅུས་ཀྱིས་ཞིང་ཆེན་ཁོར་ཡུག་སྲུང་སྐྱོབ་ཐིང་དང་འབྲེལ་ཡོད་སྡེ་ཚན། ཚན་རིག་ཞིབ་འཇུག་གླིང་སོགས་ཞིབ་འཇུག་ལས་ཁུངས་དང་ཟུང་སྦྲེལ་བགྱིད་ནས་ལྟ་ཞིབ་ཚད་འཇལ་གྱི་མཇུག་འབྲས་ལ་བརྡར་ཤ་བཅད་རྗེས་མྱུར་དུ་དོགས་གནས་གསལ་དགྲོལ་བྱེད་པར་མ་ཟད། མུ་མཐུད་དུ་ཀྲུང་གོ་ཚན་རིག་གླིང་གི་འབྲེལ་ཡོད་རིག་ཚན་ཞིབ་འཇུག་ཁང་དང་མཉམ་དུ་བརྟག་དཔྱད་ཞིབ་འཇུག་གི་བྱ་བར་རྒྱུན་སྐྱོང་ངེས་ཡིན། འདིར་མཚོ་སྔོན་པོ་ལྗོངས་ཁུལ་དོ་དམ་ཅུས་ཀྱིས་མང་ཚོགས་རྣམས་ལ་རེ་ཞུ་ཞིག་ཡོད་པ་ནི་ཆུ་སྣ་གར་འཁྲིད་ཀྱི་གཏམ་འདྲ་མིན་མི་སྨྲ་བར་དོན་དངོས་བདེན་འཚོལ་དང་ལུགས་མཐུན་ཡིན་མིན་ལ་དཔྱད་པ་ཡག་པོ་བཏང་ནས་སྐད་ཆ་སྨྲ་བར་ཞུ།
ཞེས་སོགས་བཀོད་འདུག་ཀྱང་དེ་སྔོན་ལོ་སྟོང་ཕྲག་གི་རིང་སྔོ་ཐིང་ངེར་གནས་པའི་མཚེའུ་ལྟ་ན་སྡུག་པ་དེ་གློ་བུར་དུ་དམར་པོར་གྱུར་བའི་སྐོར་ལ་བོད་ནང་དུ་འཕྲིན་ཕྲན་སོགས་སྤྱི་ཚོགས་དྲ་བའི་རྒྱུད་ལམ་ཁག་ཏུ་གླེང་སློང་དང་། དོགས་འཆར་སྣ་ཚོགས་ཤུགས་ཆེན་བྱུང་ཡོད་པ་དང་། བོད་ནང་གི་བོད་རིགས་དཔྱད་བརྗོད་པ་མང་པོས་དགོས་ཚུལ་ཡང་མང་དུ་སྤེལ་གནང་འདུག་པ་ལས་དཔེ་མཚོན་དྲངས་ན། དྲ་མིང་ལ་ཁམས་པ་བཅུད་ལེན་ཞུ་བ། ཁོང་གིས། “ཆུ་ཞབས་ནས་གཏེར་ཁ་འདྲ་འདོན་བཞིན་པ་སོགས་ཀྱི་གནས་ཚུལ་མིན་ནམ། དེ་མིན་པར་རང་གར་འདི་འདྲར་གྱུར་བ་ཡིན་ན་ནི་ཡག་རྟགས་ཤིག་ཏུ་ངོས་འཛིན་ཐབས་ཅི་ཡོད།” ཞེས་དང་། ཡང་དྲ་མིང་ལ་རྫ་སྐྱེས་ཁུག་རྟ། ཞུ་བ་ཁོང་གིས།“མཚོ་སྔོན་པོ་དམར་པོར་གྱུར་བའི་རྒྱུ་རྐྱེན་དེ་རྩྭ་ལྡུམ་སོགས་ཀྱི་རྩི་རེད་ཟེར་ན་མགོ་སྐོར་ཁོ་ན་རེད། མཚོ་དེ་གསར་དུ་འཁྱིལ་ཡོང་བ་ཞིག་དང་རྩྭ་དེ་གསར་དུ་སྐྱེས་འོང་སཔ་ཞིག་མ་ཡིན་པར་གནའ་སྔ་མོ་ནས་ད་བར་མི་རབ་དང་མི་རབས་བརྒྱུད་ནས་ཡོད་པ་ཞིག་རེད་ལ། ལོ་ཟླ་དེ་འདྲ་མང་པོ་ཞིག་གི་ཁྲོད་ནས་དེ་འདྲའི་ལོ་རྒྱུས་བྱུང་མ་ཡོང་བ་ཞིག་རེད། འདི་ཕལ་ཆེར་གཏེར་རྫས་སྔོག་འདོན་བྱས་པའི་སྐྱོན་ནམ་འཁོར་ཡུག་གཏོར་བརླགས་བྱས་པའི་རྐྱེན་གྱིས་འབྱུང་བ་འཁྲུགས་པ་མིན་ནམ་སྙམས། ཡང་ན་མཚོ་འོག་སོགས་སུ་གཏེར་རྫས་སྔོག་འདོན་བྱེད་ཀྱིན་མེད་པའི་ངེས་པ་མེད། འོན་ཀྱང་དོན་རྐྱེན་ངོ་མ་དེ་ང་ཚོ་འདྲ་བས་གོ་དཀའ་རྒྱུ་རེད། གང་ལྟར་ལྟས་ངན་རེ་མིན་ན་ཅི་མ་རུང་། ཞེས་དང་ཡང་ཁ་ཤས་ཀྱིས། “ཁོར་ཡུག་ལ་གཏོར་སྐྱོན་བཏང་བའི་འཇུག་འབྲས་ཁོ་ན་རེད། མ་འོངས་པར་ང་ཚོའི་ཁོར་ཡུག་འདི་ཇི་འདྲ་ཞིག་ཏུ་གྱུར་འགྲོ་བ་སུས་ཤེས། ད་ནི་ཅི་དྲག” ཞེས་སོགས་མཆན་བཀོད་གནས་འདུག དེ་བཞིན་གོང་དུ་གཞུང་ཕྱོགས་ནས་བརྟག་དཔྱད་བྱས་ཏེ་མཚོ་ཆུར་སྐྱོན་མི་འདུག་ཟེར་བ་སོགས་ལ་ནི་གནས་སྐབས་ཀྱི་ཁ་གཡོར་ས་ཙམ་ལས་དོན་ཕན་ལྡན་པའི་དཔྱད་ཞིག་གཅིག་ནི་ད་དུང་ཡང་བྱས་མི་འདུག་ལ། མཚོ་ཆུང་དམར་པོར་གྱུར་བའི་རྒྱུ་རྐྱེན་ངོ་མ་མ་ཤེས་པའམ་ཤེས་ཀྱང་མི་མང་ལ་གསང་བ་བྱེད་བའི་དོགས་པ་ནི་སུ་ལའང་ཡོང་ཆོག་པའི་གསན་སྟངས་ཤིག་ཡིན་པ་གསལ་པོར་མཐོང་གི་འདུག


text:
གནའ་སྔ་མོ་རྒྱ་གར་ལ་དགེ་འདུན་རྣམས་དབྱར་གནས་ལ་བཞུགས་པའི་ཚེ་བསོད་སྙོམས་ལ་ཕེབས་མི་དགོས་པར་བརྟེན་སྦྱིན་བདག་ལ་སོགས་པས་ཞོ་དང་འོ་མ་ལ་སོགས་པའི་བསྙེན་བཀུར་ཞུ་སྲོལ་ཡོད་པ་ལྟར། གདན་ས་ཆེན་པོ་སེ་འབྲས་དགའ་གསུམ་སོགས་སུ་དབྱར་གནས(དགེ་འདུན་རྣམས་དབྱར་ཁའི་རིང་ཕྱི་རོལ་དུ་གང་བྱུང་དུ་འགྲོ་མི་ཆོག་པའི་དུས་ཅིག)ཚུགས་པའི་སྐབས་སུ་ཞོ་ཡི་སྟོན་མོ་སྟེ་ཞོ་ཡི་ཞལ་ལག་སོགས་འབུལ་བས་ན་ཞོ་སྟོན་ཞེས་ཐོགས་པ་ཡིན། (དུང་དཀར་ཚིག་མཛོད་སོགས་ལས) དུས་རབས་བཅུ་བདུན་པ་སྟེ་ཏཱ་ལའི་བླ་མ་... >>>
ལྷ་སའི་ཞོ་སྟོན་དུས་ཆེན་དུ་“གོས་སྐུ་བཤམས་པ་དང་ལྷ་མོ་འཁྲབ་པ། འབྲི་ཞོ”བཅས་སྲོལ་རྒྱུན་གྱི་བྱེད་སྒོ་སྤེལ་རྒྱུ་དང་། “མཛེས་པའི་ཁྱིམ་གཞིས·བདེ་སྐྱིད་ལྡན་པའི་ལྷ་ས”ཞེས་པ་བརྗོད་བྱ་གཙོར་བཟུང་ནས“ཀྲུང་གོའི་ཕུགས་འདུན་གྱི་ཇུས་གཞི་མཉམ་འདོན”ཞེས་པའི་ཞིབ་འཇུག་གྲོས་བསྡུར་ཚོགས་འདུ་དང་། བརྗོད་བྱ་ཞོ་སྟོན་གཙོ་བྱས་པའི་གླུ་གཞས་གསར་གཏོད་བསྡུ་རུབ། དེ་མིན་རོལ་དབྱངས་ཀྱི་མཐོ་རིམ་གླེང་སྟེགས། ལྷ་མོ་མཉམ་འཁྲབ། འགྲན་བསྡུར་དང་གླེང་སྟེགས། ཐང་ག་དང་། གྲ་སྒྲིག་ལས་ཀ་ཡོངས་སྔ་མོ་ནས་ཚགས་དགོས་པའི་ >>>
བོད་ཀྱི་ཟློས་གར་ལ་ལྷ་སའི་སྐད་དུ་ལྷ་མོའང་ཨ་ཅེ་ལྷ་མོ་ཟེར་ལ།སྤྱི་ལོ་དུས་རབས༡༤པར་གཙང་ལ་སྟོད་གཡས་རུ་བྱང་མའི་ཆབ་འོག་འོ་བ་ལྷ་རྩེ་རིན་ཆེན་སྡིངས་སུ་འཁྲུངས་པའི་ཐང་སྟོང་རྒྱལ་པོ(སྤྱི་ལོ༡༣༦༡ནས་༡༤༨༥)ཟེར་བ་དེས་གསར་སྤེལ་བྱས། ཐང་སྟོང་རྒྱལ་པོའི་མཚན་ལ་ཆུང་དུས་སུ་ཁྲོ་བོ་དཔལ་ལྡན་ཞེས་འབོད་ཅིང་། ཁོང་ནི་ཆུང་དུས་ནས་སྤྱང་གྲུང་འཛོམས་ལ་ཕན་སེམས་ཆེ་བ། རིག་པ་རྣོ་བས་ཕ་མ་གཉིས་ཀྱིས་དགོན་པ་བྱང་སྡིངས་སུ་ཆོས་དཔལ་བའི་དྲུང་དུ་ཀློག་ཡིག་སློབ་པར་བསྐྱལ། ཉི་མ་སེང་གེའི་དྲུང་ནས་རབ་ཏུ་བྱུང་ཞིང་། >>>


text:
བཀའ་ཤག་གི་གསལ་བསྒྲགས།
༄༅། །རང་རེ་གངས་ལྗོངས་བོད་མི་རྣམས་ནས་འདས་པའི་ལོ་བཞི་བཅུར་ཉེ་བའི་རིང་སྤྱི་ནོར་༸གོང་ས་༸སྐྱབས་མགོན་ཆེན་པོའི་དབུ་ཁྲིད་འོག་མི་ལོ་སྟོང་ཕྲག་གཉིས་ལྷག་ཙམ་གྱི་རྒྱལ་རབས་ལོ་རྒྱུས་ཡོད་པའི་བོད་རྒྱལ་ཁབ་ཀྱི་བདག་དབང་ཐོབ་ཐང་བསྐྱར་གསོ་ཡོང་ཐབས་དང༌། ཕན་བདེའི་འབྱུང་གནས་སངས་རྒྱས་ཀྱི་བསྟན་པ་རིན་པོ་ཆེ་དར་གནས་ཡོང་ཐབས། དེ་དང་འབྲེལ་བའི་རང་རེའི་རིག་གཞུང་སྲུང་སྐྱོབ་མི་ཉམས་གོང་མཐོར་སྤེལ་ཐབས་བཅས་སུ་སྙིང་སྟོབས་དང་རྣམ་དཔྱོད་ཟུང་འབྲེལ་གྱིས་འཐབ་རྩོད་བྱས་པར་བརྟེན་བདེན་མཐའ་གསལ་ལ་ཉེ་བའི་དུས་བབ་བཟང་པོ་ཞིག་འཆར་བཞིན་ཡོད་པ་མ་ཟད། འཛམ་གླིང་ཐོག་བཙན་བྱོལ་བ་འདྲ་འདྲའི་ནང་ནས་གཞན་དང་མི་འདྲ་བའི་བསྔགས་བརྗོད་ཀྱི་ཡུལ་དུ་གྱུར་པ་འདི་བྱུང་ཡོད། འོན་ཀྱང་རང་རེར་ད་ལྟ་མཐར་ཐུག་གི་རྒྱལ་ཁ་ཐོབ་མེད་པའི་ཁར། ད་དུང་གཟུགས་ཅན་དང་གཟུགས་མེད་ཀྱི་འགལ་རྐྱེན་བར་ཆད་སྣ་ཚོགས་ཡོང་དང་ཡོང་བཞིན་ཡོད་པ་འདི་རང་རེས་ངོས་འཛིན་གསལ་པོར་ཐུབ་པ་བྱེད་དགོས།
སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འགལ་རྐྱེན་འདི་དག་གི་ཐད་ལ་ལོ་ནས་ལོ་བསྟུད་རྟོག་ཞིབ་མཐར་ཕྱིན་གནང་བའི་སྙིང་པོ་གཅིག་ནི་དོལ་རྒྱལ་བསྟེན་གསོལ་བྱས་ན་བོད་གཞུང་དགའ་ལྡན་ཕོ་བྲང་གི་བསྟན་སྲིད་གཉེར་དུ་གཏད་པའི་སྲུང་མ་དམར་ནག་གཉིས་དང༌། རི་བོ་དགེ་ལྡན་པའི་བསྟན་སྲུང་དམ་ཅན་ཆོས་ཀྱི་རྒྱལ་པོ་སོགས་ལ་ཕོག་ཐུག་འགྲོ་གི་ཡོད་པ་མ་ཟད། བོད་ཀྱི་སྤྱི་དོན་ལ་ཕན་མེད་གནོད་རྐྱེན་དུ་འགྲོ་བ་གསལ་པོར་གཟིགས་ཏེ་༸གོང་ས་མཆོག་གིས་ ༡༩༧༦ ལོ་ནས་མཚམས་འཇོག་གཙང་མ་གནང་བ་དང༌། རང་ཅག་རྣམས་ལའང་དེ་དག་གནས་བབ་ལས་བརྒལ་བའི་བསྟེན་གསོལ་མི་རུང་བའི་གནད་དོན་ལོ་རྒྱུས་དང་སྦྲགས་ལམ་སྟོན་མིག་ཁ་ཕྱེ་བ་ལྟ་བུ་ཞིག་ལོ་ནས་ལོ་བསྟུད་གནང་བ་བཞིན་བོད་གཞིས་བྱེས་སུ་འཁོད་པའི་བླ་མ་དང༌། མཁན་པོ། དགེ་བཤེས། སེར་སྐྱ་མང་ཚོགས་བཅས་མང་པོ་ཞིག་གི་བཀའ་བརྩི་དང་ལེན་གྱིས་མཚམས་འཇོག་བྱས་པ་དང༌། བོད་ཀྱི་སྤྱི་དོན་ལ་འགྱུར་བ་ཆེན་པོ་བྱུང་བ་ཚང་མས་མཐོང་གསལ་ཡིན། འོན་ཀྱང་ཁག་གཅིག་ནས་བོད་སྤྱི་དོན་གྱི་འགག་རྩ་ཆེན་པོ་ཞིག་ལ་ཐུག་པ་ངོས་འཛིན་མ་ཐུབ་པའམ། ཡང་ན་ངོས་འཛིན་ཇི་བཞིན་མ་བྱས་པར་མུ་མཐུད་བསྟེན་གསོལ་སྤྲོས་པ་ཆེན་པོ་བྱེད་ཀྱི་ཡོད་པ་དང༌། ཡང་འགའ་ཞིག་གིས་རང་གིས་བསྟེན་པས་མ་ཚད་ཆེད་མངགས་གཞན་ལ་དར་སྤེལ་གཏོང་གི་ཡོད་པ་བཅས་ཀྱིས་ལྷ་མི་དམ་ཚིག་མི་མཐུན་པ་ཆགས་པར་བརྟེན་༸གོང་ས་མཆོག་གི་ཐུགས་དང་མ་འཚམ་པ་ཆེན་པོ་ཡོང་གི་ཡོད་པ་འདི་ནི་བོད་ཀྱི་སྤྱི་དོན་དང༌། ༸རྒྱལ་བའི་སྐུ་ཕྱྭ་བཅས་པའི་འགལ་རྐྱེན་ཆེ་ཤོས་ཤིག་ཏུ་གྱུར་ཡོད།
འདི་ལོའི་དཔྱིད་ཆོས་སྐབས་༸གོང་ས་མཆོག་གིས་དེང་སང་ང་ཚོ་བོད་སྤྱི་པའི་དོན་ལ་དཀའ་ལས་རྒྱག་པའི་དུས་ཚོད་འདི་འདྲའི་སྐབས་སུ་ལྷ་མི་གང་ཡིན་ནའང་དམ་ཚིག་མཐུན་པོ་དགོས་རྒྱུ་གལ་ཆེན་པོ་ཡིན། མི་དམ་ཚིག་མི་གཙང་བའི་ཐོག་ནས་སྐབས་རེ་དཀའ་ངལ་འཕྲད་ཀྱི་ཡོད་པ་ནང་བཞིན་ལྷ་སྲུང་གི་ནང་ལའང་སྐབས་རེ་དམ་ཚིག་མི་གཙང་བ་ཡོང་གི་འདུག་ཅེས་ངས་སྔ་རྗེས་མང་པོ་བཤད་ཡོད། ད་ལྟ་ཡང་སྔོན་མ་བཤད་པའི་སྐད་ཆ་དེ་ག་རང་འགྱུར་བ་མེད་པར་བསྡད་ཡོད་ཅེས་གསལ་ཁ་གཏོད་གནང་བ་དང༌། ཡང་གྲྭ་ས་གྲྭ་ཚང་དང༌། བླ་བྲང་སྒེར་སུ་དང་སུ་ཡིན་ནའང་བོད་སྤྱི་པའི་དོན་དག་བསམ་གྱི་མེད་ན་གནས་ཚུལ་ཐ་དད་རེད། བོད་ཀྱི་སྤྱི་པའི་དོན་དག་བསམ་གྱི་ཡོད་པ་དང༌། བོད་སྤྱི་པའི་དོན་དག་ལ་ད་ལྟ་༸རྒྱལ་བ་རིན་པོ་ཆེས་འགན་འཁྱེར་ནས་བསྡད་ཡོད་པ་འདིར་རྒྱབ་སྐྱོར་ཡོད་ན་སྤང་བླང་མ་ནོར་བ་བྱེད་དགོས། ༸རྒྱལ་བ་རིན་པོ་ཆེས་འགན་འཁྱེར་བ་འདི་འདོད་ཀྱི་མེད་ན་གནས་ཚུལ་ཐ་དད་རེད་ཅེས་བཀའ་ནན་པོ་ཕེབས་ཡོད།
ད་དུང་ཉེ་ཆར་ཕྱི་ཟླ་ ༣ ཚེས་ ༢༡ ཉིན་རྟ་མགྲིན་ཡང་གསང་གི་བཀའ་དབང་སྟ་གོན་སྐབས་བཀའ་གསལ་པོ་གནང་དོན་ལ། བར་སྐབས་བསྟན་སྲིད་ཀྱི་ཞབས་རིམ་མང་པོ་ཞིག་བསྒྲུབས་པ་ཡིན། ད་ལྟ་དོལ་རྒྱལ་ཕལ་ཆེར་རྒྱ་འདྲེ་དང་འབྲེལ་བ་ཤུགས་ཆེན་པོ་ཡོད་པའི་གནས་ཚུལ་ཞིག་ཡོང་གི་འདུག དེར་བརྟེན་ན་ནིང་རྟ་མགྲིན་གྱི་སྒྲུབ་པ་ཚོགས་སྐབས་དོལ་རྒྱལ་གྱི་མིང་དངོས་སུ་སྨྲོས་ནས་ཟློག་པ་བྱས་པ་རེད་ཅེས་དང༌། དེ་རིང་རྟ་མགྲིན་གྱི་དབང་བསྐུར་སྐབས་དོལ་རྒྱལ་བསྟེན་མཁན་ཡོད་ན་བདེ་པོ་ཞིག་ཨེ་ཡོང་སྙམ་པ་དྲན་བྱུང༌། ཁ་སྔོན་དབང་ཞུ་མཁན་ནང་དོལ་རྒྱལ་བསྟེན་མཁན་ཡོད་ན་འགྲིག་གི་མ་རེད་ཅེས་བརྗོད་པའི་རྒྱུ་མཚན་འདི་འདྲ་ཡིན། ལྷ་དམ་ཚིག་མ་གཙང་བའི་རྒྱུ་མཚན་གྱི་ཐོག་ནས། མི་དམ་ཚིག་མ་གཙང་བ་ཆགས་ན་ཁ་སྔོན་ཞུས་པ་བཞིན། དབང་བསྐུར་མང་པོ་བསྐུར་ལགས་སམ། དམ་ཉམས་ས་སྟེང་བཀང་ལགས་སམ། ཞེས་གསུངས་པ་ལྟར་དམ་ཉམས་བཟོ་བའི་རྒྱུ་མཚན་ཆགས་ཀྱི་ཡོད་དུས། ད་ལྟ་དབང་གྲལ་ནས་ལངས་ཏེ་ཕྱིན་ན་ཡག་གི་རེད་མ་གཏོགས་འདིར་བསྡད་ན་ཡག་པོ་མེད། དེས་སོ་སོར་ཡང་མ་ཕན། སྡུག་ས་ནས་བཤད་ན་༸རྒྱལ་བ་རིན་པོ་ཆེའི་ཚེ་ཐུང་དུ་འགྲོ་བ་ལྟ་བུ་བྱུང་ན་ཡག་པོ་མེད། ཡང་ཁྱེད་རང་ཚོ་༸རྒྱལ་བ་རིན་པོ་ཆེ་མགྱོགས་ཙམ་སྡུག་ཤི་བརྒྱབ་ན་སྙམ་པ་ཡོད་ཚེ་བསྡད་ན་འགྲིགས་ཞེས་དེ་ལྟ་བུའི་བཀའ་ནན་པོ་གནང་ཡོད། འདི་ལ་ཞིབ་ཏུ་བསམ་བློ་བཏང་ན་བོད་སྤྱི་དོན་དང༌། ༸རྒྱལ་བའི་སྐུ་ཕྱྭའགངས་ཆེ་ཐུག་པས་དོལ་རྒྱལ་མཚམས་འཇོག་བྱ་རྒྱུ་འདི་བོད་རྒྱལ་ཁབ་དང་མི་རིགས་ཀྱི་ལས་དོན་གལ་ཆེན་པོའི་གྲས་སུ་གྱུར་ཡོད།
ཡང་ཕེབས་དགོངས་སུ་ལར་ནས་༸གོང་ས་ལྔ་པ་ཆེན་པོའི་སྐབས་ལ་སྤྲུལ་སྐུ་གྲགས་པ་རྒྱལ་མཚན་དང་མ་འགྲིགས་པའི་གནས་ཚུལ་རྣམ་ཐར་ནང་ལ་གསལ་ཡོད་ལ། གསང་བ་རྒྱ་ཅན་གྱི་ནང་དུའང་ཧ་ཅང་གསལ་པོ་ཡོད། དེ་དག་ལ་ཁུངས་གནང་ནས་སྐུ་ཕྲེང་བཅུ་གསུམ་པས་དམ་བསྒྲགས་གནང་ཡོད། ཁོང་དགོངས་པ་གཞན་དོན་གཤེགས་རྗེས་ཆབ་སྲིད་ཀྱི་ཞབས་འདེགས་ཞུ་མཁན་ཚོའི་ནང་ནས་ཡིན་ནའང་འདྲ། ཕྱོགས་གཞན་དག་ནས་ཡིན་ནའང་འདྲ། མདོར་ན་ལྷ་སྲུང་བསྟེན་ཕྱོགས་ཐོག་ནས་ཡིན་ནའང་འདྲ། མང་པོ་ཞིག་སྐུ་མདུན་སྐུ་གོང་མ་འཚོ་ཞིང་གཞེས་པའི་སྐབས་ལ་བཏང་སྙོམས་སུ་ཡོད་པ་དེ་དག་གཞི་ནས་འཕག་འཚག་བརྒྱབ་སྟེ་མང་པོ་ཞིག་ཆགས་ཡོད། དོལ་རྒྱལ་ནི་དེའི་གྲས་ཤིག་ཆགས་ཡོད། ངོས་རང་༸གོང་ས་ལྔ་པ་ཆེན་པོའི་སྐྱེ་གྲལ་དུ་ཡོད་པ་དང༌། དེ་བཞིན་སྐུ་མདུན་སྐུ་གོང་མ་དང་ལས་འབྲེལ་ཐུན་མོང་མ་ཡིན་པ་ཡོད་པ་ཞིག་ཡིན་པས་༸གོང་ས་ལྔ་པ་ཆེན་པོ་དང་སྐུ་མདུན་སྐུ་གོང་མའི་སྐབས་ནས་ཕྱག་ལེན་ཡོད་པ་འདིའི་མཇུག་བསྐྱལ་རྒྱུ་ངའི་འགན་ཡིན། མི་ཁ་ཤས་ཀྱི་སྣང་བར་མི་འགྲོ་བ་ཡོང་གི་ཡོད་ཀྱང༌། འདི་ངའི་ངོས་ཀྱི་འགན་ཡིན་ཞིང༌། དེ་ཡང་༸རྒྱལ་བ་རིན་པོ་ཆེའི་དོན་དག་མ་ཡིནཔར། བོད་བསྟན་སྲིད་ཀྱི་དོན་དག་ཡིན་ཞེས་དང༌། བོད་སྤྱི་དོན་ལ་ཐུག་པའི་གནས་ཚུལ་འདིའི་སྐབས་ངོས་ནས་འགོ་བཙུགས་པའི་ལས་ཀ་འདི་མཐའ་བཀར་ནས་བྱེད་ཀྱི་ཡིན་མ་གཏོགས་མི་རེ་གཉིས་ཀྱི་བཀན་བཀན་བྱས་པའི་རྒྱུ་མཚན་གྱི་ངོས་ནས་ཕྱིར་འཐེན་རྒྱག་ཐབས་མེད། ངོས་ནས་དང་པོ་བརྟག་དཔྱད་ནན་ཏན་བྱས་ཏེ་ཐག་གཅོད་བྱས་པ་འདི་ལོ་ནས་ལོ་བསྟུད་དེ་མཇུག་སྐྱེལ་གྱི་ཡིན་མ་གཏོགས་འཇོག་གི་མིན། གདན་ས་ཚོའི་ནང་ཆ་བཞག་ན་མང་ཆེ་བ་སྐྱོན་མེད་ཀྱང༌། རེ་ཟུང་གི་ཀླད་པ་མཁྲེགས་པོ་བྱེད་ཀྱི་ཡོད་པ་གསལ་པོ་འདུག ཁྱེད་རང་སྒེར་པ་ཚོས་ཨོ་ཚོད་བྱས་ཏེ་ཨའུ་ཙི་མིན་ནམ་བསམ་ནས་བསྡད་ན་ཉི་མ་གཅིག་འགྱོད་པ་སྐྱེ་དགོས་ཆགས་ཡོང་ཞེས་དྲན་སྐུལ་ནན་པོ་གནང་བ་དང༌། ཡང་དེང་སང་རྒྱུ་ཕྲན་བུ་རག་གི་འདུག་བསམ་པ་ལྟ་བུ་བྱེད་པ་དང༌། ཁྱེད་རང་ཕལ་པ་ཚོའི་ནང་ནས་ཀྱང་དོལ་རྒྱལ་གསོལ་ན་ཚོང་ལམ་འགྲོ་འདུག་བརྗོད་མཁན་ཡོད། དེ་ནི་ལྟས་ངན་གྱི་སྐད་ཆ་ཡིན། དེ་ཚོའི་གྲས་ཡག་པོ་མ་རེད། ང་ཚོ་མིའི་ནང་སྡིག་གྲོགས་གང་འདྲ་བྱས་ཏེ་ཡོང་གི་ཡོད་པ་གུང་ཐང་ཚང་གིས་གསུངས་ཡོད་ཅེས་དང༌། མི་དང་ལྷ་ཀླུ། བཙན་དང་རྒྱལ་པོ་སོགས་གང་ཞིག་ཡིན་ཀྱང་མེ་ཚེ་འདི་ཁོ་ནའི་ཐོག་གྲོགས་དང་འཕྲིན་ལས་བྱེད་ཐུབ་ཙམ་དེ་དག་ནི་སྙིང་རྗེའི་ཡུལ་ཡིན་པ་ལས་ཧ་ལས་དགོས་དོན་མེད། དེ་ལྟར་བྱས་ན་རི་བོ་དགེ་ལུགས་པའི་ཞབས་འདྲེན་ཡིན། རྗེ་རིན་པོ་ཆེའི་ལེགས་བཤད་རྨད་དུ་བྱུང་བ་འདི་དག་བདག་པོ་རྒྱག་མཁན་ལ་བཀའ་བསྒོས་གཉེར་གཏད་ཡོད་པའི་མགོན་པོ་ཕྱག་དྲུག་པ་དང༌། དམ་ཅན་ཆོས་རྒྱལ་གྱིས་ཕན་མ་ཐོགས་པར་དེ་འདྲ་ཞིག་བསྟེན་དགོས་པ་འདི་ཞབས་འདྲེན་ཡིན་ཞེས་ཐུགས་ཕམ་དང་བཅས་བཀའ་གནང་ཡོད། མཇུག་ཏུ་བླ་མ་དགེ་བཤེས་ཚོ་དང༌། དེ་བཞིན་དཔེ་ཆ་བ། མི་ནག་བཅས་སུ་ཞིག་ཡིན་ཀྱང་དོལ་རྒྱལ་བསྟེན་མཚམས་བཞག་ན་གནོད་མི་ཡོང་ངམ་སྙམ་པའི་དོགས་པ་རྩ་བ་ནས་བྱེད་མི་དགོས། གང་ཡང་བྱེད་ཀྱི་མ་རེད། ཁ་མཆུ་ངོས་ནས་བརྒྱབ་ཆོག རི་བོ་དགེ་ལུགས་པ་ཡིན་པའི་ཆ་ནས་དམིགས་བརྩེ་མ་ཡག་པོ་བགྲང༌། ཆོས་རྒྱལ་གྱི་བསྟོད་པ་བརྐྱང་བསྐུམ་མ་ཡག་པོ་བཏོན་ན་དེ་གས་འགྲིགས་པ་ཡིན། གནོད་པ་གང་ཡང་མེད་ཅེས་བཀའ་བཞེས་གསལ་པོ་གནང་ཡོད།
དེ་ལྟར་བོད་སྤྱི་དོན་དང༌། ༸རྒྱལ་བའི་སྐུ་ཕྱྭ། རི་བོ་དགེ་ལུགས་པའི་ཆེ་བ་བཅས་ལ་དགོངས་ནས་བཀའ་སློབ་གསལ་པོ་ཕེབས་པ་འདི་དག་ལ་ཁ་ཞེ་གཉིས་མེད་ཀྱི་བརྩི་བཀུར་ཞུ་རྒྱུའི་ཐོག་མཇུག་གནོན་བྱ་རྒྱུ་བཙན་བྱོལ་གཞུང་གི་ལས་འགན་ཡིན་པར་བརྟེན། དོལ་རྒྱལ་དང་འབྲེལ་ཡོད་མི་ཚན་པ་སྤྱི་སྒེར་ཁག་ནས་འཇམ་མགོན་བླ་མ་ཙོང་ཁ་པ་ཆེན་པོས་སྲོལ་གཏོད་མཛད་པའི་ཕྱི་གཙང་ནང་གཙང་གི་དགེ་ལྡན་བསྟན་པ་དང༌། བོད་ཀྱི་སྤྱི་དོན་བཅས་ལ་བསམ་ན་སྔོན་བྱས་རྒྱབ་བསྐྱུར་ཕྱིན་ཆད་སྤང་བླང་ཚུལ་བཞིན་གནང་རྒྱུ་སྤྱི་སྒེར་ཚང་མར་འཕྲལ་ཕུགས་གང་སར་ཁེ་ཕན་ཆེན་པོ་ཡོད་པའི་གནས་ཚུལ་གསལ་པོ་ཤེས་རྟོགས་ཡོང་ཆེད་བོད་མི་མང་སྤྱི་འཐུས་རྒྱུན་ལས་དང༌། སྐུ་སྒེར་ཡིག་ཚང༌། ཕྱི་དྲིལ་ལས་ཁུངས་བཅས་ནས་༸གོང་ས་༸སྐྱབས་མགོན་ཆེན་པོའི་བཀའ་སློབ་གསུང་པར་འཁོར་ཐག་དང༌། ཕབ་བཤུས་ཡིག་ཆ་ཁག་འཕྲལ་དུ་ལག་ལེན་ཡོང་བའི་འབོད་སྐུལ་ཕྱག་བྲིས་བཅས་གཅིག་རྒྱབ་གཉིས་སྣོན་གྱིས་ཁུངས་སོ་སོར་གནང་བ་དང༌། ཆོས་རིག་དྲུང་ཆེ་བློ་བཟང་མཁས་གྲུབ་དང༌། སྐུ་སྒེར་ཡིག་ཚང་གི་སྐུ་ཚབ་བསྟན་པ་བཟོད་པ་གཉིས་ནས་ལྷོ་ཕྱོགས་གདན་ས་ཁག་ལ་དངོས་སུ་བཀའ་སློབ་བརྒྱུད་བསྒྲགས་གནང་བར་བརྟེན་བླ་མ་དགེ་བཤེས་འདུས་ཚོགས་དམངས་དང་བཅས་པའི་ནང་ནས་དོལ་རྒྱལ་དང་འབྲེལ་བ་ཡོད་མཁན་མང་ཆེ་བས་བོད་ཀྱི་སྤྱི་དོན་དང༌། ༸རྒྱལ་བའི་སྐུ་ཕྱྭ་བཅས་པར་གནོད་འཚེ་ཡོད་བཞིན་དུ་མུ་མཐུད་བསྟེན་གསོལ་བྱས་ཚེ་སྤྱི་སྒེར་གཉིས་གནོད་ཀྱི་ངེས་ཤེས་བརྟན་པོ་རྙེད་དེ་ད་ནས་མཚམས་འཇོག་གནང་རྒྱུའི་ཁས་ལེན་ཞུས་གནང་བ་དང༌། དེ་བཞིན་གྲྭ་ཚང་དང༌། ཚོགས་པ་སྤྱི་སྒེར་ཁག་མང་ནས་ཀྱང་བཀའ་ཤག་ལ་དོལ་རྒྱལ་བསྟེན་གསོལ་མི་བྱེད་རྒྱུའི་ཁས་ལེན་སྙན་ཞུ་ས་སྦྱར་རིམ་འབྱོར་བྱུང་བ་དེ་དག་ནི་བོད་སྤྱིའི་ལས་འགན་རང་འཁྲི་རང་འཁུར་བྱས་པར་ངོས་འཛིན་ཞུ་གི་ཡོད། འོན་ཀྱང་བླ་མ་དགེ་བཤེས་དང༌། སྤྱི་སྒེར་ཚན་པ་རེ་ཟུང་ད་དུང་རེ་དོགས་ཀྱི་འཆིང་བ་མ་ཆོད་པར་རི་བོ་དགེ་ལུགས་པ་སོགས་ཀྱི་ཞེན་ཁོག་ཡིན་ཁུལ་གྱིས་མཁྲེགས་བཟུང་བྱེད་པར་མ་ཟད། ཆེས་ཉུང་ཤས་ནས་གོ་སྐབས་འདི་ལོག་པར་བེད་སྤྱད་དེ་ནང་ཁུལ་འཁྲུག་སློང་གི་བྱ་བར་འཇུག་པ་དང༌། རྒྱལ་སྤྱིའི་ནང་འདི་སྐོར་གཞི་མེད་དཀྲོགས་གཏམ་སྤེལ་བ་བཅས་ནིདགྲ་བོའི་དགོས་འདུན་སྒྲུབ་པ་ཉིད་ཡིན་པས་ནོར་ལྡོག་ཤེས་བྱེད་དགོས་པའི་འབོད་སྐུལ་ནན་པོ་བྱེད་བཞིན་ཡོད།
བོད་ཀྱི་བསྟན་སྲིད་རང་དབང་སླར་གསོ་བྱ་རྒྱུའི་ལས་དོན་རླབས་ཆེན་འདི་དག་ལེགས་པར་འགྲུབ་ཐུབ་མིན་ནི་༸གོང་ས་༸སྐྱབས་མགོན་ཆེན་པོའི་སྐུ་ཚེ་མཛད་འཕྲིན་ཁོ་ནར་ལྟོས་པ་རང་རེའི་འདས་པའི་ལོ་རྒྱུས་ནས་ར་འཕྲོད་ཡོད། དོལ་རྒྱལ་བསྟེན་གསོལ་བྱས་ན་སྐུ་ཚེར་འགལ་རྐྱེན་ཡོང་གི་ཡོད་པ་བཀའ་སློབ་གསལ་རྗེན་འདི་ལྟ་བུ་གནང་བཞིན་དུ་ད་དུང་སྐུ་ཚེ་མཛད་འཕྲིན་གྱི་འགལ་རྐྱེན་དོལ་རྒྱལ་བསྟེན་གསོལ་ཨུ་ཚུགས་ཀྱིས་མཚམས་འཇོག་མི་བྱེད་པ་དང༌། དེའི་དོན་དུ་སྨྲེ་སྔགས་འདོན་པ་ནི་བོད་བསྟན་སྲིད་ཀྱི་དོན་དུ་ལྷག་བསམ་བཅངས་པ་དང༌། རི་བོ་དགེ་ལུགས་པའི་མཚན་ལ་དགུང་འདེགས་སུ་འགྲོ་གི་ཡོད་མེད་བྱ་སྤྱོད་འདི་ནས་ལེགས་པར་ཤེས་ཐུབ་པ་ཡིན།
དེ་ལྟར་དོལ་རྒྱལ་བསྟེན་གསོལ་འདི་བོད་བསྟན་སྲིད་དང་འབྲེལ་བ་ཆེན་པོ་ཆགས་ཡོད་སྟབས་༸གོང་ས་མཆོག་ནས་འདས་པའི་ལོ་ཉི་ཤུ་ལྷག་ཙམ་རིང་ཐུགས་ཧ་ཅང་གཟབ་ནན་ཆེན་པོས་ཞིབ་འཇུག་ཡང་ཡང་གནང་ཞིང༌། མཐའ་མཇུག་༸སྐྱབས་རྗེ་ཡོངས་འཛིན་ཁྲི་བྱང་རིན་པོ་ཆེ་མཆོག་ལའང་སྙན་བསྐུལ་གྱིས་སྐྱབས་རྗེ་རིན་པོ་ཆེ་མཆོག་ནས་ཀྱང་མཛད་ཐབས་འདི་བསླུ་བ་མེད་པ་ཡིན་པ་ཞལ་བཞེས་གནང་བ་ཞིག་ཡིན། དེར་བརྟེན་བསམ་གཞིགས་ནན་ཏན་བྱེད་དགོས༌།
ཉེ་ཆར་༸གོང་ས་མཆོག་གི་བཀའ་སློབ་གཅིག་ནང་སྐུ་ཕྱྭ་ཟེར་དུས་གྲི་མེ་མདའ་དང༌། འབམ་སྐེད་པར་གཟེར་ནས་མཆོང་ཡོང་མཁན་དེ་འདྲ་གཅིག་པུར་གོ་རྒྱུ་མེད། དེ་འདྲའི་རིགས་ཧ་ཅང་དཀོན་པོ་ཡིན། ངས་བླང་དོར་ལམ་སྟོན་བགྱིས་པའི་ཁ་ལ་མ་ཉན་པར་རྒྱབ་འགལ་ཤ་སྟག་བྱས་ན། ང་ཡིད་ཐང་ཆད་ནས་བསྡད་པས་ཕན་ཐོགས་མི་འདུག་བསམ་པའི་བློ་ཕམ་དུ་བཅུག་ན་སྐུ་ཕྱྭར་འབྲེལ་བ་ཆགས་མི་སྲིད་པ་མིན་ཞེས་བཀའ་ཕེབས་པ་དང༌། ཡང་དེ་རྗེས་ད་ཆ་ལོ་དྲུག་ཅུ་རེ་གྲངས་ལ་སླེབས་ཚར་བའི་མི་ཞིག་ཡིན། ཚེ་རབས་སྔོན་མར་བསོད་ནམས་ཕྲན་བུ་བསགས་ཡོད་པས་རང་ལ་གནོད་འགལ་དེ་ཙམ་མཐོང་གི་མི་འདུག་ཅེས་དང༌། རྒྱ་ཆེའི་བོད་མི་མང་གི་གདོང་ལ་བལྟས་ནས་ང་ཚོ་འདི་འདྲའི་ཐབས་སྐྱོ་བོ་ཡོད་པའི་སྐབས་ལ་སྡུག་པོ་མྱོང་རོགས་དང༌། བསམ་བློའི་ནང་སེམས་གསོ་ལྟ་བུའི་བློ་བག་སྤྲོ་རོགས་ལ་ཕན་ན་བསམ་ནས་ཨུ་ཚུགས་བྱས་ཏེ་སྡོད་ཀྱི་ཡོད་མ་གཏོགས། ངས་སྟངས་འཛིན་བྱས་པ་འདི་ང་རང་སྒེར་ལ་ཁེ་ཕན་ཡོད་པ་དེ་འདྲ་གང་ཡང་མིན་ཞེས་བཀའ་ཕེབས་པ་བཅས་འདི་དག་ལ་བསམ་བློ་ཞིབ་ཏུ་བཏང་ནས་བོད་མི་སྤྱི་དང༌། བྱེ་བྲག་དོལ་རྒྱལ་བསྟེན་གསོལ་བྱེད་མཁན་རྣམས་ནས་འཕྲལ་དུ་མཚམས་འཇོག་མ་བྱས་ན། སྤྱི་སྒེར་གང་ཐད་ཉེན་འགན་མི་བཟོད་པའི་དུས་ལ་སླེབས་ཡོད་པར་བརྟེན། ཆོས་དད་རང་མོས་ལ་ཁ་གཡར་ས་ཡང་བསྡད་མེད༌།
ང་ཚོས་སྡུག་ས་ནས་བཤད་ན། ནང་ཁུལ་དམ་ཚིག་མ་མཐུན་པའི་དབང་གིས་བོད་བསྟན་པ་ཆབ་སྲིད་དང༌། ༸གོང་ས་མཆོག་གི་སྐུ་ཕྱྭར་གནོད་འགལ་ཡོང་གཞི་ཆགས་ན་ཆོས་དད་རང་དབང་དང༌། མང་གཙོ་ཁ་ཁྱེར་བྱས་པས་ཅི་ལ་ཕན། དེ་རྩིས་ཕུགས་དོན་འགྱོད་གཞི་ཆེན་པོ་མ་ཆགས་སྔོན་ཚང་མས་མནོ་བསམ་ནང་དུ་བཀུག་གནས་༸གོང་ས་མཆོག་གི་བཀའ་སློབ་སྔ་ཕྱིའི་དགོངས་དོན་ལ་སྤང་བླང་ཚུལ་བཞིན་སྤྱོད་རྒྱུ་ཤིན་ཏུ་གལ་ཆེ། ཆོས་དད་རང་མོས་དང་རང་དབང་མང་གཙོ་བཤད་དེ་དོན་ལོག་ཏུ་སྤྱོད་པ་ག་ལ་རུང༌། ལར་ནས་༸གོང་ས་མཆོག་གིས་ཆོས་དད་རང་མོས་ལ་རྡོག་རོལ་བརྩི་མེད་བཏང་གནང་བ་ག་ལ་ཡོད། བོད་སུ་ཡིན་རུང་ཕྱི་ནང་སྤྱི་དང༌། བོད་ཀྱི་ནང་ཆོས་སུ་གཏོགས་པའི་ཆོས་བརྒྱུད་གང་གི་ཁུངས་སུ་འཛུལ་ཞུགས་ཉམས་ལེན་བྱས་ཀྱང༌། དེ་ལ་སུ་གཅིག་གིས་དགག་དགོས་ཤོད་མཁན་མེད། དེའི་དབང་གིས་བོད་མིའི་ཁྲོད་དུ་ཡེ་ཤུ་དང༌། ཁ་ཆེ། གཞན་ཡང་ཆོས་བརྒྱུད་ཆེན་པོ་བཞི་དང༌། གཡུང་དྲུང་བོན་དང་བཅས་པའི་ཁུངས་སུ་རང་རང་འདོད་མོས་ལྟར་དགའ་སྤྲོ་བག་ཕེབས་ཀྱི་ངང་སྤྱོད་བཞིན་པ་ཡིན། འོན་ཀྱང་འདིར་གལ་ཆེ་ནན་དཔེར་བརྗོད་རྒྱུ་ཞིག་ལ་ཡེ་ཤུ་དང༌། ཁ་ཆེ་ལྟ་བུའི་དགོན་པ་ཞིག་ལ་ཆོས་དད་རང་མོས་ཡིན་ཞེས་ནང་པའི་ཆོས་ཀྱི་བཞེད་གཞུང་དང་མཐུན་པའི་ཆོས་སྤྱོད་ཀྱི་རིམ་པ་ལག་བསྟར་དགོས་རྒྱུ་བརྗོད་ག་ལ་འོས་ཤིང༌། དེ་བཞིན་ཆོས་དད་རང་མོས་ཀྱི་རྨང་གཞི་བཟུང་ནས་རྙིང་མའི་དགོན་པའི་ནང་བཀའ་བརྒྱུད་དང༌། ས་སྐྱ། དགེ་ལུགས་ཀྱི་ལྟ་གྲུབ་ཀྱི་རྣམ་གཞག་དང༌། དགོན་སྡེ་དེ་དང་དེར་རན་འཚམས་མེད་པའི་ཆོས་སྤྱོད་ཀྱི་བཞེད་སྲོལ་ཉམས་བསྟར་དགོས་ལུགས་བརྗོད་རྒྱུའང་ཅི་ལ་རུང༌། ཕྱོགས་གཞན་ནས་བཤད་ན། ཁ་ཆེའམ། ཡེ་ཤུའི་དགོན་པའི་ནང་དེའི་ལྟ་གྲུབ་དང༌། དེའི་ཆོས་སྤྱོད་རྒྱུན་སྐྱོང་ཉམས་བཞེས་བྱེད་དགོས་པ་དང༌། དེ་ལ་ཆོས་ལུགས་གཞན་གྱི་ལྟ་སྤྱོད་དང༌། དགོན་སྡེ་དེ་དང་དེར་མ་འཚམས་པའི་ཉམས་ལེན་བྱས་ན་མི་འགྲིགས་པའི་ཁྲིམས་སུ་བཅས་པ་ནི་ཆོས་ཕྱོགས་ཀྱི་ལམ་ལུགས་དང༌། དེ་བཞིན་རང་དབང་དང༌། མང་གཙོ་གནས་ལུགས་བཅས་དང་མཐུན་པ་ཞིག་ཡིན། དེས་ན་ཆོས་དད་རང་མོས་ཡིན། དེ་ལྟར་བཙན་བཀའ་གཏོང་བའི་ཁྲིམས་དོན་དེ་ག་ལ་རུང་ཞེས་བློ་དང་ལྡན་པ་སུས་བརྗོད་ནུས། རང་རེའི་བོད་ཀྱི་ཆོས་ཕྱོགས་སྲོལ་ནས་བྱས་ནའང་ཆོས་བརྒྱུད་གང་ཞིག་ཏུ་གཏོགས་པའི་དགོན་སྡེ་དེར་དབང་ཚད་ཡོད་པའི་བླ་མའམ། དགོན་བདག་དེས་དགོན་སྡེ་དེ་དང་དེར་ལྷ་སྲུང་གང་བསྟེན་འོས་མིན་དང༌། ལྟ་སྤྱོད་གང་དུ་འཇུག་དགོས་མིན་སོགས་ཆོས་ཕྱོགས་ཀྱི་སློབ་སྟོན་གནང་རྒྱུ་ནི་བླ་མ་དེའི་འགན་དབང་ཡིན་པ་ལས། དགོན་གྲྭ་དང་སློབ་མས་ཆོས་དད་རང་མོས་ཡིན་ཞེས་བླ་མར་རྩོད་གླེང་བྱེད་སྲོལ་མེད།
ལར་ནས་འདི་དང་འབྲེལ་བར་རྩ་བའི་དོན་གནད་གལ་ཆེ་གཞན་ཞིག་བརྗོད་རྒྱུ་ལ། ༸གོང་ས་༸སྐྱབས་མགོན་ཆེན་པོ་མཆོག་བོད་ཆོས་སྲིད་གཉིས་ཀྱི་དབུ་ཁྲིད་བླ་ན་མེད་པ་དེ་ཡིན། ཆོས་ཕྱོགས་ཀྱི་དབུ་ཁྲིད་ཡིན་པའི་ཆ་ནས་བོད་ཀྱི་དགོན་སྡེ་དང༌། བོད་མི་མང་ལ་འདི་ཕྱི་གཉིས་ཕན་གྱི་ཆོས་ཕྱོགས་ཀྱི་ལམ་སྟོན་གནང་རྒྱུ་དང༌། ཆབ་སྲིད་ཀྱི་དབུ་ཁྲིད་ཡིན་པའི་ཆ་ནས་བོད་ཀྱི་ཆབ་སྲིད་ལ་གནོད་འགལ་དུ་འགྱུར་གཞིའི་བྱ་སྤྱོད་འགོག་སྡོམ་དང༌། ལམ་སྟོན་གནང་རྒྱུ་ནི་༸གོང་ས་མཆོག་གི་ཐུགས་འགན་དང༌། སྐུ་དབང་ཡིན། ཆོས་དད་རང་མོས་དང༌། མང་གཙོ་དང་འགལ་བ་ག་ལ་ཡིན། དེ་ལྟར་འགལ་ལོ་ཞེས་ཀུ་ཅོ་འདོན་པ་ནི་དཔེར་ན་ཆོས་དོན་ལོག་སྒྲུབ་ཀྱི་ངན་སྔགས་བྱས་ན་འདི་ཕྱི་གཉིས་འཕུང་དང༌། བསྟན་སྲིད་ལ་གནོད་ཚབས་འབྱུང་བས་མི་རུང་ཞེས་ལམ་སྟོན་བྱས་པར། ཆོས་དད་རང་མོས་ཡིན་ཞེས་ཀུ་ཅོ་འདོན་ན་ཁྲིམས་སྲོལ་དང༌། ཆོས་དད་རང་མོས་དང་མཐུན་ནམ་མི་མཐུན། རྒྱལ་ཁབ་དང་སྐྱེ་བོ་སུས་བལྟས་ཀྱང་ཤེས་ཐུབ་པ་ཞིག་ཡིན།
ལྷག་པར་༸གོང་ས་མཆོག་གི་དོལ་རྒྱལ་བསྟེན་གསོལ་བྱེད་པ་འདིའི་སྐོར་ལམ་སྟོན་གང་གནང་བའི་དོན་གནད་སྙིང་པོ་འདི་ལ་སོགས་དང༌། ཆོས་དད་རང་དབང་དང༌། མང་གཙོ་ལ་འགོག་རྐྱེན་ཡོད་མེད་དེ་ནས་ཤེས་ཐུབ། ལམ་སྟོན་སྙིང་པོ་ནི། དོལ་རྒྱལ་བསྟེན་གསོལ་བྱེད་པ་འདི་བོད་བསྟན་པ་ཆབ་སྲིད་ལ་གནོད་ཚབས་ཆེ་བ་དང༌། ༸གོང་ས་མཆོག་གིས་སྐུ་ཕྱྭ་ལའང་ངན་དོགས་ཆེ་བས་དགོན་སྡེ་གྲྭ་ཚང་སོགས་དང༌། གང་ཟག་སྤྱི་བྱེ་ནས་སྤྱི་དོན་ལ་མནོ་བསམ་ནན་ཟབ་བཏང་སྟེ་དོལ་རྒྱལ་བསྟེན་གསོལ་མཚམས་འཇོག་བྱེད་རྒྱུ་གལ་ཆེ་ཡིན་ཚུལ་དང༌། བོད་བསྟན་སྲིད་སོགས་ལ་བསམ་ཞིབ་མ་བྱས་པར་མུ་མཐུད་བསྟེན་གསོལ་བྱས་ན་ཕྱིས་འགྱོད་ཆགས་གཞི་ཆེ་བས་དེ་རྩིས་ཚང་མས་སྤང་བླང་འགལ་སྤྱོད་དུ་མ་སོང་བ་དགོས་སྐོར་ཞིབ་ཆའི་བཀའ་སློབ་ཕེབས་པ་འདི་རེད། མདོར་སྙིང་པོ་བསྡུས་ན་གདན་ས་ཆེན་པོ་ཁག་དང༌། རྒྱུད་གྲྭསྨད་སྟོད་གཙོ་གྱུར་གྱིས་སྒྲིག་འཛུགས་སུ་ཡོད་པའི་དགོན་སྡེ་ཁག་ནང་བསྟེན་གསོལ་ནམ་ཡང་བྱས་ན་མི་འཐུས་ཤིང༌། དེ་མིན་བོད་བསྟན་པ་ཆབ་སྲིད་ལ་གནོད་ཀྱང་གནོད། ༸གོང་ས་མཆོག་གི་སྐུ་ཕྱྭ་ལ་གནོད་ཀྱང་གནོད་ཁྱད་པར་མེད། ཆོས་དད་རང་མོས་ཡིན། མང་གཙོ་ཡིན། རང་དབང་ཡིན། དོལ་རྒྱལ་བསྟེན་གསོལ་བྱེད་རྒྱུ་ལ་འགྱུར་བ་མི་གཏོང་ཐག་གཅོད་ཡིན། ཞེས་ཀུ་ཅོ་འདོན་ནའང་རང་མོས་ཡིན། དོན་འདི་ལ་མཚོན་ནའང་ཆོས་དད་དང༌། རང་དབང་ལ་འགལ་འགྱུར་ལྟ་ཅི་ཇི་བྱེད་རང་ལ་གདམ་ང་གནང་བ་ཞིག་རེད། འོན་ཀྱང་དེ་ལྟར་མཁྲེགས་བཟུང་བྱས་ཚེ་ངོས་འཛིན་ཇི་བྱེད་བོད་རྒྱ་ཆེའི་མི་མང་གིས་མང་གཙོའི་ལམ་ནས་ཐག་གཅོད་བྱེད་རྒྱུ་དེ་རེད། དེ་རྩིས་འབྲེལ་ཡོད་ཚང་མས་ཆེ་ས་བོད་བསྟན་སྲིད་དང༌། ༸གོང་ས་མཆོག་གི་སྐུ་ཕྱྭར་བསམ་སྟེ་ད་ལྟའི་བོད་ཀྱི་དུས་སྐབས་གཉན་འཕྲང་ཅན་འདིར་གནས་དུས་ཚོད་རྩིས་སུ་མ་སོང་བར་སྤང་བླང་འཛོལ་མེད་ཡོང་བ་དང༌། འབྲེལ་ཡོད་ཆོས་བརྒྱུད་ཁག་གི་དབུ་འཛིན་རྣམ་པ་དང༌། གཞན་ཡང་མཁན་པོ་བླ་སྤྲུལ་དང་དགེ་བཤེས་རྣམ་པ། དེ་བཞིན་ས་གནས་འགོ་འཛིན་དང༌། སྤྱི་སྒེར་འགན་ཡོད་ཀྱི་མི་སྣ་བཅས་ནས་ད་ལམ་༸གོང་ས་༸སྐྱབས་མགོན་ཆེན་པོ་མཆོག་ནས་དོལ་རྒྱལ་གྱི་སྐོར་བཀའ་སློབ་ལམ་སྟོན་ཇི་ལྟར་གནང་བ་ཐུགས་ལ་བཞག་ནས་མཇུག་གནོན་རྒྱུན་བསྲིངས་གནང་སྟེ་རང་རང་གི་ཚན་པ་སོ་སོར་མགོ་འོག་ལུས་ཆུག་གི་བཀོད་འདོམས་ཡན་པོར་མ་སོང་བ་གནང་དགོས་པ་དང༌། ལྷག་པར་ད་རེས་ཀྱི་གནས་ཚུལ་འདི་ཕ་རོལ་པོས་བེད་སྤྱོད་ལོག་པར་གཏོང་རྒྱུར་ཡིད་གཟབ་དོགས་ཟོན་གྱིས་མི་མང་ཐོག་དོན་དངོས་རྟོགས་པའི་གསལ་བཤད་སློབ་སྟོན་ལེགས་པར་གནང་དགོས། རྒྱ་ཆེའི་མང་ཚོགས་ནས་ཀྱང་ལྷག་བསམ་ལངས་ཕྱོགས་འགྱུར་མེད་ཀྱི་སྒོ་ནས་བོད་སྤྱི་དོན་སྙིང་བཅངས་ཀྱིས་སྤྱི་ནོར་༸གོང་ས་༸སྐྱབས་མགོན་ཆེན་པོའི་ཐུགས་ཀྱི་བཞེད་དགོངས་འགྲུབ་ཐབས་ལ་རང་རང་བློ་རྩལ་ཐབས་ནུས་ཡོད་རྒུ་ལེགས་སྐྱེས་སུ་འབུལ་དགོས་པ་བཅས་ཀྱི་འབོད་སྐུལ་གསལ་བསྒྲགས་སུ། བཀའ་ཤག་ནས། ཕྱི་ལོ་ ༡༩༩༦ ཟླ་ ༥ ཚེས་ ༣༡ ལ།།


text:
ཀྲུང་གོའི་བོད་ལྗོངས་དྲ་བའི་འཕྲིན། ཟླ12པའི་ཚེས4 ཉིན་ནི་རྒྱལ་ཁབ་ཀྱི་རྩ་ཁྲིམས་ཉིན་མོ་ཡིན་ལ། རྒྱལ་ཡོངས་ཁྲིམས་ལུགས་དྲིལ་བསྒྲགས་ཀྱི་ཉིན་མོའང་ཡིན་། ཉིན་དེར། བོད་རང་སྐྱོང་ལྗོངས་ཏང་ཨུད་དྲིལ་བསྒྲགས་པུའུ་དང་། ཁྲིམས་འཛིན་ཐིང་། ཁྲིམས་ལུགས་ཁྱབ་གདལ་གཞུང་ལས་ཁང་བཅས་ཀྱིས་མཉམ་འབྲེལ་ཐོག་སྒྲིག་འཛུགས་བྱས་པའི“ 12 · 4 ” རྒྱལ་ཁབ་ཀྱི་རྩ་ཁྲིམས་ཉིན་མོའི“ ཁྲིམས་སྐྱོང་དྲིལ་བསྒྲགས་བྱེད་ལམ”ཞེས་པའི་བྱེད་སྒོ་ལྷ་སར་སྤེལ་བ་རེད།
བྱེད་སྒོའི་ནང“ཏང་གི་ཚོགས་ཆེན་བཅུ་དགུ་པའི་དགོངས་དོན་དར་སྤེལ་ལག་བསྟར་དང་། རྩ་ཁྲིམས་ཀྱི་སྙིང་སྟོབས་དར་སྤེལ་དང་ཁྲིམས་སྐྱོང་བོད་ལྗོངས་མཉམ་སྐྲུན” ཞེས་པ་བརྗོད་དོན་གཙོ་བོར་བྱས་ཏེ། ཡུལ་དངོས་ཀྱི་དྲིལ་བསྒྲགས་ཀྱི་རྣམ་པ་ཟབ་ཅིང་དྲིལ་བསྒྲགས་མངོན་གསལ་ཆེན་པོར་དོད་ཡོད། ལས་རིགས་སྡེ་ཚན་ཁག་གིས་རང་ངོས་ཀྱི་ཁྱད་ཆོས་དང་བཟང་ཆ་གཞིར་བཟུང་སྟེ་དྲིལ་བསྒྲགས་སྦྱར་ཡིག་འགེལ་བ་དང་རི་མོ་འགྲེམས་སྟོན། དྲིལ་བསྒྲགས་དཔྱད་ཡིག་བཀྲམས་པ་དང་། ཡུལ་དངོས་ཀྱི་བློ་འདྲི་སོགས་ཀྱི་རྣམ་པ་བརྒྱུད་དེ་དྲིལ་བསྒྲགས་བྱས་ཏེ། འགྲོ་འོང་བྱེད་པའི་མང་ཚོགས་ལ་རྩ་ཁྲིམས་དང་། དཔལ་འབྱོར་དང་སྤྱི་ཚོགས་འཕེལ་རྒྱས་དང་། དམངས་འཚོ། སྤྱི་ཚོགས་འཆམ་མཐུན་བརྟན་ལྷིང་ཡོང་བ་སོགས་དང་འབྲེལ་བ་དམ་ཟབ་ཡོད་པའི་བཅའ་ཁྲིམས་ཁྲིམས་སྲོལ་གྱི་རིགས་དྲིལ་བསྒྲགས་བྱས་ཏེ་ལྟད་མོ་ལྟ་མཁན་གྱི་མང་ཚོགས་མི་ཉུང་བ་ཞིག་གི་ཡིད་དབང་བཀུགས།
ཡུལ་དངོས་ཀྱི་ལས་བྱེད་མི་སྣས་མང་ཚོགས་ལ་ངང་རྒྱུད་རིང་པོས་སྡེ་ཁག་དེ་ག་དང་ལས་རིགས་དེ་གའི་བཅའ་ཁྲིམས་དང་ཁྲིམས་སྲོལ་གྱི་ཤེས་བྱ་དང་། དེ་བཞིན་ཐོན་སྐྱེད་འཚོ་བ་དང་འབྲེལ་བ་དམ་ཟབ་ཡོད་པའི་གཙོ་གནད་དང་དཀའ་གནད་ཀྱི་ཁྲིམས་ལུགས་ཀྱི་གནད་དོན་ཁག་ཞིབ་ཚགས་ཀྱི་སྒོ་ནས་འགྲེལ་བཤད་བརྒྱབ་པ་དང་། འབྲེལ་ཡོད་ཀྱི་བཅའ་ཁྲིམས་ཀྱི་རྒྱུན་ཤེས་དང་ཁེ་དབང་སྲུང་སྐྱོང་གི་ཐབས་ལམ་སྣ་ཚོགས་བཤད་དེ་བློ་འདྲིའི་སྟེགས་བུ་ཕྱོགས་གང་སར་མང་ཚོགས་རུབ་ནས་འདུག “དཔྱད་གཞིའི་རྒྱུ་ཆ་མང་པོ་ཞིག་བླངས་ཡོད་པས་ཕྱིར་ལོག་ནས་སློབ་སྦྱོང་ཡག་པོ་བྱེད”ཅེས་གྲོང་མི་སྐྱེས་མ་ཀའོ་ཡིས་ཁྱིམ་དུ་ལོག་ནས་ཁྲིམས་ལུགས་ཀྱི་ཤེས་བྱ་གསབ་སྦྱོང་ཡག་པོ་བྱ་རྒྱུའི་གྲ་སྒྲིག་བྱས།
བོད་རང་སྐྱོང་ལྗོངས་ཁྲིམས་འཛིན་ཐིང་ཏང་ཨུད་ཀྱི་ཧྲུའུ་ཅི་གཞོན་པ་དང་། ཐིང་ཀྲང་ལགས་ཀྱི“མི་རིགས་ཡོངས་ཀྱི་ཁྲིམས་སྐྱོང་སྤུས་ཚད་དང་ཀུན་སྤྱོད་ཀྱི་བྱང་ཚད་མཐོར་འདེགས་སུ་གཏོང་བའི” མཛུབ་སྟོན་གྱི་དགོངས་དོན་གལ་ཆེན་དུ། ཁྲིམས་ལུགས་ཀྱི་ཤེས་བྱ་བརྒྱུད་སྤེལ་དང་ཀུན་སྤྱོད་ཀྱི་བྱང་ཚད་གཉིས་གཅིག་ཏུ་འདྲེས་པ་རྒྱུན་འཁྱོངས་བྱས་ཏེ། ནུས་ཤུགས་ཆེན་པོས་ལྗོངས་ཡོངས་ཀྱི་ཚོགས་པ་སོ་སོའི་ལས་བྱེད་མང་ཚོགས་ཀྱི་རྩ་ཁྲིམས་ཀྱི་འདུ་ཤེས་དང་། ཁྲིམས་ལུགས་ཀྱི་འདུ་ཤེས། ཀུན་སྤྱོད་ཀྱི་བྱང་ཚད་མཐོར་འདེགས་སུ་གཏོང་དགོས།
རྒྱུས་ལོན་བྱུང་བ་ལྟར་ན། “ ཁྲིམས་སྐྱོང་དྲིལ་བསྒྲགས་བྱེད་ལམ”ཞེས་པའི་བྱེད་སྒོ་ནི་བོད་ལྗོངས་ཀྱི2017ལོའི“12 · 4 ”སྟེ་རྒྱལ་ཁབ་རྩ་ཁྲིམས་ཉིན་མོའི་བྱེད་སྒོ་རབ་དང་རིམ་པའི་གྲས་ཀྱི་གཅིག་ཡིན་པ་དང་། བོད་རང་སྐྱོང་ལྗོངས་ཏང་ཨུད་དྲིལ་བསྒྲགས་པུའུ་དང་། ཁྲིམས་འཛིན་ཐིང་། ཁྲིམས་ལུགས་ཁྱབ་གདལ་གཞུང་ལས་ཁང་སོགས་ཀྱིས་ད་དུང་ལྗོངས་ཡོངས་ཀྱི་སྐབས་དང་པོའི“ ཁྲིམས་སྐྱོང་བོད་ལྗོངས་” ཞེས་པའི་ཁྲིམས་སྐྱོང་གློག་བརྙན་ཐུང་གྲས་དང་། བརྙན་ཐུང་། འགུལ་བརྙན་བརྩམས་ཆོས་བསྡུ་རུབ་ཀྱི་འགྲན་བསྡུར་ཐོག་མར་སྤེལ་བའི་མཛད་སྒོ་སྤེལ་ཏེ་གྲྭ་བཙུན་གྱིས་ཞོགས་པར་རྩ་ཁྲིམས་ཀློག་པ་ཞེས་པ་སོགས་ཀྱི་བྱེད་སྒོ་སྤེལ་འཆར་འདུག


text:
༄༅།།ལོ་མཇུག་གོང་ཧོ་ནན་གྱིས་ཞིང་ཆེན་ཡོངས་སུ་གྲོང་གསེབ་འཆར་འགོད་ཡོངས་ཁྱབ་བྱ་རྒྱུ་ཡིན་པ།
གསར་འགྱུར་སྤེལ་དུས། (2018ལོའི་ཟླ་ 01ཚེས་11ཉིན། 10:57) (རྩོམ་སྒྲིག་འགན་འཁུར་པ། སྙིང་ལྕགས།)
མི་དམངས་དྲ་བའི་འཕྲིན། གྲོང་གསེབ་འཛུགས་སྐྲུན་བྱེད་སྒོ་ཚད་ལྡན་དུ་བཏང་སྟེ་གྲོང་གསེབ་ཀྱི་ས་ཁང་གཞི་གཅིག་གི་གཏན་འཇགས་རྒྱུ་ནོར་ཐོ་འགོད་ལས་དོན་མགྱོགས་མྱུར་སྤེལ་ཆེད། ཧོ་ནན་ཞིང་ཆེན་སྡོད་ཁང་འཛུགས་སྐྲུན་ཐིང་གིས་གྲོང་གསེབ་འཛུགས་སྐྲུན་འཆར་འགོད་ཀྱི་ཆོག་མཆན་དོ་དམ་ལས་དོན་ལ་ཤུགས་སྣོན་རྒྱག་རྒྱུར་བརྡ་ཐོ་བཏང་ནས། 2018ལོའི་ལོ་མཇུག་གོང་ཧོ་ནན་ཞིང་ཆེན་དུ་གྲོང་གསེབ་འཆར་འགོད་གཞི་རྩའི་ཐོག་ཡོངས་ཁྱབ་ཐུབ་པ་དང་། 2020ལོར་རྫོང་(གྲོང་ཁྱེར)ཡོངས་སུ་རྫོང་ཁོངས་ཀྱི་གྲོང་གསེབ་འཛུགས་སྐྲུན་འཆར་འགོད་སྒྲིག་བཟོ་ལེགས་སྒྲུབ་བྱེད་དགོས་པའི་བླང་བྱ་བཏོན་པ་རེད།
གྲངས་གཞི་ལས་མངོན་པར། 2017ལོའི་ཟླ་11པའི་ཟླ་མཇུག་བར་ཧོ་ནན་ཞིང་ཆེན་གྱི་རྫོང་(གྲོང་ཁྱེར་དང་ཆུས)82ལ་རྫོང་ཁོངས་གྲོང་གསེབ་འཛུགས་སྐྲུན་འཆར་འགོད་བྱས་པ་དང་། སྲིད་འཛིན་གྲོང་ཚོ་19796ལ་གྲོང་སྡེའི་འཆར་འགོད་བྱས་པར་རྫོང་ཁོངས་ཀྱི་གྲོང་གསེབ་འཛུགས་སྐྲུན་འཆར་འགོད་དང་གྲོང་སྡེའི་འཆར་འགོད་སྒྲིག་བཟོ་བྱེད་ཚད་དམའ་ཙམ་ཡོད། བརྡ་ཐོའི་ནང་2018ལོའི་ལོ་མཇུག་གོང་ཧོ་ནན་ཞིང་ཆེན་དུ་གྲོང་གསེབ་འཆར་འགོད་གཞི་རྩའི་ཐོག་ཡོངས་ཁྱབ་ཐུབ་པ་དང་། 2020ལོར་རྫོང་(གྲོང་ཁྱེར)ཡོངས་སུ་རྫོང་ཁོངས་ཀྱི་གྲོང་གསེབ་འཛུགས་སྐྲུན་འཆར་འགོད་སྒྲིག་བཟོ་ལེགས་སྒྲུབ་བྱེད་དགོས་པའི་བླང་བྱ་བཏོན་པ་རེད།
ཤེས་རྟོགས་བྱུང་བར་གཞིགས་ན། ཧོ་ནན་ཞིང་ཆེན་གྱིས་གྲོང་གསེབ་འཛུགས་སྐྲུན་འཆར་འགོད་ཀྱི་ཆོག་མཆན་སྤྱོད་རྒྱུར་འཚམ་པའི་ཁྱབ་ཁོངས་སྔར་བས་ཞིབ་ཚགས་སུ་བཏང་སྟེ་གྲོང་གསེབ་འཛུགས་སྐྲུན་འཆར་འགོད་ཀྱི་ཆོག་མཆན་ལག་ཁྱེར་རེ་ཞུའི་ཆ་རྐྱེན་དང་། རེ་ཞུའི་ཡིག་ཆ། ཞིབ་བཤེར་གོ་རིམ། ཞིབ་བཤེར་ཆོག་མཆན་དུས་ཆད། ལྟ་སྐུལ་དོ་དམ་སོགས་ཀྱི་ནང་དོན་གསལ་པོ་བཟོས་པ་དང་འབྲེལ་གོ་བདེ་ལ་རྟོགས་སླ་བའི་ཡིག་ཆ་དང་ལས་རིམ་རི་མོ་དང་རེའུ་མིག་བཟོས་ནས་གཉེར་ཡུལ་དུ་ཡོངས་བསྒྲགས་བྱ་རྒྱུ་དང་། འཆར་འགོད་ཁུལ་གྱི་གྲོང་གསེབ་ཀྱི་གྲོང་མིའི་སྡོད་ཁང་འཛུགས་སྐྲུན་དོ་དམ་ལ་ཤུགས་སྣོན་བརྒྱབ་སྟེ་གྲོང་སྡེའི་ཁང་སའི་ཚད་གཞི་དང་། བཀོད་པ། བཟོ་སྐྲུན་མཐོ་ཚད། བཟོ་སྐྲུན་སྟུག་ཚད། བཟོ་སྐྲུན་ཉམས་འགྱུར་སོགས་ལ་བབ་མཚུངས་ཀྱི་མཛུབ་ཁྲིད་བྱ་རྒྱུ། གྲོང་གསེབ་འཛུགས་སྐྲུན་འཆར་འགོད་ཀྱི་ཆོག་མཆན་ལག་ཁྱེར་ཞིབ་བཤེར་ཆོག་མཆན་དང་གཤམ་སྤྲོད་དང་། ཡིག་ཚགས་དོ་དམ། དྲ་ཐོག་ཐོ་འགོད་བཅས་ཚད་ལྡན་དུ་བཏང་སྟེ་དུས་བཀག་གོང་ཞུ་དང་ལྟ་ཞིབ་ལམ་ལུགས་སོགས་བཟོས་པར་བརྟེན་ནས་གྲོང་གསེབ་འཛུགས་སྐྲུན་འཆར་འགོད་ཀྱི་ཆོག་མཆན་ལག་ཁྱེར་གཉེར་བའི་ལས་དོན་ཕྱོགས་ཡོངས་ནས་ཡག་པོ་བསྒྲུབ་རྒྱུ་ཡིན་པ་རེད།


text:
སློབ་དཔོན་སྣ་ཚོགས་གཟུགས་ཅན། ༈ དེ་ཡང་འཇིག་རྟེན་གྱི་ཁ་དཔེར། སྐད་ཆ་རིང་ན་ཉོག་འགྲོ། སྐུད་པ་རིང་ན་ཆད་འགྲོ་ཟེར་བ་ལྟར། སྐད་ཆ་འགའ་ཞིག་ཧ་ཅང་རིང་ན་དེ་ཙམ་ཡག་རྒྱུ་མེད་པས། དེ་རིང་འདིར་སྐད་ཆ་མདོར་བསྡུས་ལ་དོན་སྙིང་ཡོད་པ་ཞིག་ཞུ་ན། ང་ཚོ་བོད་ཀྱི་བཙན་པོའི་གདུང་རྒྱུད་ཕྱི་མ། སྡེ་དཔོན་ཨེ་ལྷ་རྒྱ་རིའི་གདུང་རྒྱུད་ནི་དར་མ་འུ་དུམ་བཙན་གྱི་སྲས་གནམ་སྡེ་འོད་སྲུང་གི་བརྒྱུད་པ་ཡིན་ཞིང་། གདུང་རྒྱུད་འདིའི་ལོ་རྒྱུས་རྣམས་རྒྱལ་དབང་ལྔ་པའི་དེབ་ཐེར་དཔྱིད་ཀྱི་རྒྱལ་་་
བསམ་གླིང་ཚེ་རིང་ལྷ་མོོ། ༸འཕགས་པ་སྤྱན་རས་གཟིགས་དབང་ཕྱུག་ཐུགས་རྗེའི་གཏེར་རྗེ་བཙུན་འཇམ་དཔལ་ངག་དབང་བློ་བཟང་བསྟན་འཛིན་རྒྱ་མཚོ་སྲིད་གསུམ་དབང་འགྱུར་མཚུངས་པ་མེད་པའི་སྡེ་དཔལ་བཟང་པོ་མཆོག་ནི་མདོ་རྒྱུད་བསྟན་བཅོས་དུ་མ་ནས་ལུང་བསྟན་པའི་རང་ཅག་ཁ་བ་གངས་ཅན་པའི་མགོན་སྐྱབས་དཔུང་གཉེན་དུ་བྱོན་པ་ཞིག་དང་། བདག་ཅག་གངས་ཅན་པ་རྣམས་ནི་སངས་རྒྱས་གང་ཉིད་ཀྱི་འདུལ་བྱ་འཁྲུལ་མེད་ལགས་པ་འདིར་མང་དུ་འབྲི་མི་དགོས་པར་བྱའོ། དེ་ལྟར་ལགས་ན་འཇིག་རྟེན་ལྷ་མི་་་
༼དུམ་ཚན་གསུམ་པ།༽ ཁུ་ཧྲོ་ཧྲི་ལིས་བརྩམས། ལྷ་མོ་མཚོས་བོད་སྒྱུར་བྱས། ང་ཚོ་ཤིན་ཅང་གི་ “རྐུན་མ་ཆུང་ཆུང་” བཟོས། ༢༠༠༦ ལོའི་སྟོན་ཁར། བདག་སློབ་ཆེན་འགྲིམས་པ་ཡིན། འདི་ནི་ཐེངས་དང་པོར་བདག་ཤིན་ཅང་ལས་ཕྱི་ལ་ཐོན་པ་ཡིན། ལྷོ་ཕྱོགས་གྲོང་ཁྱེར་གྱི་གནམ་ཟླ་ཧ་ཅང་ཚ་ལ་བརླན་བཤེར་ཆེ། གང་སར་སྔོ་ལྗང་ལྗང་ངང་གནས་འདུག ནུབ་བྱང་གི་ས་དམར་པོའི་ཡུལ་ལྗོངས་དང་གཏན་ནས་མི་འདྲ་བར་འདུག གྲོང་ཁྱེར་ཀྱང་གཞི་རྒྱ་ཆེ་ལ་སྣ་འཛོམས་པར་འདུག འདིར་སླེབས་པ་དང་བདག་ཧ་ཅང་སྤྲོ་བ་འཕེལ། སློབ་ཆེན་གྱིས་གྲངས་ཉུང་མི་་་
བོད་སྒྱུར་བ་ལྷ་མོ་མཚོ། བོལ་གང་ཀོ་པིན། 沃尔夫冈·顾彬 Wolfgang Kubin ཡི་རྒྱའི་མིང་ལ་ཀོ་པིན 顾彬 ཟེར་ཞིང་། ༡༩༤༥ ལོ་འཇར་མན་གྱི་ཤ་ས་ཁུ་ལེན་ཀྲུག་ཚུ་ལི Celle, in Lower Saxony, གྲོང་ཁྱེར་ནང་སྐྱེས། པོན་གཙུག་ལག་སློབ་ཆེན་University of Bonn གྱི་རྒྱའི་རིག་གནས་སྡེ་ཚན་གྱི་སློབ་དཔོན་དང་འཇར་མན་ལོ་ཙཱ་བ་མཐུན་ཚོགས་དང་རྩོམ་པ་པོ་མཐུན་ཚོགས་ཀྱི་ཚོགས་མི་རེད། ཁོ་ནི་འཇར་མན་ནང་ཆེས་མིང་གྲགས་ཆེ་བའི་རྒྱའི་རིག་གནས་པ་ཅིག་དང་། ཁོས་ཀྲུང་གོའི་གནའ་བོའི་རྩོམ་རིག་དང་། ཀྲུང་གོའི་དེང་རབས་རྩོམ་རིག་དང་ཀྲུང་གོའི་བསམ་བློ་གཙོར་བྱས་ཏེ་ཞིབ་འཇུག་བྱེད་་་
(དུམ་ཚན་གཉིས་པ།) ཁུ་ཧྲོ་ཧྲི་ལིས་བརྩམས། ལྷ་མོ་མཚོས་བོད་སྒྱུར་བྱས། བདག་གི་ཆོས་ལུགས་ཀྱི་ལྟ་སྟངས་ཆགས་པ། བདག་གི་ཕ་མ་གཉིས་བཟའ་འཐོར་བྱས་པ་དེས། བདག་གི་ཨ་མའི་སེམས་ནང་དཀའ་ངལ་མང་པོ་འཕྲད། དེའི་སྟེང་ལ་ཨ་མའི་ཨ་ཕ་འདས། ཨ་མ་ནི་མི་ཚེའི་འདིའི་ནང་སྡུག་གི་རྒྱ་མཚོ་ཟབ་ཤོས་དེར་ལྷུང་བ་དང་འདྲ། མོ་ཧ་ལམ་ཤང་ལེན་སོ་(རྒྱའི་རྩོམ་པ་པོ་ལོའུ་ཞུན་གྱི་སྨོན་འདུན་ཞེས་པའི་བརྩམས་སྒྲུང་ནང་གི་མི་སྣ་གཙོ་བོ་ཡིན་པ་དང་། ཁོ་མོའི་ཁྱོ་ག་འདས་ཏེ་གཡུག་ས་མ་་་
ཁུ་ཧྲོ་ཧྲི་ལིས་བརྩམས། ལྷ་མོ་མཚོས་བོད་སྒྱུར་བྱས། ༼དུམ་ཚན་དང་པོ༽ ཡར་འར་ཁུན་ནི་བདག་གིས་ནུའུ་ཡུའུ་གྲོང་ཁྱེར་ནས་ངོ་ཤེས་པའི་ཡུ་གུར་གྱི་གཞོན་སྐྱེས་ཤིག་ཡིན་ལ། ཁོ་ད་ལོ་ཕོ་ལོ་༢༧ དང་ཕ་ཡུལ་ཤིན་ཅང་ནས་རེད། ཁོ་ནི་གཟུགས་སྟོབས་ཆེ་ཞིང་སྣའི་གཟེངས་མཐོ། ཁོ་ལ་ཐོ་འར་ཅུར་དབྱི་ལང་གི་གདོང་དབྱིབས་འདུག ལོ་གཉིས་སྔོན་ལ། ཁོ་ཨ་རི་ལ་སློབ་གཉེར་བྱེད་དུ་འོང་། ད་ལོ་ནས། ཁོང་མིན་མེ་འཁོར་འབབ་ཚིགས་ཀྱི་ཛ་དྲག་དོན་རྐྱེན་(༢༠༡༤ལོར་ཤིན་ཅང་གི་དྲག་སྤྱོད་པས་ཡོན་ནན་ཁོང་མིན་མེ་འཁོར་་་
སྐལ་ལྡན་གྱིས་བསྒྱུར། ཨ་མི་རི་ཀའི་དམག་དོན་སློབ་གཉེར་ཁང་གི་འཐབ་ཇུས་ཞིབ་འཇུག་ཚན་པའི་སློབ་དཔོན་ཆེན་མོ་བ་སྐུ་ཞབས་ཨཱ་ཛིམ་ཨིབ་རཱ་ཧིམ་(Azeem Ibrahim)ལགས་ནི། “རཱོ་ཧིན་གྷཱ། འབར་མའི་ནང་གི་མངོན་མེད་རིགས་རྒྱུད་རྩ་གཏོར།” (Rohingyas: Inside Myanmar’s Hidden Genocide)ཞེས་པའི་དཔེ་དེབ་རྩོམ་པ་པོ་ཡིན་པ་དང་། འདིར་རྒྱ་གར་དུས་བབ་ཀྱི་རྩོམ་སྒྲིག་ལས་རོཊ་སྐུ་ཞབས་པྲ་ཏི་གྷྱན་དྷ་ས་(Pratigyan Das)ཡིས། ཁོང་ལ་ལྕམ་ཨང་སན་སུ་སྐྱིད་ཀྱིས་འབར་མའི་ནང་གི་རཱོ་ཧིན་གྷྱ་གྲངས་ཉུང་མི་རིགས་སྲུང་སྐྱོབ་བྱེད་མ་ཐུབ་པར་བརྟེན། ནོ་བྷེལ་གཟེངས་རྟགས་ཕྱིར་་་
བློ་བཟང་དབང་རྒྱལ་གྱིས། བཤད་སྲོལ་ལ། སྒྱེལ་བའི་སྒང་ལ་རྡོག་རྫིས་ཞེས་པ་ལྟར། སོ་སོར་ལུང་པ་མེད་པའི་དཀའ་ངལ་སྣ་ཚོགས་འོག་འཚོ་བ་སྐྱེལ་དགོས་ཁར། རྒྱ་གར་མི་སེར་གྱི་ཐོབ་ཐང་ཡོད་པ་དེ་ཞུ་རྒྱུར་ཡང་། རྒྱ་གར་གཞུང་ཙམ་མ་ཟད་བོད་མིའི་སྒྲིག་འཛུགས་ཀྱིས་ཀྱང་འགོག་རྐྱེན་བཟོ་བཞིན་འདུག རྒྱ་གར་གྱི་ཁྲིམས་གཞིར་བཟུང་བྱས་ན། མི་སུ་འདྲ་ཞིག་རྒྱ་གར་ནང་ཕྱི་ལོ་ ༡༩༥༠ ནས་ཕྱི་ལོ་ ༡༩༨༧ བར་སྐྱེས་པ་ཡིན་ཚེ། ཁོ་ཚོ་ཙམ་མ་ཟད་ཁོང་ཚོའི་ཕྲུག་གུ་རྣམས་ཀྱང་རྒྱ་གར་གྱི་མི་སེར་དུ་རང་བཞིན་་་


text:
པེ་ཅིན་དམའ་རིམ་སློབ་མའི་མིག་ནང་གི་བོད་ཀྱི་ཁོར་ཡུག་གི་དཀའ་ངལ།
ཝང་བེ་ལོ་ཡིས་བརྩམས། བརྩོན་འགྲུས་རྒྱ་མཚོས་བསྒྱུར། དང་པོ། ད་ལྟའི་བོད་ཀྱི་ཁོར་ཡུག་གི་དཀའ་ངལ་གྱི་རྣམ་པ་མི་འདྲ་བའི་འགྲེལ་བརྗོད་གཉིས། རྒྱལ་སྲིད་སྤྱི་ཁྱབ་ཁང་དང་བོད་རང་སྐྱོང་ལྗོངས་ཀྱིས་བཤད་ན་བོད་ནི་འཛམ་གླིང་གི་ཁོར་ཡུག་བཟང་ཤོས་ཤིག་ཡིན། ཕྱིའི་བཙན་བྱོལ་དུ་ལོ་ངོ་ལྔ་བཅུའི་རིང་ལ་༧གོང་ས་ཏཱ་ལའི་བླ་མ་མཆོག་གིས་བོད་ཀྱི་ཁོར་ཡུག་ཉམས་ཆགས་སུ་འགྲོ་བཞིན་ཡོད་པར་ཐུགས་གནང་ཆེན་པོ་མཛད་ཡོད།
༢༠༡༥ ལོའི་ཟླ་ ༤ བའི་ནང་རྒྱལ་སྲིད་སྤྱི་ཁྱབ་ཁང་གི་བོད་ཀྱི་པེ་པེའི་དེབ་ནང་བཤད་ན། རྒྱལ་ཁབ་དང་ལྗོངས་སྲིད་གཞུང་གིས་ཁོར་ཡུག་སྲུང་སྐྱོབ་ནན་གྱིས་བྱས་པ་དང་། རང་བྱུང་ཁོར་ཡུག་གི་སྲུང་སྐྱོབ་ལས་གཞི་ནི་ཞིང་བའི་ཞིང་ས་དང་། འབྲོག་པའི་རྩྭ་ཐང་། ཡུལ་མིའི་སྡོད་གནས་གཏན་ཁེལ། མིས་རྩྭ་ཐང་བཏབ་པ་དང་། རྩྭ་ཐང་ཁོར་ཡུག་སྲུང་སྐྱོབ་སྡེ་ཚན་བཙུགས་ཡོད་པ་སོགས་བཤད། རྒྱལ་ཁབ་ཀྱིས་ནགས་ཚལ་ལྟ་སྲུང་མ་དངུལ་ཁ་གནོན་དང་། ས་ཆུའི་གནོད་སྐྱོན་གྱི་བྱ་བ་སྒྲུབ་པ། མུ་མཐུད་དུ་གཟབ་ནན་འཕེལ་རྒྱས་ཀྱི་རྩ་དོན་འཛིན་པ་དང་། གཟབ་གནད་ཀྱི་འབགས་བཙོག་ཐེར་འདོན་བྱས་ཏེ་གཙང་སྦྲ་གཏོང་བ། དྲོད་ཚད་ཉུང་དུ་གཏོང་ཐབས་ལ་འབད་བརྩོན་བརྟེན་པ། ལོ་འདི་དག་གི་རིང་ལ་ཀྲུང་དབྱང་སྲིད་གཞུང་དང་། བོད་ལྗོངས་སྲིད་གཞུང་གཉིས་ཀྱིས་གཟབ་ནན་སྒོས་རྟོག་དཔྱོད་བྱས་ཏེ་གཏེར་ཁ་སྔོག་འདོན་མཚམས་འཇོག་བྱས། རྣམ་པ་རེ་རེའི་ངོས་ནས་འབད་བརྩོན་བྱས་པར་བརྟེན་ཏེ་བོད་ཀྱི་སྐྱེ་ཁམས་ཁོར་ཡུག་གི་དཔལ་ཡོན་མངོན་གསལ་གྱིས་ཇེ་བཟང་དུ་སོང་ཡོད། ད་ལྟ་བོད་ནི་འཛམ་གླིང་ཁོར་ཡུག་གི་རིམ་པ་མཐོ་ཤོས་ཤིག་ཡིན་ཟེར་བ་དང་། ༢༠༡༤ ལོར་བོད་རང་སྐྱོང་ལྗོངས་ཀྱིས་ཚགས་པར་སྟེང་བཤད་པ་ལྟར་ན། བོད་ཀྱི་ཆུའི་ཁོར་ཡུག་དང་རླུང་ཁམས། རྩྭ་ཐང་། ནགས་ཚལ་སོགས་འཛམ་གླིང་གི་ཁོར་ཡུག་སྲུང་སྐྱོབ་ཀྱི་རྣམ་པ་བཟང་ཤོས་གྲས་སུ་སླེབས་ཡོད། ཅེས་སོགས་བསྟན་ཡོད།
༧གོང་ས་ཏཱ་ལའི་བླ་མ་མཆོག་གིས་རྒྱལ་སྤྱིའི་སྤྱི་ཚོགས་ནང་བོད་ཀྱི་ཁོར་ཡུག་དཀའ་ངལ་གླེང་བཞིན་ཡོད། ༢༠༡༥ ལོའི་ཟླ་ ༥ ཚེས་ ༢༥ ཉིན་༧གོང་ས་ཏཱ་ལའི་བླ་མ་མཆོག་གིས་དབྱིན་རྒྱལ་བརྙན་འཕྲིན་ཁང་དུ་སློབ་ཕྲུག་ཚོར་ “ང་ཚོའི་བྱམས་སྐྱོང་གི་འཇིག་རྟེན་” བརྗོད་གཞིར་བགྲོ་གླེང་མཛད། བརྙན་འཕྲིན་ཁང་གི་གཙོ་སྐྱོང་བ་ཆོ་ན་སང་གིས་གནད་དོན་གཏན་འབེབས་ལྟར་ན། བོད་ཀྱི་གཙང་བོ་ཁག་རྒྱ་གར་དང་རྒྱལ་ནག་བརྒྱུད་དེ་ཨེ་ཤ་ཡའི་གླིང་དུ་བཞུར་གྱིན་ཡོད། ཉེ་བའི་ལོ་བཅུ་ཕྲག་རིང་སྐྱེ་དངོས་ཁོར་ཡུག་གཏོར་བཤིག་བཏང་བ་འདིས་བོད་ས་གཅིག་པུ་མ་ཡིན་པར་ཉེ་འཁོར་རྒྱལ་ཁབ་དག་ལའང་སྔོན་ཆད་ཡོད་མ་མྱོང་བའི་གནོད་པ་ཚབས་ཆེན་འཕྲད་ཀྱི་ཡོད་པར་བཤད། ༧གོང་ས་ཏཱ་ལའི་བླ་མ་མཆོག་གིས་བོད་ཀྱི་སྐྱེ་ཁམས་ཁོར་ཡུག་སྐོར་གསུང་སྐབས། དཔལ་འབྱོར་དགོས་མཁོའི་དབང་གིས་ཉེན་ཁ་ཚབས་ཆེན་པོ་ཆགས་ཀྱི་ཡོད་པ་མ་ཟད། བོད་ཀྱི་ཆབ་སྲིད་དཀའ་ངལ་ཐག་གཅོད་ཐུབ་མེད་ཀྱང་དེ་ནི་བསྒུག་ཀྱང་ཆོག བོད་ཀྱི་སྐྱེ་ཁམས་ཁོར་ཡུག་གཏོར་བཅོམ་ཐེབས་ན་བསྐྱར་གསོ་དཀའ་བས་བསྒུག་ཐུབ་མེད་ཅེས་གསུངས་ཡོད་པ་མ་ཟད། ༧གོང་ས་མཆོག་གིས་རྒྱལ་སྤྱིའི་སྤྱི་ཚོགས་ཀྱི་མདུན་དུ་བོད་ཡུལ་དུ་རྟོག་དཔྱོད་དགོས་པའི་རེ་འབོད་ཞུས་ཡོད། སློབ་མ་ཚོར་དམིགས་ཏེ་ཁོར་ཡུག་གི་གནད་འགག་རང་བཞིན་བསྐྱར་བཤད་དང་ལྷག་པར་དུ་མི་རབས་གསར་བ་རྣམས་འཛམ་གླིང་གི་མ་འོངས་པ་ཡིན་སྟབས། རང་ཉིད་ཀྱིས་ཁོར་ཡུག་ལ་བདེ་འཇགས་བསྐྲུན་ཏེ། ཞི་བདེ་དང་བརྩེ་སེམས་ཀྱི་ཁྱིམ་ཚང་ཞིག་ཏུ་བསྒྱུར་དགོས་པར་གསུངས། དུས་རབས་ ༢༠ པ་དམག་འཁྲུག་གི་དུས་རབས་ཤིག་ཆགས་ཡོད། དུས་རབས་ ༢༡ པ་འདི་ཞི་བདེ་དང་གྲོས་མོལ་གྱི་དུས་རབས་ཤིག་ཡིན། མི་མང་ཚང་མས་ཁོར་ཡུག་གི་འགན་འཁྲི་འདི་ཕྲག་ཏུ་བླངས་ཏེ་ཁོར་ཡུག་གི་སློབ་གསོ་མཐོར་བཏེགས་གཏོང་དགོས། ཕྱི་ཕྱོགས་ཀྱི་བཙན་བྱོལ་བོད་གཞུང་གི་ལས་བྱེད་ཚོས་ཐེངས་མང་པོར་བོད་ཀྱི་ཁོར་ཡུག་དཀའ་ངལ་བསྟན་ཡོད། དེ་བཞིན། འབྲོག་པ་རྩྭ་ཐང་ནས་སྤོར་འཇུག་བྱས་པ་དང་། རང་བྱུང་ཁོར་ཡུག་སྔོག་འདོན་དང་འཛུགས་བསྐྲུན་སོགས་བསྟན། དོན་དངོས་སུ་བོད་ཀྱི་སྐྱེ་ཁམས་ཁོར་ཡུག་ཅི་ཞིག་རེད་དམ།
གཉིས་པ། བྱིས་པའི་དྭངས་གཙང་སླད་མེད་ཀྱི་སྐད་ཆ། དྭངས་གཙང་སླད་མེད་ཟེར་བ་འདི་རྒྱ་ཡིག་གི་བཀའ་རྩོམ་རེད། འདིའི་དོན་བྱིས་པའི་སྐད་ཆས་བདེན་པའི་བདེན་དོན་བཤད་ཀྱི་ཡོད། ཀཱོང་ཤེ་མོ་(龚继梅)ནི་པེ་ཅིན་གྲོང་འཁྱེར་ཋང་པིན་ཁུལ་གྱི་དམའ་འབྲིང་བྱིས་པ་ཞིག་ཡིན། མོས་ས་ཁམས་རིག་པ་སྦྱོང་སྐབས་བྲིས་པའི་བོད་ཀྱི་སྐྱེ་ཁམས་རིགས་པའི་དཀའ་ངལ་བཞི།
བོད་ཀྱིས་ད་ལྟའི་སྐྱེ་ཁམས་ཁོར་ཡུག་གི་གནས་སྟངས་བརྗོད་པ།
དང་པོ། ས་ཆུའི་ཉམས་རྒུད། གཉིས་པ། རྩྭ་ཐང་ཉམས་རྒུད། གསུམ་པ། བྱེ་ཐང་ཉམས་རྒུད། བཞི་པ། ས་བཅུད་ཉམས་རྒུད།
དང་པོ། དེང་སྐབས་རྩྭ་ཐང་འཕེལ་རྒྱས་ཀྱི་དཀའ་ངལ་སྐོར་ཤེ་མོ་ཡིས་དབྱེ་ཞིབ་ལྟར་ན། རྒྱལ་ཡོངས་ཁུལ་དང་རྫོང་ཁག་འབྲོག་པ་ཚོ་ཚད་བརྒལ་གྱི་རི་སྤོར་མཁན་བརྒྱ་ཆ་ ༡༣ ནས་ ༥༠ བར་ཡིན་ཞིང་། ཁ་ཤས་ལྡབ་གཅིག་གི་མང་པ་ཡིན། འདི་གྲངས་ཉུང་མི་རིགས་ཀྱི་རྩྭ་ཐང་སྒང་ཁོ་ན་མ་ཡིན་པར་ནང་ལོགས་ས་ཁུལ་དུ་ཡང་འཛུལ་བཞིན་ཡོད།
༢༽ཙི་གུའི་དཀའ་ངལ། ཙི་གུས་རྩྭ་ཐང་འཕྲོ་བརླག་ཚབས་ཆེན་བཏང་པ་དང་ས་ཐོག་ཏུ་རླུང་སྐྱོན་བཏང་པར་ས་ཆུ་ཉམས་རྒུད་དུ་འགྲོ་བཞིན་ཡོད། རྩྭ་འབུས་རྩྭའི་རྩི་མགོ་བཟས་ཏེ་རྩྭ་ཐང་དུ་གནོད་སྐྱོན་འཕོགས་པ། ཙི་གུའི་རྩྭ་ཐང་དུ་གནོད་པ་ཆེས་ཆར་ཁྱབ་པ་དང་། འདི་དག་རྩྭ་ཐང་བྱེ་ཐང་དུ་འགྱུར་བའི་རྐྱེན་གཅིག་ཡིན།
༣༽རྩྭ་ཐང་དུ་ཕྱུགས་ཟོག་གི་འཆར་འགོད་མི་འཚམས་པ་དེ་སྐབས་བཅུ་གཅིག་པའི་ཐེངས་གསུམ་པའི་ཚོགས་འདུའི་རྗེས་ཕྱུགས་ཟོག་འཚོ་སྐྱོང་བདག་དབང་རང་ཉིད་ལ་ཡོད་པར་བསྟན། བར་སྐབས་ཤིག་ནས་འབྲོག་པའི་ཐོན་རྫས་ལ་བདག་སྐྱོང་བྱེད་ཕྱོགས་སུ་འགྱུར་ལྡོག་ཤུགས་ཆེན་སོང་བ་དང་སྲུང་སྐྱོབ་འགན་འཁྲི་འོས་འཚམས་མིན་པར་འདུག དུས་ཡུན་ཐུང་ངུ་ཞིག་ནང་དུ་རྩྭ་ཐང་དུ་གནས་སྐབས་ཀྱི་ཁེ་ཕན་ཙམ་ལ་དམིགས་ཏེ་བཙན་དབང་ངང་འཕྲོ་བརླག་ཏུ་གཏོང་། འབྲོག་ཁུལ་མི་འབོར་འཕར་བ་མགྱོགས་པ། གནོན་ཤུགས་ཆེ་བས་རྩྭ་ཐང་ནང་ཉམས་རྒུད་འགྲོ་བའི་རྒྱུ་རྐྱེན་གཅིག་རེད།
རྩྭ་ཐང་ཉམས་རྒུད་སྐབས་སུ་བྱེ་ཐང་གི་སྐྱོ་གར་དུ་གྱུར། བྱེ་ཐང་འགྱུར་ལྡོག་གི་ས་ངོས་ཁྱོན་བརྒྱ་ཆ་ ༡༨།༧ ཟིན། རྒྱལ་ཡོངས་བྱེ་ཐང་དང་རང་རྒྱལ་བྱེ་ཐང་ངོས་བརྒྱ་ཆ་ ༡༥།༩ དང་བསྡུར་ན་བརྒྱ་ཆ་ ༢།༣ རེད། རྒྱལ་ཡོངས་ཀྱི་ངོས་སྙོམས་གྲུ་བཞི་མ་ཁྲི་ ༢༡ གི་ས་བྱེ་ཐང་དུ་འགྱུར་ལྡོག་བརྒྱ་ཆ་ ༥༡།༩ ས་ངོས་ཟིན། གཞན། རིམ་པ་ཆུང་བའི་བྱེ་ཐང་འགྱུར་ལྡོག་ས་ངོས་ཟིན་པ་བརྒྱ་ཆ་ ༣༠།༧༣ ། བྱེ་ཐང་དུ་འགྱུར་བར་བརྒྱ་ཆ་ ༦།༢༥ དང་ ༡།༥༤ ། དཔེ་བསྡུར་འདི་ཕྱིར་ལྡོག་སྒོ་ནས་ཤུགས་ཆེན་དུ་སྐྱོད་བཞིན་འདུག
༣༽ གང་འདོད་གཏེར་ཁ་བསྔོགས་པ། རིགས་འདྲ་མིན་སྣ་ཚོགས་ཀྱི་སྨན་རྩྭ་བཏུས་པར་རྩྭ་ཐང་ཉམས་རྒུད་དུ་ཕྱིན་ཏེ་བྱེ་ཐང་དུ་བསྒྱུར། ནུབ་བརྒྱུད་འཕེལ་རྒྱས་མགོ་བརྩམས་པ་ནས་བོད་སྨན་ནང་རིགས་གཅིག་སྨན་རྩྭ་མིན། རྒྱ་སྨན་དུ་དབྱར་རྩྭ་དགུ་འབུ་ “གསོ་བཅུད་སྨན” སྐམ་ས་ཆེན་པོ་ནས་བྲིན་རྒྱུག་ཆེན་པོ་བྱུང་བར་བརྟེན་རིན་གོང་ཡར་འཕར། དེ་ལ་གསེར་མཉེན་ཞེས་འབོད། ལོ་རེའི་ཟླ་བ་བཞི་བ་ལྔ་པར་མཚོ་བོད་མཐོ་སྒང་དུ་དམག་མི་སྟོང་ཕྲག་རེ་དབྱར་རྩྭ་དགུ་འབུ་རྐོ་བར་ཡོང་གི་ཡོད། དེ་སྟེང་དུ་གུང་སེང་སྐབས་སློབ་ཕྲུག་ཚོ་ཡང་དབྱར་རྩྭ་བརྐོ་བར་སྐུལ་མ་གཏོང་གི་ཡོད། ཀྲུང་གོའི་ཞིབ་འཇུག་སློབ་མ་ཚོས་བསྟན་པ་ལྟར་ན། དབྱར་རྩྭ་གཅིག་བརྐོས་ན་ས་སྨི་ ༨ ནས་ ༡༢ བརྐོ་དགོས། ས་ངོས་ངོས་སྙོམས་གྲུ་བཞི་མ་ ༣༠ ཕྱིར་བསློགས་ཏེ་དོང་དུ་ལོག་ཡོད། མཐའ་སྐོར་དུ་དོང་ཡོད་སར་རྩྭ་མི་སྐྱེ། ས་ཆུ་དང་བྱེ་ཐང་ཉམས་རྒུད་མུ་མཐུད་དུ་འགྲོ་བཞིན་ཡོད་པས་མཐོ་སྒང་ཧྲིལ་བོའི་རྩྭ་ཐང་ལ་ཁྱབ་ངེས་རེད། རགས་རྩིས་བྱས་ན་ཆ་སྙོམས་ལོ་རེར་ངོས་སྙོམས་གྲུ་བཞི་མ་ཁྲི་ ༡༣༥ ལྷག་དང་། དེའི་སྟེང་དུ་རྐང་བརྫིས་གཏོང་པ་དང་རླངས་འཁོར་འགྲོ་ལམ་བཅས་ཆ་སྙོམས་རྩྭ་ཐང་སྨི་ཁྲི་ ༢༠༠ ནས་ ༣༥༠ བར་འཕྲོ་བརླག་ཏུ་གཏོང་གི་ཡོད། འདི་སྲིད་གཞུང་གི་མི་སྣས་ཆེད་དུ་བཟོས་པའི་རྩྭ་ཐང་ཉམས་རྒུད་ཀྱི་རྣམ་པ་རེད།
མཛེས་སྡུག་གི་རྩྭ་ཐང་དུ་སྔོ་རྩྭ་ལྡེམ་ལྡེམ་སྐྱེས་སྟབས། ཙི་གུ་འཚོ་གནས་བྱེད་པར་དཀའ། རྒྱ་སྨན་ཆེད་དུ་བརྐོས་པའི་ས་དོང་དག་ཙི་གུས་ཚང་དུ་གྱུར། ཙི་གུས་རྩྭ་ཡི་གཞུང་རྟ་ཟ་བའི་དབང་གིས་རྩྭ་ཐང་དུ་རྩྭ་རྒོད་སྐྱེ་ངེས་ཡིན། ཙི་གུ་རང་ངོས་ནས་སྐྱེས་སྟོབས་རྒོད་པོ་ཡིན་པར་བརྟེན་ཏེ། ཁོ་ཚོ་ས་ཁོག་ན་དོང་རིང་པོ་འཕིགས་ཏེ་ས་རྐོ་རྡོ་སློག་བྱས་པའི་རྩྭ་སྐྱེ་པར་གནོད་སྐྱོན་ཤུགས་ཆེན་ཐེབས་ཏེ། རྩྭ་ཐང་དང་བྱེ་ཐང་ཉམས་རྒུད་དུ་སོང་། མི་མང་གིས་ཙི་གུ་མེད་པར་གཏོང་པའི་ཐབས་ལམ་ཡག་པོ་ཞིག་ད་སྔ་རྙེད་མེད། སྔོན་མ་ཡིན་ན་དུག་སྨན་གྱིས་ཙི་གུ་བསད་པའི་ཙིག་རོ་རྣམས་བྱ་རྒོད་ཀྱིས་བཟོས་ཏེ་བྱ་རྒོད་མང་པོ་ཤི་ཡོད་སྟབས། ཙིག་གུའི་གཉེན་པོ་བྱ་རྒོད་ཇེ་ཉུང་དུ་སོང་བར་བརྟེན་ཏེ་ཙི་གུ་སྔར་ལས་འཕེལ།
༤༽ འབྲོག་ཁུལ་གྱི་སྐྱེ་ཁམས་ཁོར་ཡུག་སྲུང་སྐྱོབ་ཡག་ཤོས་ཤིག
རྒྱ་ནག་གཞུང་གིས་ “འབྲོག་ཁུལ་གཏན་འཇགས་ཁུལ” སྲུང་སྐྱོབ་ཁོར་ཡུག་ཏུ་འཆར་འགོད་ངོས་འཛིན་བྱས་པ་དེ་ནོར་འཁྲུལ་ནང་གི་ནོར་འཁྲུལ་ཞིག་ཡིན། དོན་དངོས་སུ་འབྲོག་ཁུལ་སྐྱེ་ཁམས་ཁོར་ཡུག་ཡག་ཤོས་ཤིག་ནུབ་ཕྱོགས་ཀྱི་ལས་གནས་ཡར་རྒྱས་གཏོང་དགོས་པ་དེ་རེད། སྤྲོ་སྐྱིད་ཁང་ཁ་ཤས་དང་སྡོད་ཁང་མེ་ཏོག་ལྡུམ་རས་བརྒྱན་ཅིང་རང་བྱུང་རྩྭ་ཐང་སྤུས་ཚད་ཧ་ཅང་བཟང་། ཁང་བདག་ཁ་ཤས་ཀྱིས་ལོ་རེར་རྩྭ་འབྲེག་པ་དེ་སོ་སོའི་དགའ་ཕྱོགས་ཞིག་ལ་ངོས་འཛིན་བྱེད་ཅིང་། རྩྭ་བྲེགས་ན་རྗེས་སུ་རྩྭ་སྐྱེ་བར་ཕན་ཐོགས་ཡོད། ཅིའི་ཕྱིར་རྩྭ་རང་ངོས་ནས་སྐྱེ་བར་འཇུག་པར་མེད་དམ།
རྩྭ་འབྲེག་པར་བརྟེན་ཏེ་སྔོ་རྩྭ་སྐྱེ་བར་ཕན་ནུས་ཐོན། འབྲོག་ཁུལ་རྩྭ་ཐང་དུ་ཕྱུགས་ཟོག་གིས་རྩྭ་ཟོས་ན་རྩྭ་ཐང་དང་འབྲོག་པ་གཉིས་ཆར་ཕན། དུས་ཚིགས་ཀྱི་འགྱུར་ལྡོག་ལ་བསྟུན་ཏེ་རི་སྤོར་དགོས། འབྲོག་པའི་འཚོ་བ་རྒྱུན་ལྡན་ལྟར་དུས་ཚིགས་ལ་ཕྱུགས་ཟོག་གིས་རྩྭ་ས་ཡག་པོ་ལོན་གྱིན་ཡོད། འོ་མ། བལ་དང་གོ་བ་སོགས་ཚད་ལྡན་ཡིན་པའི་ཕྱུགས་ཟོག་གི་འཕེལ་ཁ་ཇེ་རྒྱས་ཡིན་པས་མཚོན། དེ་མཚུངས་སུ་རིལ་མ་དང་ལྕི་བ་ཡི་ལུད་ཀྱང་བཟང་ཤོས་ཡིན། འབྲོག་པ་ཚོ་གླ་ཆ་མི་དགོས་པར་རྩྭ་ཐང་བཟང་ཕྱོགས་སུ་བསྒྱུར་མཁན་ཤ་སྟག་ཡིན།
བཙན་དབང་འོག་ “འབྲོག་ཁུལ་གཏན་འཇགས་ཁུལ” རྗེས་འབྲོག་པ་རེ་རེར་ས་ཆ་བགོས་པས་ཕྱུགས་ཟོག་ལ་རྩྭ་ལྡུམ་སྤྲོད་ཀྱིན་ཡོད། རྩྭ་འབྲེག་དགོས་ཀྱི་ཡོད་སྟབས་ཙི་གུས་རྩྭ་ཐང་གཏོར་བརླག་གཏོང་པའི་ནུས་པ་དང་གཅིག་མཚུངས་འཐོན་ཡོད།
གཞན་འབྲོག་ཁུལ་ཆེ་ཤོས་རྒྱལ་ཁབ་ཀྱིས་བདག་བཟུང་བྱས། ཕྱུགས་ཟོག་ལ་རྩྭ་འབྲེག་པར་རྩྭི་བཅུད་ཀྱང་མུ་མཐུད་དུ་ཞན་དུ་གྱུར། ལོ་རེ་རེར་རྩྭ་ཐེངས་གཅིག་བྲེགས་པ་དེ་དགུན་ཁ་བཀོལ་གྱིན་ཡོད།
རྨ་ཆུའི་སྐྱེ་ཁམས་གསལ་བསྒྲགས་ལྟར་ན་ལོ་སྔོན་མ་ལུག་གཅིག་གསོས་ན་སྨི་ལྔའི་རྩྭ་ཐང་མཁོ། ད་ལྟ་ལུག་གཅིག་གསོས་ན་སྨི་༡༠༠༠ ཡིན། གསལ་བྱེད་འདིས་མཚོ་བོད་མཐོ་སྒང་གི་རྩྭ་ས་ཉམས་རྒུད་དུ་བཏང་བ་དང་སྲུང་སྐྱོབ་ཐུབ་མེད་པ་གསལ་བོར་བསྟན་ཡོད།
༥༽མཇུག་སྡོམ ། བྱིས་པའི་དྭངས་གཙང་སླད་མེད་ཀྱི་སྐད་ཆ། བྱིས་པའི་སྐད་ཆ་བཤད་སྐབས་སུ་སུ་སྐྱོར་དགོས་པར་བསམ་བློ་གཏོང་མི་དགོས། མི་སུ་ཞིག་གི་ལས་གནས་མར་གཡུག་པ་འདི་ཀྲུང་གོ་ཞིབ་འཇུག་རིག་པ་ལ་བཤད་ན། མི་ཚང་ཞིག་གི་ལས་དབང་གི་དཀའ་གནད་ཆེ་ཤོས་ཤིག་རེད། པེ་ཅིན་གྲོང་འཁྱེར་ཋང་པིན་ཁུལ་གྱི་དམའ་འབྲིང་བྱིས་པའི་ (བོད་ཁུལ་དུ་སྐྱེ་ཁམས་ཁོར་ཡུག་གི་དཀའ་ངལ་)ཞེས་པ་འདིས་བོད་ཁུལ་གྱི་སྐྱེ་ཁམས་ཁོར་ཡུག་གཏོར་བརླག་གི་དཀའ་ཉེན་དོན་དངོས་དེ་འགྲེལ་བརྗོད་བྱས་ཐོག མི་མང་གི་བོད་ནི་འཛམ་གླིང་གི་སྐྱེ་ཁམས་ཁོར་ཡུག་མཆོག་ཏུ་གྱུར་པ་ཞིག་ཡིན་ཟེར་པའི་རྫུན་གཏམ་ནང་མགོ་འཐོམས་ཏེ་སྡོད་མི་རུང་བའི་དངོས་དོན་དེ། བོད་ཀྱི་སྐྱེ་ཁམས་ཁོར་ཡུག་གི་གནད་དོན་ལ་སེམས་ཁུར་བྱེད་མགོ་བརྩམས་ཏེ་གཏོར་བཤིག་གི་རྣམ་པ་བཀག་འགོག་བྱེད་དགོས་སོ།།
བོད་ཀྱི་དུས་བབ་ལས་དྲངས།


text:
ངལ་རྩོལ་ལ་བརྟེན་ནས་ཕུགས་འདུན་མངོན་འགྱུར་དང་དངོས་སྒྲུབ་ལ་བརྟེན་ནས་འོད་སྟོང་འཕྲོ་བའི་གྲུབ་འབྲས་བཏོད་དེ་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་བའི་རྒྱང་སྐྱོད་ལམ་བུའི་ཐོག་བླ་ན་མེད་པའི་གཟི་བརྗིད་སྐྲུན་དགོས་པའི་ནན་བཤད་གནང་བ།
ཏིང་ཡེ་ཤན་གྱིས་ཚོགས་འདུ་གཙོ་སྐྱོང་གནང་བ།
ཚེས་28ཉིན“ལྔ་གཅིག”རྒྱལ་སྤྱིའི་ངལ་རྩོལ་དུས་ཆེན་ལ་རྟེན་འབྲེལ་དང་རྒྱལ་ཡོངས་དང་བོད་ཀྱི་ལྔ་གཅིག་ངལ་རྩོལ་དཔེ་བཟང་དང་བཟོ་པ་གདོང་ལེན་རྟགས་ཅན་ལ་གཟེངས་བསྟོད་ཚོགས་ཆེན་ལྷ་སར་འཚོགས་ཤིང་། འདི་ནི་ཚོགས་ར་ཡིན་པ།
ཚེས་28ཉིན“ལྔ་གཅིག”རྒྱལ་སྤྱིའི་ངལ་རྩོལ་དུས་ཆེན་ལ་རྟེན་འབྲེལ་དང་རྒྱལ་ཡོངས་དང་བོད་ཀྱི་ལྔ་གཅིག་ངལ་རྩོལ་དཔེ་བཟང་དང་བཟོ་པ་གདོང་ལེན་རྟགས་ཅན་ལ་གཟེངས་བསྟོད་ཚོགས་ཆེན་ལྷ་སར་འཚོགས་པ་རེད། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་ནས་རང་སྐྱོང་ལྗོངས་ཏང་ཨུད་དང་སྲིད་གཞུང་གི་ཚབ་ཞུས་ཏེ་ལྗོངས་ཡོངས་ཀྱི་མི་རིགས་ཁག་གི་བཟོ་པ་དང་། ཞིང་འབྲོག་པ། ཤེས་ཡོན་ཅན། རིམ་གྲས་ཁག་གི་ངལ་རྩོལ་མང་ཚོགས་བཅས་དང་བོད་སྡོད་མི་དམངས་བཅིངས་འགྲོལ་དམག་གི་བཀོད་འཐབ་པ་དང་། དྲག་ཆས་ཉེན་རྟོག་དཔུང་སྡེའི་དཔོན་དམག སྤྱི་བདེ་མི་དམངས་ཉེན་རྟོག་པ་བཅས་ལ་དུས་ཆེན་གྱི་འཚམས་འདྲི་ཞུས་པ་དང་འབྲེལ་བོད་ཀྱི་སྒྱུར་བཅོས་སྒོ་དབྱེ་དང་སྤྱི་ཚོགས་རིང་ལུགས་དེང་རབས་ཅན་འཛུགས་སྐྲུན་ཆེད་ལེགས་སྐྱེས་མངོན་གསལ་དོད་པོ་འབུལ་མཁན་སྔོན་ཐོན་མཉམ་སྡེབ་དང་སྔོན་ཐོན་མི་སྒེར་ལ་བླ་ན་མེད་པའི་གུས་འདུད་ཀྱང་ཞུས་པ་རེད།
ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཏིང་ཡེ་ཤན་གྱིས་ཚོགས་འདུ་གཙོ་སྐྱོང་གནང་བ་རེད། ལྗོངས་ཏང་ཨུད་ཀྱི་རྒྱུན་ཨུ་ནོར་བུ་དོན་གྲུབ་དང་། ཙེང་དབན་མིང་། སྤེན་པ་བཀྲ་ཤིས། ཧོ་ཝུན་ཧའོ་བཅས་དང་རང་སྐྱོང་ལྗོངས་ཀྱི་འགོ་ཁྲིད་རྡོ་ཐོགས་དང་། དབང་ཧའེ་ཀྲོའུ། བློ་བཟང་འགྱུར་མེད་བཅས་ཚོགས་འདུར་ཕེབས་པ་རེད།
ཚོགས་འདུའི་ཐོག་རྒྱལ་ཡོངས་སྤྱི་ཁྱབ་བཟོ་ཚོགས་དང་བོད་རང་སྐྱོང་ལྗོངས་སྤྱི་ཁྱབ་བཟོ་ཚོགས་ཀྱི་གཟེངས་བསྟོད་གཏན་འབེབས་སྒྲོག་སྦྱངས་བྱས་པ་དང་ཀྲུའུ་ཞི་སྡིངས་ཆའི་ཐོག་བཞུགས་པའི་རང་སྐྱོང་ལྗོངས་ཀྱི་འགོ་ཁྲིད་བློ་མཐུན་གྱིས་སྔོན་ཐོན་མཉམ་སྡེབ་དང་སྔོན་ཐོན་མི་སྒེར་ལ་གཟི་བརྗིད་ལག་ཁྱེར་སྤྲད་པ་རེད། དབྱངས་ཅན་དང་། ལྷག་པ་དབང་འདུས། ཀྲའོ་ཅིང་། ཚེ་རིང་སྒྲོལ་དཀར་བཅས་ཀྱིས་ལས་ཀའི་དོན་དངོས་དང་ཟུང་འབྲེལ་བྱས་ཏེ་སྔོན་ཐོན་མཉམ་སྡེབ་དང་སྔོན་ཐོན་མི་སྒེར་གྱི་ཚབ་ཞུས་ནས་གཏམ་བཤད་སྤེལ་བ་རེད།
ཝུའུ་དབྱིང་ཅེས་དུས་ཡུན་རིང་པོའི་ནང་ཏང་གི་སྲ་ཞིང་བརྟན་པའི་འགོ་ཁྲིད་འོག་རང་ལྗོངས་ཀྱི་བཟོ་པའི་གྲལ་རིམ་དང་རྒྱ་ཆེའི་ངལ་རྩོལ་མང་ཚོགས་ཀྱིས་ཚད་མཐོའི་བདག་པོའི་འགན་འཁྲིའི་བསམ་པ་དང་། རང་དོན་རྒྱབ་བསྐྱུར་གྱི་འབད་འབུངས་སྙིང་སྟོབས། གཟེངས་སུ་ཐོན་པའི་ངལ་རྩོལ་གསར་གཏོད་བཅས་ལ་བརྟེན་ནས་བོད་ཀྱི་སྒྱུར་འཕེལ་བརྟན་གསུམ་གྱི་བྱ་གཞག་ཁག་ལ་སྐུལ་འདེད་གཏོང་རིང་བྱས་རྗེས་བཞག་ནས་རང་ལྗོངས་ཀྱི་འཕེལ་རྒྱས་མྱུར་པོ་དང་། ཡུན་རིང་བདེ་འཁོད། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པ་བཅས་ལ་རང་ཉིད་ཀྱི་བློ་གྲོས་དང་སྟོབས་ཤུགས་སྐྱེས་སུ་ཕུལ་ཡོད། དེ་རིང་གཟེངས་བསྟོད་ཐོབ་པའི་སྔོན་ཐོན་མཉམ་སྡེབ་དང་སྔོན་ཐོན་མི་སྒེར་ནི་ཁོང་ཚོའི་ཁྲོད་ཀྱི་ཕུལ་དུ་བྱུང་བའི་འཐུས་མི་ཡིན། ཚང་མར་ཐོབ་པའི་གཟི་བརྗིད་ནི་དཀའ་སྤྱད་ངལ་རྩོལ་བྱས་ནས་ཐོབ་པ་ཞིག་ཡིན་ལ། ཏང་དང་མི་དམངས་ཀྱིས་ངལ་རྩོལ་པར་བརྩི་བཀུར་བྱས་པ་ཞིག་ཀྱང་རེད། ཚང་མས་གཟི་བརྗིད་ལ་གཅེས་འཛིན་དང་། ཡང་འབད་བསྐྱར་འབད། ལས་གཅེས་ལས་བཀུར། ལེགས་ཤོས་བརྩོན་ལེན་བཅས་བྱས་ཏེ་བཟོ་པའི་གྲལ་རིམ་གྱི་ཕུལ་བྱུང་གཤིས་རྒྱུད་དང་དཔེ་མཚོན་བྱ་སྤྱོད་ཐོག་ནས་ལྗོངས་ཡོངས་ཀྱི་མི་རིགས་ཁག་གི་མི་དམངས་ཁྲིད་སྟོན་དང་ལྕག་སྐུལ་བྱས་ནས་སླར་ཡང་བྱས་རྗེས་གསར་པ་འཇོག་པ་དང་གཡུར་དུ་ཟ་བའི་གྲུབ་འབྲས་གཏོད་རྒྱུའི་རེ་བ་ཡོད་ཅེས་བསྟན་གནང་བ་རེད།
རང་སྐྱོང་ལྗོངས་བཟོ་ཚོགས་ཀྱི་ལས་དོན་ལ་ཐོབ་པའི་མངོན་གསལ་དོད་པའི་གྲུབ་འབྲས་ལ་ཁས་ལེན་གང་ལེགས་གནང་རྗེས་ཝུའུ་དབྱིང་ཅེས་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་བཟོ་པའི་གྲལ་རིམ་དང་རྒྱ་ཆེའི་ངལ་རྩོལ་མང་ཚོགས་ཀྱི་གཙོ་ཤུགས་དམག་གི་ནུས་པ་འདོན་སྤེལ་བྱ་རྒྱུར་ཚད་མཐོའི་མཐོང་ཆེན་གནང་གི་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཡུལ་གལ་ཆེན་དུ་གསུང་བཤད་གལ་ཆེན་དང་མཛུབ་ཁྲིད་གལ་ཆེན་གནང་ནས་དགོངས་པ་གསར་པ་དང་། ལྟ་ཚུལ་གསར་པ། ཆོད་གཏམ་གསར་པ་བཅས་བཏོན་གནང་བས་དེ་ནི་རང་རྒྱལ་གྱི་བཟོ་པའི་ལས་འགུལ་དང་བཟོ་ཚོགས་ལས་དོན་གྱིས་རྒྱུན་ཆད་མེད་པར་གསར་གཏོད་འཕེལ་རྒྱས་བྱ་རྒྱུར་སྐུལ་འདེད་གཏོང་བའི་རྩ་འཛིན་རང་བཞིན་གྱི་ཡིག་ཆ་ལྟ་བུ་ཞིག་རེད། ང་ཚོས་སློབ་སྦྱོང་ནན་ཏན་དང་། གོ་བ་གཏིང་ཟབ་ལེན་པ། ལག་བསྟར་གཏིང་ཟབ་བཅས་བྱས་ནས་བསམ་བློ་དང་བྱ་སྤྱོད་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་ཐབས་ཇུས་བཀོད་སྒྲིག་ཐོག་གཅིག་གྱུར་ཏན་ཏིག་ཡོང་བ་བྱས་ཏེ་དུས་རབས་ཀྱི་རྗེས་སུ་སྙེགས་པ་དང་། འགན་འཁྲི་ཕྲག་ཐོག་ཏུ་འཁུར་བ། བློ་རྩ་བརྟན་པོས་ཡར་རྒྱས་བརྩོན་ལེན་བཅས་བྱས་ཏེ་དགེ་མཚན་ལྡན་པའི་རྒྱུ་རྐྱེན་མཐའ་དག་སྐོང་འཐེན་དང་བརྗིད་རྔམ་ལྡན་པའི་སྟོབས་ཤུགས་གཅིག་སྒྲིལ་གྱིས་གངས་ལྗོངས་ས་མཐོའི་ཐོག་ངལ་རྩོལ་ནི་གཟི་བརྗིད་ཆེ་ཤོས་དང་། ངལ་རྩོལ་ནི་ཆེས་བླ་ན་མེད་པ། ངལ་རྩོལ་ནི་རླབས་ཆེ་ཤོས། ངལ་རྩོལ་ནི་མཛེས་ཤོས་བཅས་ཡིན་པའི་དུས་རབས་ཀྱི་སྐད་སྒྲ་ཤུགས་ཆེན་སྒྲོག་དགོས་པའི་ནན་བཤད་གནང་བ་རེད།
ཝུའུ་དབྱིང་ཅེས་རང་སྐྱོང་ལྗོངས་ཏང་གི་འཐུས་མི་ཚོགས་ཆེན་ཐེངས་དགུ་པའི་ཐོག་སླད་ཕྱིན་ལོ་ལྔའི་རིང་རང་ལྗོངས་ཀྱི་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཀྱི་བརྗིད་ཆེའི་ཇུས་གཞི་བཀོད་པ་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་གདོང་མཆོང་དུང་བརྡ་གྲགས་ཡོད། ང་ཚོས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་དེ་བས་མཐུན་སྒྲིལ་དམ་ཟབ་བྱས་ཏེ་ངལ་རྩོལ་དཔེ་བཟང་གི་སྙིང་སྟོབས་དང་དུས་རབས་ཀྱི་སྲོལ་གསར་དར་སྤེལ་ཤུགས་ཆེན་གཏོང་བ་དང་། བློ་སེམས་གཅིག་མཐུན་དང་འབད་འབུངས་ཡར་བརྩོན་བྱེད་པ། ངལ་རྩོལ་ལ་བརྟེན་ནས་ཕུགས་བསམ་མངོན་འགྱུར་དང་དངོས་སྒྲུབ་ལ་བརྟེན་ནས་གཟི་བརྗིད་གཏོད་པ། འགན་འཁྲི་འཁུར་རྒྱུ་དེ་སྒྱུར་འཕེལ་བརྟན་གསུམ་གྱི་ལག་ལེན་དངོས་ནང་མཚོན་པ་བྱེད་པ། འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་བའི་རྒྱང་སྐྱོད་ལམ་བུའི་ཐོག་བླ་ན་མེད་པའི་གཟི་བརྗིད་བསྐྲུན་ཏེ་ཕུལ་བྱུང་གི་གྲུབ་འབྲས་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས་ཞེས་གསུངས་པ་སྟེ།
གཅིག་ནས་བློ་བརྟན་འགྱུར་མེད་ངང་སྤྱི་ཚོགས་ཞི་མཐུན་བརྟན་ལྷིང་ལ་སྲུང་སྐྱོང་བྱེད་དགོས་ཤིང་། བཟོ་པའི་གྲལ་རིམ་དང་རྒྱ་ཆེའི་ངལ་རྩོལ་མང་ཚོགས་ཀྱི་ཕུལ་བྱུང་གཤིས་རྒྱུད་དང་དཔེ་བཟང་བྱ་སྤྱོད་ཐོག་ནས་ལྗོངས་ཡོངས་ཀྱི་མི་རིགས་ཁག་གི་མང་ཚོགས་ལ་ཁྲིད་སྟོན་དང་ལྕག་སྐུལ་བྱས་ནས“རྒྱང་སྐྱོད་ཀྱི་སྙིང་སྟོབས”དང་། “བོད་སྐྱོད་པ་རྒན་གྲས་ཀྱི་སྙིང་སྟོབས”“ལམ་གཉིས་ཀྱི་སྙིང་སྟོབས”བཅས་མུ་མཐུད་དར་སྤེལ་གཏོང་བ་དང་རང་འགུལ་ངང་ཁ་ཕྲལ་ལ་ངོ་རྒོལ་བྱས་ནས་མི་གང་རུང་ཞིག་གིས་དུས་གང་རུང་ཞིག་དང་བྱེད་སྟངས་གང་རུང་ཞིག་གི་ཐོག་ནས་བོད་ཀྱི་ས་ཆ་སྦར་མཐིལ་ཙམ་ཡང་མེས་རྒྱལ་ནས་ཁ་ཕྲལ་གཏན་ནས་གཏོང་དུ་འཇུག་གི་མིན། རང་འགུལ་ངང་སྤྱི་ཚོགས་བཅོས་སྐྱོང་ནང་ཞུགས་ནས་སྤྱི་ཚོགས་བཅོས་སྐྱོང་ལ་སྐུལ་འདེད་གཏོང་རྒྱུ་དེ“བརྟན་ལྷིང་ཐད་གཞན་སྐུལ་ནས་རང་འགུལ་དུ་འགྱུར་བའི”བར་འགྱུར་ལྡོག་གཏོང་བ། རང་འགུལ་ངང་ཆོས་ལུགས་སྤྱི་ཚོགས་རིང་ལུགས་ཀྱི་སྤྱི་ཚོགས་དང་འཚམ་མཐུན་ཡོང་རྒྱུར་ཁྲིད་སྟོན་དང་། དད་ལྡན་མང་ཚོགས་ཚོས་ཚེ་འདིའི་བདེ་སྐྱིད་ལྡན་པའི་འཚོ་བ་ཡག་པོ་སྐྱེལ་རྒྱུར་ཁྲིད་སྟོན། བུ་ཕྲུག་ཚོས་ངལ་རྩོལ་ལ་དགའ་ཞེན་དང་གསར་གཏོད་ལ་དགའ་ཞེན་བྱ་རྒྱུར་སློབ་གསོ་རྒྱག་པ་བཅས་བྱས་ནས་ངལ་རྩོལ་དང་གསར་གཏོད་ལ་བརྟེན་ནས་རེ་བའི་ས་བོན་བཏབ་སྟེ་འབྲས་བཟང་ཐོབ་པར་བྱེད་པ། རང་འགུལ་ངང་མི་རིགས་མཐུན་སྒྲིལ་ལ་སྲུང་སྐྱོང་བྱས་ནས་འདྲ་མཉམ་དང་། མཐུན་སྒྲིལ། རོགས་རེས། ཞི་མཐུན་བཅས་ཀྱི་སྤྱི་ཚོགས་རིང་ལུགས་ཀྱི་མི་རིགས་འབྲེལ་བ་རྒྱུན་ཆད་མེད་པར་ཟབ་ཏུ་གཏོང་བ། རང་འགུལ་ངང་མངའ་ཁོངས་སྲུང་བའི་འགན་འཁྲི་ཡོད་པ་དང་། མངའ་ཁོངས་སྲུང་བའི་འགན་འཁྲི་འཁུར་བ། མངའ་ཁོངས་སྲུང་བའི་འགན་འཁྲི་གཙང་སྒྲུབ་བཅས་བྱེད་ཐུབ་པ་བྱས་ནས་མཐའ་མཚམས་བདེ་འཇགས་དང་མཐའ་མཚམས་སྲ་བརྟན་ཡོང་རྒྱུ་འགན་ལེན་བྱེད་དགོས་པ་དང་།
གཉིས་ནས་བློ་བརྟན་འགྱུར་མེད་ངང་དཔལ་འབྱོར་དང་སྤྱི་ཚོགས་འཕེལ་རྒྱས་འགྲོ་རྒྱུར་སྐུལ་འདེད་གཏོང་དགོས་ཤིང་། སྔོན་ཐོན་མཉམ་སྡེབ་དང་སྔོན་ཐོན་མི་སྒེར་གྱི་མིག་དཔེའི་ནུས་པ་འདོན་སྤེལ་གང་ལེགས་བྱས་ནས་ངལ་རྩོལ་དཔེ་བཟང་བའི་སྙིང་སྟོབས་དང་། ངལ་རྩོལ་གྱི་སྙིང་སྟོབས། བཟོ་བོའི་སྙིང་སྟོབས་བཅས་དར་སྤེལ་ཤུགས་ཆེན་གཏོང་བ་དང་། ལྗོངས་ཡོངས་ཀྱི་རྒྱ་ཆེའི་ངལ་རྩོལ་པ་རྣམས་ཀྱིས་རང་འགུལ་ངང་མི་ཚེའི་ཕུགས་བསམ་དང་ཁྱིམ་ཚང་གི་བདེ་སྐྱིད་རྒྱལ་ཁབ་སྟོབས་འབྱོར་མངའ་ཐང་རྒྱས་པ་དང་མི་རིགས་བསྐྱར་དར་གྱི་རླབས་ཆེན་གྱི་བྱ་གཞག་ནང་མཉམ་འདྲེས་ཐུབ་རྒྱུར་སྐུལ་ཁྲིད་བྱེད་པ། མཁོ་སྤྲོད་ཕྱོགས་ཀྱི་གྲུབ་ཆའི་རང་བཞིན་གྱི་སྒྱུར་བཅོས་ལ་སྐུལ་འདེད་ཧུར་ཐག་གཏོང་བ་བཅས་བྱས་ནས་གཞི་རིམ་དང་མི་རིགས་ཁག་གི་མང་ཚོགས་ཀྱི་ཐོན་སྐྱེད་དང་འཚོ་བའི་ཆ་རྐྱེན་རྒྱུན་ཆད་མེད་པར་ལེགས་སུ་གཏོང་བ་དང་། དཔལ་འབྱོར་ལེགས་ལ་མྱུར་བའི་སྒོ་ནས་འཕེལ་རྒྱས་འགྲོ་རྒྱུར་སྐུལ་འདེད་ཧུར་ཐག་བཏང་ནས་གཏན་འཇགས་རྒྱུ་ནོར་གྱི་མ་འཇོག་གི་སྤྱིའི་བཀོད་པ་རྒྱ་ཆེར་གཏོང་བ། ཁྱད་ལྡན་ཐོན་ལས་འཕེལ་རྒྱས་འགྲོ་རྒྱུར་སྐུལ་འདེད་ཧུར་ཐག་བཏང་སྟེ་ལེགས་ཆ་མངོན་གསལ་དོད་ལ་ཁྱད་ཆོས་མངོན་གསལ་དོད་པའི་དེང་རབས་ཐོན་ལས་མ་ལག་ཅིག་ཆགས་པ་བྱེད་པ། སྒྱུར་བཅོས་སྒོ་དབྱེར་སྐུལ་འདེད་ཧུར་ཐག་བཏང་ནས་སྒྱུར་བཅོས་སྔར་བས་ལེགས་པ་དང་། སྒྱུར་བཅོས་དེ་བས་དོན་དངོས་དང་འཚམ་པ་བྱེད་པ། སྒྱུར་བཅོས་དེ་བས་ལས་བྱེད་པ་དང་མང་ཚོགས་ལ་ཕན་པ་བཅས་བྱེད་པ། དབུལ་སྒྲོལ་འགག་སྒྲོལ་ལ་སྐུལ་འདེད་ཧུར་ཐག་བཏང་ནས་མང་ཚོགས་དབུལ་པོ་སྒོ་རྩ་དང་ས་ཆ་དེ་རང་ནས་ཐོན་ལས་འཕེལ་རྒྱས་ནང་ཞུགས་ཐུབ་པ་བྱས་ཏེ་དབུལ་སྒྲོལ་ཕྱུག་འགྱུར་ཡོང་བ་བྱེད་པ། ལས་ཞུགས་ལས་གཏོད་ལ་སྐུལ་འདེད་ཧུར་ཐག་བཏང་ནས་སློབ་མ་དང་། ཁྱིམ་བདག སྤྱི་ཚོགས་བཅས་ཀྱི་ལས་ཞུགས་ཀྱི་ལྟ་བར་འགྱུར་ལྡོག་གཏོང་རྒྱུར་སློབ་གསོ་ཁྲིད་སྟོན་བྱས་ཏེ་ཁྲོམ་རར་བརྟེན་ནས་ལས་ཞུགས་དེ་བས་མང་བ་ཐོབ་པ་བཅས་བྱས་ནས་དམངས་ཀྱིས་བྱ་གཞག་བསྐྲུན་པ་དང་ཀུན་གྱིས་གསར་གཏོད་བྱ་རྒྱུར་སྐུལ་འདེད་གཏོང་དགོས་པ།
གསུམ་ནས་བློ་བརྟན་འགྱུར་མེད་ངང་མཛེས་སྡུག་ལྡན་པའི་བོད་ལྗོངས་བསྐྲུན་རྒྱུར་སྐུལ་འདེད་གཏོང་དགོས་ཤིང་། སྔོན་ཐོན་མཉམ་སྡེབ་དང་སྔོན་ཐོན་མི་སྒེར་གྱི་དཔེ་སྟོན་ནུས་པ་འདོན་སྤེལ་གང་ལེགས་བྱས་ནས་རྒྱ་ཆེའི་མི་དམངས་མང་ཚོགས་ཀྱི་ཧུར་སེམས་དང་། རང་འགུལ་རང་བཞིན། གསར་གཏོད་རང་བཞིན་བཅས་སྐོང་འཐེན་གང་ལེགས་བྱེད་པ་དང་། རང་འགུལ་ངང་མཛེས་སྡུག་ལྡན་པའི་བོད་ལྗོངས་བསྐྲུན་ཏེ་གངས་ལྗོངས་ས་མཐོའི་དྭངས་ཤིང་གཙང་བའི་རི་ཆུ་ཀླུང་གསུམ་སྲུང་སྐྱོང་ཡག་པོ་བྱེད་པ་དང་། རང་འགུལ་ངང་ས་མཐོའི་རྒྱལ་ཁབ་ས་ཆ་སྔོ་ལྗང་ཅན་དུ་འགྱུར་བ་བྱས་ནས“ལོ་ལྔ་ཚན་བཅུ་གསུམ་པའི”རིང་ཆ་རྐྱེན་ཡོད་པའི་ས་ཆར“ནགས་ཤིང་མེད་པའི་དུད་ཚང”མེད་པ་བཟོས་ཏེ་བོད་ཀྱི་རི་བོ་སྔོ་ལྗང་ནམ་ཡང་གནས་པ་དང་ཆུ་དྭངས་མ་རྒྱུན་དུ་རྒྱུག་ཐུབ་པ་བྱེད་པ། རང་འགུལ་ངང་སྣོད་བཅུད་དམངས་ཕྱུག་ནང་ཞུགས་ནས་མང་ཚོགས་ཚོར“སྣོད་བཅུད་ལས་བྱུང་བའི་ཕན་པ”ཐོབ་པ་བྱེད་དགོས་པ།
བཞི་ནས་བློ་བརྟན་འགྱུར་མེད་ངང་ཞབས་ཞུ་དོ་དམ་གྱི་འགན་ལེན་ཡག་པོ་བྱེད་དགོས་ཤིང་། བློ་གཅིག་སེམས་གཅིག་གིས་བཟོ་པའི་གྲལ་རིམ་ལ་བརྟེན་པའི་རྩ་བའི་བྱེད་ཕྱོགས་དེ་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་རྒྱུ་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱེད་པའི་ཕྱོགས་ཁག་ནང་ལག་བསྟར་བྱས་ཏེ་དམིགས་གཏན་འཁེལ་བའི་སྲིད་ཇུས་ཐོག་དོན་འཁྱོལ་བྱེད་པ་དང་། ལས་ཀའི་བརྒྱུད་རིམ་ཧྲིལ་པོར་སྐུལ་འདེད་གཏོང་བ། ཁེ་ལས་ཀྱི་ཐོན་སྐྱེད་གཉེར་སྐྱོང་གི་ལྷུ་ཚིགས་ཚང་མའི་ཐོག་ནས་མངོན་པ་བཅས་བྱས་ཏེ་ཕུགས་བསམ་དང་དད་སེམས་ཀྱི་སློབ་གསོར་སྔར་བས་སྣང་ཆེན་དང་། ལས་རིགས་ཀྱི་བྱང་ཚད་མཐོར་གཏོང་ལ་སྔར་བས་སྣང་ཆེན། ཁྲིམས་མཐུན་ཁེ་དབང་སྲུང་སྐྱོང་ལ་སྔར་བས་སྣང་ཆེན། དཀའ་ངལ་དངོས་ཐག་གཅོད་བྱ་རྒྱུར་སྔར་བས་སྣང་ཆེན། སྤྱི་ཚོགས་ཀྱི་ཁོར་ཡུག་བཟང་པོ་བསྐྲུན་རྒྱུར་སྔར་བས་སྣང་ཆེན་བཅས་བྱས་ཏེ་བཟོ་པའི་གྲལ་རིམ་དང་རྒྱ་ཆེའི་ངལ་རྩོལ་མང་ཚོགས་ཀྱི་བློ་གྲོས་དང་སྟོབས་ཤུགས་བྱ་གཞག་ཁག་ལ་སྐུལ་འདེད་གཏོང་བའི་ནང་གཅིག་སྒྲིལ་ཐུབ་པ་བྱེད་དགོས་པ་བཅས་རེད།
ཝུའུ་དབྱིང་ཅེས་ལྗོངས་ཡོངས་ཀྱི་རིམ་ཁག་བཟོ་ཚོགས་རྩ་འཛུགས་དང་རྒྱ་ཆེའི་བཟོ་ཚོགས་ལས་བྱེད་པས་བློ་བརྟན་འགྱུར་མེད་ངང་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་འཕེལ་རྒྱས་ལམ་བུའི་ཐོག་བསྐྱོད་ནས་ལྟེ་བའི་ལས་འགན་ལ་དམ་འཛིན་ནན་པོ་བྱེད་པ་དང་མིག་དཔེའི་ཐོག་ནས་ཆབ་སྲིད་ཀྱི་འགན་འཁྲི་བསྒྲུབས་ཏེ་བཟོ་ཚོགས་རྩ་འཛུགས་ཀྱི་ནུས་པ་སྔར་བས་ལེགས་པའི་ངང་འདོན་སྤེལ་ཡག་པོ་བྱེད་དགོས། ཏང་ཨུད་དང་སྲིད་གཞུང་ལ་གཞོགས་འདེགས་ཧུར་ཐག་གིས་དུས་ཡུན་རིང་པོའི་ནང་ཐོག་མཐའ་བར་གསུམ་དུ་རང་རེའི་ཏང་དང་གཅིག་སེམས་གཅིག་གཏད་དང་བློ་སེམས་གཅིག་མཐུན་བྱེད་མཁན་རྒྱལ་གཅེས་འཐབ་ཕྱོགས་གཅིག་གྱུར་མི་སྣ་དང་དེ་བཞིན་ཁོང་ཚོའི་རྗེས་རབས་པ་དང་ལོ་རྒྱུས་ཀྱི་དུས་སྐབས་ཚང་མ་དང་ལོ་རྒྱུས་ཀྱི་དོན་རྐྱེན་གལ་ཆེན་ནང་ང་ཚོར་སྒེར་སེམས་མེད་པའི་རོགས་སྐྱོར་དང་ཤུགས་ཆེའི་རོགས་རམ་བྱེད་མཁན་མང་ཚོགས་དང་དེ་བཞིན་རང་སྲོག་བློས་གཏོང་མཁན་མང་ཚོགས་ཀྱི་རྗེས་རབས་པར་རོགས་སྐྱོར་ལས་དོན་ཡག་པོ་སྒྲུབ་དགོས། རང་འགུལ་ངང་ལས་བྱེད་པ་དང་ལས་བཟོར་ཐུགས་ཁུར་བྱས་ནས་ལས་བཟོ་མང་ཚོགས་ལ་ཐབས་ལམ་ཡང་དག་བརྒྱུད་ཁྲིམས་ལྟར་ཁེ་ཕན་རེ་ཞུ་བྱེད་རོགས་བྱེད་དགོས། ལས་ཀའི་གཙོ་གནད་དེ་ཆེས་རྒྱ་ཆེའི་སྤྱིར་བཏང་ལས་བཟོའི་ཐོག་བཞག་ནས་དམིགས་བསལ་གྱི་དཀའ་ངལ་ཡོད་པའི་ལས་བཟོ་དང་། ཞིང་འབྲོག་ལས་མི། ངལ་ནུས་ཕྱིར་གཏོང་ལས་མི། འཐབ་ས་དང་པོའི་ལས་བཟོ་སོགས་ཚོགས་སྤྱིའི་ཞབས་ཞུ་ལས་དོན་ཡག་པོ་སྒྲུབ་པ་དང་། དུས་མཚམས་ཁག་ནང་ལས་ཀའི་དོན་དུ་རང་སྲོག་ཤོར་བའི་གཞི་རིམ་ལས་བྱེད་ལས་བཟོའི་ཁྱིམ་ཚང་གནས་ཚུལ་བརྟག་དཔྱད་མཐིལ་རྟོགས་བྱས་ནས་ཁོང་ཚོའི་རྒན་རྒོན་དང་ན་སོ་དར་ལ་མ་བབས་པའི་བུ་ཕྲུག་གི་དཀའ་ངལ་དངོས་ཐག་གཅོད་ཡག་པོ་བྱེད་དགོས། ཁེ་ལས་ཀྱི་ཏང་རྩ་འཛུགས་ལ་གཞོགས་འདེགས་ཀྱིས་ཏང་འཛུགས་སྐྱོང་ལས་དོན་ལ་དམ་འཛིན་ཡག་པོ་བྱས་ཏེ་བཟོ་ཚོགས་རྩ་འཛུགས་དང་ཏང་རྩ་འཛུགས་དབར་བྱེད་སྒོ་མཉམ་འབྲེལ་དང་། ལས་དོན་མཉམ་འགུལ། ལམ་སྲོལ་མཉམ་གཏོད་བཅས་བྱ་རྒྱུར་སྐུལ་འདེད་གཏོང་དགོས་པའི་བླང་བྱ་བཏོན་གནང་བ་རེད།